**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**5 ДУГААР САРЫН 14-НИЙ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-6 |
| ***2*** | ***Хуралдааны дэлгэрэнгүй тэмдэглэл:*** | 7-62 |
|  | 1.Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төсөл /Засгийн газар 2021.01.08-ны өдөр өргөн мэдүүлсэн, хэлэлцэх эсэх/ | 7-32 |
| 2. Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021.05.12-ны өдөр өргөн мэдүүлсэн, хэлэлцэх эсэх/ | 33-42 |
| **3** | 3.Улсын Их Хурлын гишүүн С.Бямбацогт нарын 5 гишүүнээс Монгол Улсын Ерөнхий сайдад хандан “Монгол Улсын Их Хурлын 2019 оны “Оюу толгой ордын ашиглалтад Монгол Улсын эрх ашгийг хангуулах тухай” 92 дугаар тогтоолын хэрэгжилтийн талаар” тавьсан асуулгын хариуг сонсох | 42-62 |

***Монгол Улсын Их Хурлын 2021 оны хаврын ээлжит чуулганы***

***5 дугаар сарын 14-ний өдөр /Баасан гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Улсын Их Хурлын дэд дарга Т.Аюурсайхан, С.Одонтуяа, Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн, Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Нийгмийн бодлогын байнгын хорооны дарга М.Оюунчимэг, Хууль зүйн байнгын хорооны дарга С.Бямбацогт, Улсын Их Хурлын гишүүн Ш.Адьшаа, С.Ганбаатар нар “Их хуралдай” танхимаас, бусад гишүүд MyParliament программ болон цахим хуралдааны программыг ашиглан чуулганы нэгдсэн хуралдаанд цахимаар оролцов.*

*Хуралдаанд ирвэл зохих 75 гишүүнээс 47 гишүүн цахим хуралдааны программын ирцэд бүртгүүлж, 62.7 хувийн ирцтэйгээр хуралдаан 10 цаг 04 минутад Төрийн ордны “Их хуралдай” танхимд эхлэв.*

*Чөлөөтэй: Г.Дамдинням, Б.Жавхлан, Л.Оюун-Эрдэнэ, Ч.Ундрам;*

*Эмнэлгийн чөлөөтэй: Ж.Батсуурь, Ц.Туваан, Н.Учрал;*

*Тасалсан: Д.Батлут, Д.Цогтбаатар;*

*Хоцорсон: Т.Аубакир-20 минут, Г.Ганболд-40 минут, С.Одонтуяа-25 минут, Г.Тэмүүлэн-1 цаг, Ц.Цэрэнпунцаг-18 минут, Б.Энхбаяр-18 минут, Ж.Эрдэнэбат-40 минут.*

***Нэг.Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төсөл*** */Засгийн газар 2021.05.12-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, мөн газрын ахлах шинжээч Ш.Цолмон, Цагдаагийн ерөнхий газрын Хуулийн хэлтсийн дарга Л.Нямдаваа нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Зөвлөхүүдийн албаны зөвлөх Б.Баярмаа, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Б.Галсанбат нар байлцав.

Төслийн үзэл баримтлалын талаар илтгэлийг Улсын Их Хурлын гишүүн, Хууль зүй, дотоод хэргийн сайд Х.Нямбаатар, хуулийн төслийг хэлэлцэх эсэх талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Б.Энх-Амгалан нар цахимаар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Д.Тогтохсүрэн, Н.Алтанхуяг, Д.Ганбат, Ж.Сүхбаатар, С.Бямбацогт, Х.Булгантуяа, Ш.Адьшаа, Ж.Бат-Эрдэнэ, Ж.Ганбаатар нарын тавьсан асуултад Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж нар цахимаар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн С.Бямбацогт, Б.Энх-Амгалан, Х.Булгантуяа, Ц.Цэрэнпунцаг нар дэмжиж, Улсын Их Хурлын гишүүн Д.Ганбат, Н.Алтанхуяг нар эсрэг байр сууринаас үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Г.Занданшатар:** Байнгын хорооны саналаар Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төслийгүзэл баримтлалын хүрээнд хэлэлцэхийг дэмжих боломжгүй гэсэн саналыг дэмжье гэсэн санал хураалт явуулъя.

Зөвшөөрсөн: 17

Татгалзсан: 47

Бүгд: 64

26.6 хувийн саналаар Байнгын хорооны санал дэмжигдсэнгүй.

Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төслийгүзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

*Уг асуудлыг 11 цаг 33 минутад хэлэлцэж дуусав.*

***Хоёр.Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.01.08-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, мөн газрын мэргэжилтэн О.Оюунзул, Улсын Ерөнхий Прокурорын газрын Бодлого, төлөвлөлт, хууль, эрх зүйн хэлтсийн ахлах прокурор Н.Ганболд, Цагдаагийн ерөнхий газрын Хуулийн хэлтсийн ахлах мэргэжилтэн Б.Онон, Нийслэлийн цагдаагийн удирдах газрын Мөрдөн шалгах газрын Хулгайлах гэмт хэрэгтэй тэмцэх хэлтсийн Мөрдөн шалгах тасгийн дарга М.Болдбаатар, Монголбанкны Хууль, эрх зүйн газрын Банк, санхүүгийн эрх зүйн хэлтсийн захирал Ө.Мөнх-Ундрага, Сангийн яамны Санхүүгийн бодлогын газрын Санхүүгийн зах зээл, даатгалын хэлтсийн мэргэжилтэн Д.Болор, Б.Нямрагчаа, Улсын бүртгэлийн ерөнхий газрын Эд хөрөнгийн эрхийн улсын бүртгэлийн газрын улсын ахлах бүртгэгч Ө.Өнөрлхам, Татварын ерөнхий газрын Хуулийн хэрэгжилтийг хангах газрын Татварын улсын байцаагч Ч.Октябрь, Монголын Үндэсний Худалдаа Аж Үйлдвэрийн танхимын Стратеги, бодлого төлөвлөлтийн газрын мэргэжилтэн И.Төгс-Оюун нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Б.Галсанбат нар байлцав.

Төслийн үзэл баримтлалын талаар илтгэлийг Улсын Их Хурлын гишүүн, Хууль зүй, дотоод хэргийн сайд Х.Нямбаатар, хуулийн төслийг хэлэлцэх эсэх талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ж.Сүхбаатар нар цахимаар тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Д.Ганбат, Н.Алтанхуяг, Х.Булгантуяа нарын тавьсан асуултад Улсын Их Хурлын гишүүн, Хууль зүй, дотоод хэргийн сайд Х.Нямбаатар цахимаар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Ж.Сүхбаатар дэмжиж үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Г.Занданшатар:** Байнгын хорооны саналаар Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн Иргэний хуульд нэмэлт, өөрчлөлт оруулах тухай, Иргэний хуульд нэмэлт, өөрчлөлт оруулах тухай хуулийг дагаж мөрдөх журмын тухай, Иргэний хэрэг шүүхэд хянан шийдвэрлэх тухай хуульд нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд нэмэлт оруулах тухай, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай, Үл хөдлөх эд хөрөнгийн барьцааны тухай хуульд нэмэлт оруулах тухай хуулийн төслүүдийгүзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 42

Татгалзсан: 22

Бүгд: 64

65.6 хувийн саналаар Байнгын хорооны санал дэмжигдлээ.

Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүдийгүзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

*Уг асуудлыг 12 цаг 06 минутад хэлэлцэж дуусав.*

*Үдээс өмнөх хуралдаан 2 цаг 02 минут үргэлжилж, 12 цаг 06 минутад завсарлав.*

*Үдээс хойших хуралдаан 14 цаг 05 минутад эхлэв.*

***Гурав.Улсын Их Хурлын гишүүн С.Бямбацогт нарын 5 гишүүнээс Монгол Улсын Ерөнхий сайдад хандан “Монгол Улсын Их Хурлын 2019 оны “Оюу толгой ордын ашиглалтад Монгол Улсын эрх ашгийг хангуулах тухай” 92 дугаар тогтоолын хэрэгжилтийн талаар” тавьсан асуулгын хариуг сонсох***

**Асуулгын хариулттай холбогдуулан** Улсын Их Хурлын гишүүн, Хууль зүй, дотоод хэргийн сайд Х.Нямбаатар, Байгаль орчин, аялал жуулчлалын сайд Н.Уртнасан, Уул уурхай, хүнд үйлдвэрийн сайд Г.Ёндон, Эрчим хүчний сайд Н.Тавинбэх, Засгийн газрын Хэрэг эрхлэх газрын дэд дарга **Б.Солонго, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, “Эрдэнэс Оюу Толгой” ХХК-ийн гүйцэтгэх захирал Ц.Түмэнцогт нар “Их хуралдай” танхимаас, Гадаад харилцааны сайд Б.Батцэцэг, Хууль зүй, дотоод хэргийн яамны Хууль зүйн бодлогын газрын ахлах мэргэжилтэн А.Амармөрөн нар цахимаар оролцов.**

Хуралдаанд Улсын Их Хурлын Тамгын газрын Хяналт шалгалт, үнэлгээний газрын дарга Б.Эрдэнэбилэгт, мөн газрын Хяналт шалгалтын хэлтсийн дарга С.Янжинхорлоо, мөн хэлтсийн референт Д.Монголжингоо, Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

Асуулгын хариуг Улсын Их Хурлын гишүүн, Хууль зүй, дотоод хэргийн сайд Х.Нямбаатар “Их хуралдай” танхимаас танилцуулав.

Асуулгын хариулттай холбогдуулан Улсын Их Хурлын гишүүн М.Оюунчимэг, С.Бямбацогт, Б.Бат-Эрдэнэ, С.Одонтуяа, С.Ганбаатар, Х.Болорчулуун, Б.Баттөмөр нарын тавьсан асуултад Улсын Их Хурлын гишүүн, Хууль зүй, дотоод хэргийн сайд Х.Нямбаатар, Эрчим хүчний сайд Н.Тавинбэх, Засгийн газрын Хэрэг эрхлэх газрын дэд дарга **Б.Солонго, “Эрдэнэс Оюу Толгой” ХХК-ийн гүйцэтгэх захирал Ц.Түмэнцогт нар “Их хуралдай” танхимаас** хариулж, тайлбар хийв.

Асуулга тавьсан Улсын Их Хурлын гишүүн С.Бямбацогт, Х.Болорчулуун нар үг хэлэв.

Нэгдсэн хуралдаанаар Улсын Их Хурлын гишүүн С.Бямбацогт нарын 5 гишүүнээс “Монгол Улсын Их Хурлын 2019 оны “Оюу толгой ордын ашиглалтад Монгол Улсын эрх ашгийг хангуулах тухай” 92 дугаар тогтоолын хэрэгжилтийн талаар” Монгол Улсын Ерөнхий сайдад тавьсан асуулгын хариуг хэлэлцлээ.

*Уг асуудлыг 15 цаг 17 минутад хэлэлцэж дуусав.*

***Баталсан хууль, тогтоолын эцсийн найруулгатай танилцах***

*Улсын Их Хурлын дарга Г.Занданшатар дараах хууль, тогтоолын эцсийн найруулгыг танилцуулав. Үүнд:*

1.“Монгол Улсын Үндсэн хуулийн цэцийн 2021 оны 03 дугаар дүгнэлтийн тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./15:18/

2.Хоршооны тухай /Шинэчилсэн найруулга/ хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./15:18/

***Дагалдан гарсан:***

1.Хоршооны тухай хууль хүчингүй болсонд тооцох тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./15:19/

2.Нэмэгдсэн өртгийн албан татварын тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./15:19/

***Холбогдуулан боловсруулсан:***

“Хууль баталсантай холбогдуулан авах арга хэмжээний тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./15:19/

*Чуулганы нэгдсэн хуралдаанаар 3 асуудал хэлэлцэв.*

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч Э.Сувд-Эрдэнэ, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, ахлах референт Ч.Тунгалаг нар хариуцан ажиллав.

*Хуралдаан 3 цаг 17 минут үргэлжилж, 75 гишүүнээс 66 гишүүн хүрэлцэн ирж, 88.0 хувийн ирцтэйгээр 15 цаг 20 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**5 ДУГААР САРЫН 14-НИЙ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар**: Улсын Их Хурлын гишүүдийн энэ өдрийн амгаланг айлтгая. Улсын Их Хурлын гишүүд цахим хуралдааны программ ашиглан ирцээ бүрдүүлэн нэгдсэн хуралдаанд оролцож байна. Цахим программ ашиглан 42 гишүүн оролцож байна. Танхимд 5 гишүүн ирсэн байна. Улсын Их Хурлын 2021 оны хаврын ээлжит чуулганы 5 дугаар сарын 14-ний өдрийн нэгдсэн хуралдаан нээснийг мэдэгдье. Чуулганы нэгдсэн хуралдаанаар хэлэлцэх асуудлыг танилцуулъя.

1.Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төсөл.

2.Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ.

Үдээс хойших хуралдаан Монгол Улсын Их Хурлын гишүүн С.Бямбацогт нарын 5 гишүүнээс Монгол Улсын Ерөнхий сайдад хандан “Монгол Улсын Их Хурлын 2019 оны “Оюу толгой ордын ашиглалтад Монгол Улсын эрх ашгийг хангуулах тухай” 92 дугаар тогтоолын хэрэгжилтийн талаар” тавьсан асуулгын хариуг сонсоно.

Ингээд хэлэлцэх асуудалдаа оръё.

Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төслийн хэлэлцэх эсэх асуудлыг хэлэлцэнэ.

Хууль санаачлагчийн илтгэлийг Хууль зүй, дотоод хэргийн сайд Хишгээгийн Нямбаатар танилцуулна. Нямбаатар гишүүн цахимаар оролцож байгаа. Цахимаар танилцуулна.

Хууль санаачлагчийн илтгэлийг Хууль зүй, дотоод хэргийн сайд Хишгээгийн Нямбаатар таниилцуулна.

**Х.Нямбаатар:** Улсын Их Хурлын дарга, эрхэм гишүүд ээ,

Монгол Улсын Их Хурлын 2020 оны 24 дүгээр тогтоолоор баталсан Монгол Улсын Засгийн газрын 2020-2024 оны үйл ажиллагааны хөтөлбөрийн 4.3.2-т дэвшилтэт технологи бүхий камержуулалтын нэгдсэн системийг нэвтрүүлж гэмт хэрэг зөрчлөөс урьдчилан сэргийлэх, илрүүлэх, таслан зогсоох цогц арга хэмжээг хэрэгжүүлснээр гэмт хэрэг зөрчлийн гаралтыг бууруулж нийтийн хэв журам аюулгүй байдлыг хангана гэж 4.4.7-д эрүүгийн хууль, тогтоомжийн “Эрүүгийн хууль тогтоомжийн эрх зүйн шинэчлэлийг гүнзгийрүүлж, гэмт хэрэг, зөрчилтэй тэмцэх, урьдчилан сэргийлэх тогтолцоо, бодлого, арга барилыг боловсронгуй болгоно.” гэж тусгасан.

Дээр дурдсан бодлогын баримт бичигт тусгасан зорилтыг хэрэгжүүлэх.

Түүнчлэн хууль, тогтоомжийн хуульд заасны дагуу хуулийн зарим зохицуулалтад хийсэн хэрэгжилтийн үр дагаврын үнэлгээнд дурдсан зөвлөмж, дүгнэлтэд үндэслэн үзэл баримтлалыг тодорхойлж үүнд нийцүүлэн гэмт хэрэг зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийг Хууль зүй, дотоод хэргийн яамнаас боловсруулан өргөн мэдүүлсэн бөгөөд хэлэлцэх эсэхийг шийдвэрлүүлэхээр Улсын Их Хурлын чуулганы нэгдсэн хуралдаанд танилцуулж байна.

Хуулийн төсөлд дараах асуудлуудыг тусгалаа.

Гэмт хэрэг, зөрчлөөс урьдчилан сэргийлэх, гэмт хэрэгтэй тэмцэх үр дүнтэй ажлын нэг чухал арга хэмжээ нь дүрс бичлэгийн техник, хэрэгсэл буюу теле хяналтын нэгдсэн систем байдаг.

Дүрс бичлэгийн техник хэрэгсэл буюу камержуулалтын нэгдсэн системийг үе шаттайгаар нэвтрүүлж түүнчлэн зөрчил болон эрүүгийн хэрэг хянан шийдвэрлэх байгууллагын мэдээллийн нэгдсэн системийг сайжруулах ажилд зарцуулах санхүүжилтийн эрх зүйн орчинг тодорхой болгох ингэснээр гэмт хэрэг зөрчлөөс урьдчилан сэргийлэх гэмт хэргийн гаралтыг бууруулах гарсан гэмт хэргийг илрүүлэх ажил эерэг үр дүн гарах нөхцөлийг бүрдүүлэх зорилгоор хуулийн төслийг боловсрууллаа.

Ингэхдээ одоо хүчин төгөлдөр мөрдөгдөж байгаа Гэмт хэрэг зөрчлөөс урьдчилан сэргийлэх тухай хуулийн 46 дугаар зүйлийн 46.1 дэх хэсэгт тодорхой торгох ял зөрчилд оногдуулсан торгох шийтгэлийг биелүүлж төсөвт төвлөрүүлсэн мөнгөн дүнгийн 40-өөс доошгүй хувьтай тэнцэх хэмжээний хөрөнгийг гэмт хэргээс урьдчилан сэргийлэх ажилд зориулан дараагийн жилийн төсөвт тусгаж санхүүжүүлнэ гэж заасны дагуу 20-иос доошгүй хувьтай тэнцэх хэмжээний хөрөнгийг дүрс бичлэгийн техник хэрэгсэл, зөрчил болон гэмт хэргийн эрүүгийн хэрэг хянан шалгах ажиллагаа явуулах байгууллагын мэдээллийн нэгдсэн системийг сайжруулах ажилд зарцуулахаар. Үлдсэн 20-иос доошгүй хувьтай тэнцэх хэмжээний хөрөнгийг гэмт хэрэг зөрчлөөс урьдчилан сэргийлэх бусад арга хэмжээнд зарцуулдаг байхаар өөрчилсөн.

2.Гэмт хэрэг зөрчлөөс урьдчилан сэргийлэх талаар нутгийн захиргааны бүх шатны байгууллага болон хуулийн этгээдийн хүлээх үүрэгт харьяа нутаг дэвсгэрт орчны аюулгүй байдлыг хангах зорилгоор ашиглаж байгаа дүрс бичлэгийн техник хэрэгслийн байнгын хяналт тавьж арчлалт хамгаалалтыг хийж байх агуулга бүхий зохицуулалтыг тусгалаа.

3.Одоо хүчин төгөлдөр мөрдөгдөж байгаа гэмт хэрэг зөрчлөөс урьдчилан сэргийлэх тухай хуульд нийгмийн хэв журмыг сахиулах зорилгоор олон нийтийн байцаагчийг сум дүүргийн Засаг дарга, харьяа нутаг дэвсгэрт томилон ажиллуулах. Тэдгээрийн эрх үүргийг тодорхой болгон хуульчилсан хэдий ч олон нийтийн байцаагчийн ажиллах журмыг хуульчлаагүй орхигдуулсан тул олон нийтийн байцаагчийн ажиллах нийтлэг журмыг Хууль зүйн асуудал эрхэлсэн Засгийн газрын гишүүн батлахаар тусгав.

4.Гэмт хэрэг зөрчлөөс урьдчилан сэргийлэх ажлыг зохицуулах зөвлөлийн ажлын албаны албан хаагчдын статус болон санхүүжилтийг тодорхой болгосон эрх зүйн орчинг бүрдүүлэх нэмэлтийг тусгав.

5.Гэмт хэрэг зөрчлөөс урьдчилан сэргийлэх тухай хуулийг практикт хэрэгжүүлэхэд тулгарч буй зарим хүндрэл бэрхшээлийг шийдвэрлэх. Хуулийг нэг мөр хэрэгжүүлэх нөхцөл боломжийг бүрдүүлэх зорилгоор хуулийн уялдаа холбоог хангах зарим өөрчлөлтийг тусгалаа. Түүнчлэн дуу дүрсний бичлэгийн төхөөрөмжийг байршуулах тохиолдол, тавигдах шаардлага, хориглолт, хяналт тавих буюу хувь хүний мэдээллийг цуглуулах, боловсруулах, ашиглах, аюулгүй байдлыг хангахтай холбоотой харилцааг Хууль зүй, дотоод хэргийн яамнаас санаачлан боловсруулж, Засгийн газрын хуралдаанаар хэлэлцүүлж Улсын Их Хуралд өргөн мэдүүлэхээр тогтсон Хувь хүний мэдээлэл хамгаалах тухай болон Нийтийн мэдээллийн тухай хуулийн төслөөр зохицуулахаар давхар тусгасныг энд дурдах нь зүйтэй.

Хуулийн төслийн үзэл баримтлал болон хуулийн төслийн хэлэлцэх эсэхийг шийдвэрлэж өгнө үү.

Анхаарал хандуулсанд баярлалаа.

**Г.Занданшатар**: Төслийн талаарх Хууль зүйн байнгын хорооны санал, дүгнэлтийг Улсын Их Хурлын гишүүн Бямбасүрэнгийн Энх-Амгалан танилцуулна.

**Б.Энх-Амгалан**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 05 дугаар сарын 12-ны өдөр Улсын Их Хуралд өргөн мэдүүлсэн “Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийн хэлэлцэх эсэх асуудлыг Хууль зүйн байнгын хороо 2021 оны 05 дугаар сарын 13-ны өдрийн хуралдаанаараа хэлэлцлээ.

Хууль санаачлагч гэмт хэрэг, зөрчлөөс урьдчилан сэргийлэх, гэмт хэрэгтэй тэмцэх ажлыг эрчимжүүлэхэд дүрс бичлэгийн техник, хэрэгсэл, теле хяналтын нэгдсэн системийг үе шаттайгаар нэвтрүүлэх, ашиглалт, хамгаалалтыг сайжруулах болон зөрчил, эрүүгийн хэрэг хянан шийдвэрлэх байгууллагын мэдээллийн нэгдсэн системийн санхүүжилтийн эх үүсвэрийг тодорхой болгох, Гэмт хэрэг, зөрчлөөс урьдчилан сэргийлэх ажлыг зохицуулах зөвлөлийн ажлын албаны алба хаагчдын эрх зүйн байдлыг нарийвчлан зохицуулах зорилгоор Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийг боловсруулсан байна.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Б.Энхбаяр теле хяналтын нэгдсэн систем бий болгож гэмт хэрэг, зөрчлөөс урьдчилан сэргийлэх үйл ажиллагааг дэмжиж байгаа хэдий ч сүүлийн үед орц, гудамж, тусгай зориулалтын камерын бичлэгийг олон нийтэд цацах замаар хувь хүний нууцад халдаж байгааг хэрхэн зохицуулах талаар, Улсын Их Хурлын гишүүн Ц.Сэргэлэн гэмт хэрэгтэй тэмцэх, урьдчилан сэргийлэх үр дүнтэй арга болох теле хяналтын нэгдсэн систем бий болгохыг дэмжиж байгаа бөгөөд хүчин төгөлдөр мөрдөгдөж байгаа зохицуулалтын талаар, Улсын Их Хурлын гишүүн Н.Алтанхуяг камерын хяналтын байршлыг зөв тогтоох, ашиглалт, хамгаалалтад анхаарах хэрэгтэй бөгөөд камерын бичлэгийг олон нийтэд цацаж хүний эрхийн ноцтой зөрчил үүсгэж байгааг хэрхэн таслан зогсоох талаар, Улсын Их Хурлын гишүүн С.Бямбацогт Гэмт хэрэг, зөрчлөөс урьдчилан сэргийлэх тухай хуулийг Монгол Улсын Их Хурлаас 2019 онд шинэчлэн баталсан бөгөөд хуулийн хэрэгжилт, үр дүн, камерын хяналт нэмэгдэх нь цагдаагийн байгууллагын алба хаагчдын ажлын ачаалал, орон тоо, төсөвт нөлөөлөх эсэх талаар асуулт асууж, хариулт авсан болно.

Улсын Их Хурлын гишүүн Б.Энх-Амгалан камерын хяналт нь хувь хүний эрх, эрх чөлөөнд халдах нөхцөл үүсгэж болохгүй. Түүнчлэн замын хөдөлгөөний аюулгүй байдлын зөрчлөөс шалтгаалан иргэд амь нас, эд хөрөнгөөрөө хохирч байгаа тул үүнээс урьдчилан сэргийлэхэд камерын хяналтыг ашиглах талаар, Улсын Их Хурлын гишүүн Б.Энхбаяр гэмт хэрэг, зөрчлөөс урьдчилан сэргийлэх жил бүрийн төсвийн 20 хувийг теле хяналтын нэгдсэн систем болон мэдээллийн сан бүрдүүлэхэд зарцуулахаар хуулийн төсөлд тусгасан нь учир дутагдалтай байгаа бөгөөд хяналтын камерын нэгдсэн стандарт бий болгох нь төсвийн хөрөнгийг үр ашиггүй зарцуулахаас сэргийлэх талаар, Улсын Их Хурлын гишүүн Ж.Сүхбаатар гэмт хэрэг, зөрчлөөс урьдчилан сэргийлэхэд теле хяналт ач холбогдолтой хэдий ч нөгөө талдаа хүний эрхийн зөрчлийг дагуулж байгааг онцгойлон анхаарах, түүнчлэн бичлэг задалж хүний эрхэнд халдсан тухай гомдол ихээр гарах болсон талаар, Улсын Их Хурлын гишүүн Ц.Сэргэлэн теле хяналтын нэгдсэн систем нь техник, программ хангамж, хүний эрхийн хамгаалалт гэсэн цогц бодлого байх ёстой бөгөөд хүний эрхэнд халдах нөхцөл үүсгэж болзошгүй тул нарийвчлан зохицуулах шаардлагатай талаар санал хэлсэн болно.

Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг Байнгын хорооны хуралдаанд оролцсон гишүүдийн олонх буюу 56.3 хувь дэмжээгүй болно.

Улсын Их Хурлын эрхэм гишүүд ээ,

“Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх эсэх талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар**: Ажлын хэсгийн гишүүдийг танилцуулъя. Хууль зүй, дотоод хэргийн сайд Нямбаатар, Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандорж, Хууль зүй, дотоод хэргийн яамны Хууль зүйн бодлогын газрын дарга Пүрэвжавын Сайнзориг, Цагдаагийн ерөнхий газрын Хуулийн хэлтсийн дарга Цагдаагийн хурандаа Лхамдоржийн Нямдаваа, Хууль зүй, дотоод хэргийн яамны Хууль зүйн бодлогын газрын ахлах шинжээч Шагдарсүрэнгийн Цолмон нар цахимаар оролцож байна.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд бүртгүүлнэ үү.

Адьшаа гишүүнээр тасаллаа. Ширнэнбандийн Адьшаа гишүүнээр тасаллаа. Цахимаар 4 гишүүн байна. Дуламдоржийн Тогтохсүрэн гишүүн. Монгол Ардын намын бүлгийн дарга.

**Д.Тогтохсүрэн**: Гишүүддээ өглөөний мэнд хүргэе. Гэмт хэрэг зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийг Засгийн газраас өргөн барьсан байна. Энэ хууль бол өргөн барьсан хуулийн гол концепц нь бол энэ теле камерын нэгдсэн системийг бий болгож, гэмт хэрэг зөрчлийг багасгана гэдэг ийм агуулгаар өргөн барьсан юм байна гэж бодож байна.

Энэ хууль хоёр талтай л даа. Нэг талаас нь бол яах вэ камерын систем хийгээд хяналтаа сайжруулаад, ялангуяа нийтийн эзэмшлийн газруудад гэмт хэрэг, зөрчлөө багасгаж болно. Нөгөө талаас нь хувь хүний хүний эрхтэй холбоотой асуудал байдаг юм. Хувь хүний ая тухтай ажиллаж амьдрах, аюулгүй нөхцөлд нь бас сөргөөр нөлөөлөөд байгаа юм бол сүүлийн үед харагдаад байгаа.

Тийм учраас бол бас сайн муу хоёр талтай л ийм л хууль харагдаж байна. Гэхдээ ерөнхийд нь энэ систем рүү оруулахаас бас өөр арга байхгүй. Теле камерын систем рүү. Тэгээд би нэг 2 зүйлийг хууль санаачлагчаас тодруулъя гэж бодож байгаа юм.

Нэгдүгээрт нь, улсын хэмжээнд төв суурин газруудын нийтийн эзэмшлийн зам, талбайг камержуулахад шаардагдах зардлын хэмжээ ямар байгаа юм бэ?

Энд бол нэлээд их хэмжээний хөрөнгө шаардагдана. Чанарын өндөр түвшинд тодруулга сайтай, таниц сайтай, тийм одоо камерын системийг бий болгох ёстой.

Ингэхийн тулд хөрөнгө шаардана. Хөрөнгөө дагаад ажиллах хүчний зардал явна, урсгал зардлууд явна, байнга шинэчлэлийн асуудал яригдана.

Тийм учраас энэ бол нэлээд хэмжээний хөрөнгө шаардсан ажил байгаа юм аа.

Хоёр дахь асуух зүйл бол энэ аюулгүй байдлыг нь хангах, хувь хүний нууц аюулгүй байдлыг хангах асуудал дээр энэ хуульд тусгаж байгаа юм байна уу, эсвэл журмаар зохицуулах гээд байна уу?

Хамгийн чухал асуудал нь бас энэ байгаа юм. Энэ хоёр дээр би хууль санаачлагчаас тодруулга хүсэж байна.

**Г.Занданшатар**: Нямбаатар сайд асуултад хариулна.

**Х.Нямбаатар**: Сонсогдож байна уу, дарга аа?

**Г.Занданшатар**: Сонсож байна?

**Х.Нямбаатар**: Энэ Цагдаагийн ерөнхий газраас нэг ийм суурь судалгаа хийсэн юм. Энэ бас нэлээн олон жил үргэлжилсэн. 2019 онд стандартчилал хэмжил зүйн төвөөс камерын хэлтсийн стандарт гэдэг үгийг бас баталж гаргасан.

Өнөөдөр Монгол Улсад 6 мянга гаруй камер байгаа. Түүний 30 хувь нь огт ажилладаггүй. 30 хувь нь яг ашиглалтын шаардлага хангадаггүй. 30 хувь нь бол үндсэндээ шаардлага хангасан гэсэн ийм тоон үзүүлэлт байгаа юм. Цагдаагийн байгууллага, энэ судлаачид бас геромлогийн судалгаа хийдэг байгууллагууд нь хамтраад ер нь гэмт хэрэг зөрчлөөс энэ камер хэдэн хувиар бууруулдаг вэ гээд том олон судалгаанууд хийгдсэн.

Өнөөдөр Монгол Улсын хэмжээнд хилийн боомтоос авхуулаад хурдны зам, хот суурин газрууд, гудамж талбай, нийтийн эзэмшлийн зам талбай дээр нэг ойролцоогоор 60 гаруй мянган камер суурилуулбал бид нар үндсэндээ теле камерын хяналтын систем рүү үндсэндээ шилжиж чадна гэсэн ийм дүгнэлтэд хүрээд байгаа. За нөгөө талаасаа бид нар камерын нэгдсэн систем гэдгийг ерөөсөө огт нэвтрүүлээгүй байгаа. Программ хангамжийн хувьд бид нар мөрдөн шалгах эрх бүхий байгууллагуудад энэ камерын систем үндсэндээ одоо байдаг.

Тухайн камерын нэгдсэн систем, хууль сахиулагчид, мөрдөн шалгах эрх бүхий байгууллагууд нэвтэрч орохдоо өөрсдийнхөө админ эрхээр ордог. Өөрсдийнх нь зог үүсдэг. Ийм камерын нэгдсэн хяналтын системийг бүрдүүлэхээр Хууль зүй, дотоод хэргийн яам тодорхой судалгааны ажлуудыг хийгээд ингээд явж байгаа.

Дүнгийн хувьд бол энэ нэлээн өндөр тоо гарна. Бараг 300 гаруй сая долларын асуудал яригдаж байгаа юм. Тэгэхээр бид нар өнөөдрийн энэ оруулж ирж байгаа хуулийн төслийн гол агуулга бол торгуулийн орлогын 40 хувийг дүүргийн иргэдийн хурлууд өөрсдөө хуваарилдаг. Гэмт хэрэг, зөрчлөөс урьдчилан сэргийлэх, аймаг…/минут дуусав/.

**Г.Занданшатар**: Тогтохсүрэн гишүүн тодруулна.

**Д.Тогтохсүрэн**: Нямбаатар сайдаа тэр аюулгүй байдалтай холбоотой асуудал, дээр нь нэмээд та нэг тодруулга өгөөрэй. Энэ аюулгүй байдалтай холбоотой асуудал бол чухал байгаа юм. Ялангуяа энэ үндэсний аюулгүй байдалтай холбоотой асуудал, кибер аюулгүй байдлын асуудал. Энэ манай улсын бүх мэдээлэл чинь гадагшаагаа ил тод болно шүү дээ. Энийг яаж хамгаалах вэ? Гаднын одоо гэдэг асуудал байгаа юм. Энэ чиглэлээр одоо энэ хуулийн төсөлд тусгагдаж байгаа бодож төлөвлөж байгаа юм байна уу?

Зардал чинь бол асар өндөр л гарч байгаа юм даа. Одоо наадах чинь бол нэг нэг их наяд орчим төгрөг болох гэж байна шүү дээ. Тэгээд энэ камерын систем чинь бол байнгын зардал шаардагдаж байдаг. Урсгал засварын, шинэчлэлийн боловсон хүчин, хүн хүчний зардлууд байнга шаардагдаж байдаг. Их л өндөр зардалтай л, тийм л зүйл болох нь ээ л гэж ингэж л бодож байна.

**Г.Занданшатар**: Нямбаатар сайд.

**Х.Нямбаатар**: Би Тогтохсүрэн гишүүний асуултад нэмээд хариулъя. Яг энэ асуудлыг шийдэх гэж энэ хуулийн төсөл орж ирж байгаа. Тогтохсүрэн дарга аа. Юу гэвэл бид нар энэ хүү торгуулийнхаа орлогоос, торгуулийнхаа орлогоос жил болгон тодорхой хэмжээнд камераа нэмж стандартын дагуу суурилуулъя. Жил болгон камерынхаа ашиглалтын зардлыг орон нутагт нь энэ мөнгөнөөс нь олгоё. Орон нутаг энэ камерынхаа ашиглалт, арчлалтыг хариуцъя. Линзийг нь одоо арчиж цэвэрлэдэг байя. Эвдэрсэн гэмтсэнийг нь шинэчилдэг байя. Гэдэг л ийм зохицуулалт орж ирж байгаа юм. Тэгээд бид нар улсын төсөв дээр нэг дор нэг их наяд төгрөгийн ийм дарамт учруулах боломжгүй учраас бид нар торгуулийнхаа орлогоор орлогынхоо 40 хувийнхаа тэр 20 хувийг нь энэ камерын арчлал хамгаалалт, шинээр камер суурилуулалт дээр л зориулъя л гэсэн ийм төлөвлөгөөтэй ажиллаж байгаа.

Цаашид бид нарт энэ камеруудыг хийснээр гэмт хэргийн гаралт буурна гэсэн нэг тийм том судалгаа байгаа. Та маш чухал асуудлыг хөндлөө.

Их Хурлын дарга дээр бид нар Засгийн газраас цаг хүсээд гурван хуулийн одоо төсөл өргөн барьчихсан байгаа. Нийтийн мэдээллийн тухай хууль.

**Г.Занданшатар**: Одоо цахимаар Норовын Алтанхуяг гишүүн асуулт асууна.

**Н.Алтанхуяг**: Өглөөний мэнд ээ. Өчигдөр Байнгын хороон дээр ярьсан юм энэ асуудлыг. Тэгээд хоёр зүйл байна.

Нэгдүгээрт. Би ер нь хэлье дээ. Өчигдөр бас Байнгын хороон дээр хэлж л байна лээ. Хэллээ л дээ, энэ. Одоо уржигдар өргөн барьсан хуулийн төсөл байхгүй юу. Тэгээд энэ Их Хурал жаахан хуулиа барьж, Улсын Их Хурлын гишүүд, энэ Улсын Их Хурлаар орж ирж байгаа асуудалд жаахан анхааралтай, бас нэг уншиж харах, судлах, хүн амьтны санаа оноо сонсох ийм боломж олгооч ээ, хэтэрхий тулгуу байна. Хууль зөрчиж байна гэсэн юм.

Хоёрдугаарт камерын асуудлыг бол дэмжиж болох юм. Энийг одоо ашигтай, ашиггүй гэж яриад яах вэ. Тэгэхдээ нэг разум одоо нэг тийм эрүүл саруул ухаан багтахуйц юм яримаар байна. Одоо байгаа нэг 6 мянга гаруй камерынх нь тал нь ажилладаггүй юм байна лээ. Тэгэхээр одоо нэг их наяд төгрөгөө гээд нэг аймаар том тоо яриад байгаа юм.

Тэгэхээр би ийм хоёр үг хэлсэн юм.

Нэгдүгээрт нь оптвизац гэж юм байдаг юм. Хамгийн оптималный хамгийн одоо шаардлагатай тэр цэгүүд дээрээ тавина гээд ингээд тооцоолохоор наадах чинь арай багасах юм биш үү.

Хоёр дахь нь бол хэрэгтэй хэрэггүй газар тавихаар наадах чинь аймар өндөр зардалтай болж байна. Тэгээд ингээд үе шаттай ингэж хийвэл болох байх гэсэн. Нөгөө талаасаа энэ камер яах вэ, одоо та нар энэ Нямбаатар сайдын үед бид нар муухай, тийм булай юм үзэж байна. Энэ ардчилсан нийгэм, хүний эрх, эрх чөлөөг зөрчиж байна. Орцонд байгаа камерын бичлэгийг ашиглаж олон нийтэд цацаж байгаа нь бол арай дэндсэн хэрэг. Цагдаа хүн зогсоогоод энэ энгэртээ ингээд бичлэг хийдэг. Энэ одоо ер нь хэдэн он бэ, юу вэ, ийм ийм завхарсан юмаа зогсоо гэсэн. Нямбаатар сайдын хариулж байгааг сонсоход энэ хүний эрх, эрх чөлөөг хамгаалсан энэ тиймэрхүү энэ цахим орчинд одоо цахим гэх юм уу, одоо юу гэх юм бэ. За энэ видео бичлэгтэй холбоотой энэ хуулийн төслийг Засгийн газар өргөн барих гэж байгаа гэж байна лээ.

Тэгэхээр энэ хуулийн төслийг эхлээд яримаар байх юм. Наад камер чинь яах вэ? Одоо өчигдрөөс хойш миний бодол тийм л болж байна. Хүний эрхийн эрх чөлөөг зөрчмөөргүй байна бид нар.

**Г.Занданшатар**: Нямбаатар сайд.

**Х.Нямбаатар**: Аатанхуяг гишүүний асуултад хариулъя. Ер нь бол цахимын дөрвөн хууль Их Хурлаар удахгүй хэлэлцэгдэнэ. Энэ нь хувь хүний мэдээллийг хамгаалах, тэр нийтийн мэдээллийн тухай Кибер аюулгүй байдлын тухай, Тоон гарын үсгийн тухай хууль. Энэ бараг ирэх долоо хоногоос одоо Их Хуралд өргөн барьчихна. Энэ асуудлаар энийг хамгаалж байгаа.

Хоёр гэвэл тэр Баасанцогтын нэг орцны тэр нэг үйл явдалтай холбоотой лифтний үйл явдалтай холбоотой юмыг надтай холбож ярих гээд байх шиг байна Алтанхуяг гишүүн ээ. Би шууд хариулъя. Одоо өөрийнхөө бас нэрийг цэвэрлэх ёстой. Тэр Баасанцогт гэдэг хүнтэй хувийн харилцаатай эмэгтэй тэр орчны камерыг өөрөө тэр орцны юунаас гар утсан дээрээ бичиж авч л олон нийтийн сүлжээнд цацсан юм байна лээ шүү дээ. Тэгээд одоо тэр нь цагдаа ямар хамаа байх вэ дээ. Хувийн одоо тэр харилцаатай эмэгтэй нь орцны тэр ажилтнуудаас л хууль бусаар гар утсан дээр хуулж аваад л цацсан зүйл байна лээ. Энийг чинь харин хуулиар хориглож өгнө, хязгаарлаж өгье. Хаана камер байрлуулах ёстой, хаана байрлуулах ёсгүй юм бэ гэдгийг бүр маш тодорхой болгоё оо. Энийг ил болгосон тохиолдолд Эрүүгийн хууль тогтоомжоор ямар хариуцлага хүлээлгэх вэ гэдгийг маш тодорхой болгож өгье гэж байгаа шүү дээ.

Би Алтанхуяг гишүүнийг нь ингээд нэг тийм улс төржсөн өнцгөөр л, бүх юмыг яриад байгаад харамсаж байна. Бид нар бас л хүний эрхийн мэдрэмжтэй асуудалд хандъя, хувь хүний нууцыг хуулиар чандлан хамгаалдаг болъё. Энэ мэдээллийн технологийг хувь хүний нууц хоёрыг заагладаг болъё л гэдэг л ийм зорилт дэвшүүлээд бид нар Засгийн газрынхаа 100 хоногийн дотор энэ дөрвөн хуулийн төслийг л барьж байгаа.

Хоёр гэвэл тэр кибер аюулгүй байдлын асуудал бол хамгийн чухал асуудал. Кибер аюулгүй байдлыг өнөөдөр хаана илүүтэй хариуцуулах вэ, гаднын халдлага довтолгооноос хэрхэн яаж хамгаалах вэ? Хувь хүний биометрик мэдээллийг яаж нийтэд ил тод байлгахгүй вэ гэдгийг энэ цахимын дөрвөн хуулиар маш тодорхой болгож байгаа. Та одоо энэ ажлын хэсэгт ороод энэ дээр өөрөө бас одоо манлайлал гаргаж ажиллаарай гэдгийг би бол танаас чин сэтгэлээс хүсэж байна.

**Г.Занданшатар**: Алтанхуяг гишүүн нэг минут тодруулна.

**Н.Алтанхуяг**: Бярлалаа. Нямбаатар сайд аа, та одоо залуу хүн байж хогийн хогийн юм ярьдгаа боль. Надад тэр улс төр ер хамаа алга. Би энэ чамайг бодвол 30 жилийн өмнө энэ ардчилсан хувьсгал гэдгийг хийж байхад хувь хүний эрх, эрх чөлөөний тухай асуудлыг бид ярьж гарч байсан юм. Тэр хэн гэдэг амьтан тэр бичлэг цацсан нь надад сонин биш. Чи Хууль зүйн сайд юм бол тэр хүмүүстээ хариуцлага тооцож, тэр хуулиа оруулж ир ээ гэж би хэлж байгаа юм. Тэр цагдаа хүний бичлэг хийж байдаг. Чамтай л холбоотой.

Та нарын зөвшөөрөлгүйгээр цагдаа тэгээд гэнэтхэн машин зогсоод бичлэг хийж байна гэж байхгүй. Чи тэр хүний хэн нэгэн иргэний гэмт хэрэгт холбогдоогүй хүний нэр усыг энэ улс орон даяар зарладагаа та нар ер нь боль. Батлагдаагүй нотлогдоогүй материалуудаар ингээд олон нийтэд ингэж олон нийтийн толгой тархийг эргүүлэхээ боль.

Наадах чинь хүний эрх, эрх чөлөөг зөрчсөн асуудалд Монгол Улсын Үндсэн хуулиар хэн ч одоо гэм буруутай нь тогтоогдоогүй байхад шүүхийн шүүх шийдвэр эцэслэн гараагүй байхад гэм буруутай гэж тооцдоггүй юм Нямбаатар аа. Чи ямар гээч хачин ийм муухай арга барилтай хүн бэ? Би энэ хуулийн бүх төслүүдэд чинь ордог үгээ хэлдэг.

**Г.Занданшатар**: Дашдондогийн Ганбат гишүүн.

**Д.Ганбат**: Та бүхнийхээ энэ өглөөний амар амгаланг айлтгая.

Ингээд бид нар чинь одоо хаашаа яваад байна вэ? Юу болоод байна вэ, ер нь ямар нийгэмд амьдраад байна, ямар нийгэм рүү яваад байна вэ гэдгийг эхлээд танаас асуучихъя. Энэ таны хийж байгаа, хэрэгжүүлж байгаа ажил бол эргэлзээ төрүүлж байна. Үгүй ээ, энэ олон камерууд 6 мянган камертай байж байгаад 3 мянга нь ажилгүй болчихсон. Ахиад одоо баахан хэдэн 100 саяаар камер авч тавих нь л дээ. Одоо тэр камерууд нь хэзээ ч тэгээд ажиллах юм, ажилгүй болох юм. Энэ дээр бас одоо шахаа, махаа мөнгө төгрөг тийм юман дээр ажиллаж барьсан ийм юмнууд байна уу? Өмнөх юмаа ажиллуулж чадаагүй байж дараагийнхааныг хийнэ барина гээд яриад байх юм. Гэхдээ одоо энэ техник технологийн ололтыг буруу талаараа ашиглаад гаршчихжээ. Хууль зүй, дотоод хэргийн яам, ер нь тэгээд Ардын нам ялахаараа хамгийн түрүүнд л тэр дотоод хэргийн яам гэдгийг нь нэмж авдаг л даа.

Энэ иргэдийг одоо дарангуйлах иргэдийг албадан хянах ийм тал руугаа орох нь өчнөөн амин чухал асуудлууд байна. Одоо манай энэ гэр хороолол ямар байдалтай байгаа билээ. Гэрэл чийдэн байхгүй л байгаа шүү дээ. Одоо 21 дүгээр зуунд гэхэд л одоо модон жорлондоо л байж байгаа. Тийм юмнуудаа хийчихгүй мөртөө л ийм юмаа хийх гээд байх юм. 1864 гэдэг ном байдаг. Жорж Орвелийн тэр номыг уншсан уу, та? Тэрэн дээр бол одоо бүгдийг л хянах гэдэг хянадаг. Гэхдээ тэр хамгаалах иргэдийг хамгаалах, хүнийг хамгаалах, хууль журмыг сахиулах биш нөгөө хүнийг дарангуйлах шантаажлах ийм маягтай ажилладаг. Энэ техник хэрэгсэл одоо таны гарт орчихоороо цагдаа одоо таны гарт орчихоор ер нь.

**Г.Занданшатар**: Хишгээгийн Нямбаатар сайд.

**Х.Нямбаатар**: Би Ганбат гишүүний асуултад хариулъя. Энэ нэг дор бид нар хэдэн зуун сая төгрөг, хэдэн зуун тэрбум төгрөг гаргаад нэг дор бүтнээр нь камержуулах гэдэг тухай энэ хуулийн төслөөр яриагүй. Бид гол нь энэ торгуулийн орлогынхоо 40 хувийг гэмт хэргээс урьдчилан сэргийлэх ажилд зарцуулъя. Үүнийхээ 20 хувийг нь үе шаттайгаар орон нутгууд яг нэгдсэн стандартын ийм камертай болъё. Байгаа камеруудаа жил болгон арчилж хамгаалдаг арчлалтынх нь үүргийг энэ орон нутгуудад бас жигд хуваарилъя аа л гэдэг л ийм л агуулгаар ярьж байгаа.

Хоёр гэвэл тэр цахимын дөрвөн багц хуулиар бид нар энийг маш тодорхой хамгаалалттай болгоё гэдэг зүйл ярьж байгаа.

Би яах вэ, сөрөг хүчний бүлгийн дарга гэдэг утгаараа асуудал болгон шүүмжлэлтэй хандаж ярьж болно. Гэхдээ юманд бас нэг тодорхой баримт нотолгоотой ярих хэрэгтэй. Цагдаагийн байгууллага 2010 оноос хойш энгэрийн камер гэдэг энэ камерыг хэрэглэж эхлээд нийтдээ 11 жил үйл ажиллагаагаа явуулж байна. Тодорхой журамтай, заавартай, энэ цагдаагийн камераас одоо бичлэг алдагдсан гэх асуудлыг бид нар ажлын хэсэг гаргаад шалгаж байгаа.

Энэ дээр бас давхар хууль, хяналтын байгууллагууд дээр давхар хяналттай байсан байгууллагуудаас энэ бичлэг алдсан байж болзошгүй гэдэг утгаараа ажлын хэсэг шалгалт явуулаад энэнийхээ үр дүнг тодорхой хугацаанд танилцуулна. Ж.Сүхбаатар гишүүн өчигдөр цагдаагийн байгууллага дээр Хууль зүйн байнгын хорооноос ажлын хэсэг гаргаж энэ цагдаагийн байгууллагын үйл ажиллагаа, цагдаагийн байгууллагын хууль, тогтоомжийг хэрхэн хэрэгжүүлж байгаа талаар бас нэг ажлын хэсэг гаргаж шалгая гэдэг ийм зүйл ярьсан.

Тэгэхээр энэ хүрээндээ бас энэ шалгалтын дүн материалыг бас үзэх байх гэж бодож байна. Энэ маань өөрөө бас хууль, хяналтын давхар байгууллагууд давхар эрүүгийн хэрэг үүсгэн шалгаж байгаа асуудлуудыг хянаж байгаа энэ үед энэ бичлэгүүд задарсан байж болзошгүй. Ийм зүйл байгаа учраас манай Цагдаагийн ерөнхий газрын Тэргүүн дэд даргаар ахлуулсан ажлын хэсэг гараад энэ асуудлыг шалгаад явж байгаа. Хууль зүйн байнгын хорооноос гарсан ажлын хэсэгт.

**Г.Занданшатар**: Ганбат гишүүн нэг минут.

**Д.Ганбат**: Хүсээд байвал баримт нотолгоотой яриад өгье л дөө. Хэлээд өгье. Тэгээд юм л бол занадаг. Түрүүн Алтанхуяг гишүүнийг занаад байх шиг байна лээ. Энэ зандаг барьдаг юмаа болиорой. Бид нар их зануулаад байж чадахгүй шүү. Ер нь ард түмнийг загнадаг, одоо бүр давраад, Улсын Их Хурлын гишүүдийг загнадаг. Монгол Улсыг тэр чигээр нь занадаг болох бий дээ та нар. Ялангуяа Хууль зүй, дотоод хэргийн сайдаа больчхоорой.

Тухайлбал одоо 32, 35-аараа хуваагдаад байхдаа та энэ талбай дээр өчнөөн мянган цагаан гэр бөмбийтөл барьчхаад л жагсаал хийж байсан. Тэгээд Их Хурлынхаа даргыг өрөөнөөс нь чирээд л гаргаж байсан. Гэтэл өнөөдөр манайд 6, 7 гишүүн энэ талбай дээр та нарын дарангуйлал дээрээс нэг суулт өлсгөлөн зарлаж байхад яаж байна. Нэг эсгий ч оруулж өгөхгүй байна шүү дээ. Цагдааг тэгж ашиглаж болохгүй ээ. Цагдаа гэдэг чинь хэв журмыг сахиулж, иргэдийг хамгаалах хүнийг хамгаалах гэж байдгаас та хэдийн чиний дарангуйллыг хэрэгжүүлэхийн төлөө тэнд байдаг юм биш ээ. Энэ 4, 5 хоног манай тэр эмэгтэй гишүүн ямар байдалд оров. Манай 6 гишүүн, энэ 6, 7 хоног ямар байна.

**Г.Занданшатар**: Нямбаатар сайд.

**Х.Нямбаатар**: Ганбат гишүүн хэлэлцэж байгаа асуудалтай холбоогүй зүйл ярилаа. Тэгээд би бас холбоогүй хариулт өгье. Хууль зүй, дотоод хэргийн дэд сайд Баатаржав, Алтанхуяг гишүүн энэ тэртэй очиж уулзсан. Майхан авах уу? Одоо шаардлагатай юм байвал энэ бид асуудлыг шийдье ээ. Ерөнхий сайд үүрэг өгсөн гэдэг ийм асуудлаар уулзсан бичлэг, тэмдэглэл байгаа. Та энийг бас эргэж нэг харна биз ээ.

Хоёрдугаарт цагдаагийн алба хаагчид энэ өлсгөлөнг та бүхэн харсан байх. Нийтийн хөл хориог тогтоосноос хойш цагдаагийн байгууллагын алба хаагчид нэг ч өлсгөлөнг таслан зогсоол талбай руу хүн очуулахгүй байх үйлдэл ерөөсөө огт хийгээгүй. Тэгэхээр энийг та хэд маань бас нэг баримттай ярих хэрэгтэй. Ганбат гишүүн одоо занасан гэх юм энийгээ тийм нотолгоо баримттай ярих хэрэгтэй шүү. Би бол өөр одоо хариулт өгөх шаардлагагүй ээ гэж ойлгож байна.

**Г.Занданшатар**: Цахимаар Жамъянхорлоогийн Сүхбаатар гишүүн асуулт асууна.

**Ж.Сүхбаатар**: Бүгдэд нь өглөөний мэнд хүргэе. Тэгээд энэ удаагийн хаврын ээлжит чуулганыг Улсын Их Хурлын дарга хүний эрх, ардчиллын ийм чуулган байх ёстой гэсэн. Тэгээд үнэхээр манай улс бол одоо Азидаа Хүний эрх, хамгаалагчийн эрх зүйн байдлын тухай хуулийг бол анх удаа баталлаа.

Ер нь цаашдаа бол Шүгэл үлээгчийн эрхийг хамгаалах тухай хуулийн төсөл энэ Авлигатай тэмцэх газрын шатанд бол боловсруулагдаад хүлээгдээд байгаад байгаа. Энийг батлах ёстой. Ер нь бол төр гэдэг бол оршин байгаа гол утга учир нь бол иргэдийн эрхийг хамгаалах байгаа. Тэгээд манай нийгмийн гол одоо зорьж байгаа зорилго бол эрх зүйт төрийг төлөвшүүлэх явдал байгаа шүү дээ. Эрхийг хамгаалах явдал болж байгаа юм.

Тэгэхээр итгэл гэдэг асуудал байгаа байхгүй юу. Бүх юманд. Зөв юмыг ямар нөхцөлд илүү амжилттай хийдэг вэ гэхээр итгэж байгаа үед хийдэг. Камержуулах бол үнэхээр одоо бас гэмт хэрэг зөрчлийг бууруулах талаасаа бол зөв байгаа юм аа, энийг бол буруутгах хүн бол байхгүй. Гэтэл сүүлийн үеийн уур амьсгал бидний нөхцөлд юу болоод байна вэ гэхээр энэ камерт одоо итгэх итгэл, иргэдийн итгэл алдагдаж байгаа байхгүй юу. Ганцхан улс төрчид биш. Одоо би бол тэр камерын элдэв бичлэгүүдийн асуудал дээр бол нэг их зөрчил гаргасан юм надад бол угаасаа байхгүй. Би зүгээр хүмүүсийн юмыг олон удаа харсан. Тэр энгэрийн бичлэг гэдэг дээр одоо би танаас асуух гэж байгаа юм. Ямар журмаар зохицуулж байна. Тэр цагдаагийн энгэрийн бичлэгийг.

Камерын асуудал дээр энэ тэр 6 мянган камерыг чинь 3 мянгад ер нь бол тодорхой хэмжээгээр ажиллаж байна гэж бодоход 2 мянга ч юм уу. Тэгэхэд энэ энэ камер дээр ямар алба, нэгж ажиллаж байна, ямар дүрэм журмаар тэр албаны аюулгүй байдлыг хангаж ажиллаж байна. Яг хуулийн орчин нь.

Одоо ирээдүйд хийх юмаа бол та хэлж байна. Ойлгож байна. Энэ одоо яг ямар баталгаатай ажиллаж байна аа? Сая өчигдөр нийгмийн даатгалын сангийн асуудал ярьж байна шүү дээ. Зөв юм байхад л хүмүүс яагаад тэр нийгмийн даатгалын санд тэр шимтгэлийн хэмжээг нэмэгдүүлэхийг эсэргүүцэж байна уу гэхээр яг хэмжээндээ биш л байхгүй юу даа. Гол нь тэр сангийн сангаас алдагдаад байгаа, хулгайлагдаад байгаа өмч хөрөнгө байгаа учраас тэд хүн мөнгө өгөхийг хүсэхгүй байгаатай адилхан энэ камер дээр зөв юман дээр хүмүүс дэмжинэ шүү дээ. Энэ чинь хэн ч гэсэн гэмт хэрэг зөрчлөөс хамгаалагдсаар байна.

Гэлээ гээд хувь хүний халдашгүй байдал, хувь хүний амьдрал нээлттэй болох юм бол цаазаар авах ял дээр бид нар ийм л бодлого гаргаж байгаа шүү дээ. Ганц хоёр хүн бас хэлнэ.

**Г.Занданшатар**: Сүхбаатар гишүүн нэмэлт нэг минут.

**Ж.Сүхбаатар**: Цаазаар авах ял дээр бид нар ганц хоёр хүн бол ер нь хэлсээр бас ингээд хэлмэгдчих байдал гарч магадгүй учраас ерөөсөө бүхэлдээ төр алдаа гаргаж болох юм байна. Цаазаар авах ялыг халъя гэдэг үг байхгүй юу.

Тийм учраас бид нар цагдан хяналттай нийгмийг бас бий болгочих аюул байна. Энэ иргэдийн итгэл чинь их эмзэг байгаа үе. Одоо бараг сонгууль ойртчихсон. Одоо манай сөрөг хүчнийхэн ч гэсэн хэл ам бас ингээд түргэн хурц болоод эхэлж байна. Тэгэхээр ийм байгаа үед иргэдийн итгэл их эмзэг байгаа үе дээр энэ баталгаагаа аюулгүй байдлын баталгаануудаа өгмөөр байгаа байхгүй юу. Хувь хүний халдашгүй байдлын тухай бараг хууль хэрэгтэй байгаа юм. Хувь хүний мэдээлэл хамгаалах гээд байгаа биш. Хувь хүний амьдралд өөрөө бүрэн баталгаатай хамгаалагдсан байх юм бол бид бусад ажлыг амжилттай хийж болж байгаа юм.

Тэгэхээр та тэр сая хэлж байна шүү дээ. Одоо дүрэм журам байгаа гэж байна. Цагдаагийн байгууллагын үйл ажиллагааны та одоо энгэрийн бичлэгийг гэхэд өөрөө ажиллуулаад байгаа байхгүй юу. Уг нь өөрөө ажиллуулах ёсгүй. Тэр хүнд зэвсэг болгож ашиглах болсон. Хэрэгтэй үедээ асаадаг хэрэггүй үедээ унтраагаад байдаг байж болохгүй байхгүй юу даа. Байнга асаалттай нэг бол байх хэрэгтэй шүү дээ. Тодорхой газар гэмт хэрэг гарч болзошгүй газрууд дээр.

**Г.Занданшатар**: Нямбаатар сайд.

**Х.Нямбаатар**: Сонсогдож байна уу.

**Г.Занданшатар**: Сонсож байна.

**Х.Нямбаатар**: Цагдаагийн албаны тухай хуулийн 60 дугаар зүйл дээр цагдаагийн албан хаагчийн агсамж гээд 60 дугаар зүйлийн нэгт албан хаагч үүрэг гүйцэтгэх үедээ гав, бороохой, цахилгаан гүйдлээр цохигч, нулимс асгаруулагч, амьсгал боогдуулагч холбооны хэрэгсэл, гар чийдэн, дуу, дүрсний бичлэгийн хэрэгсэл зэрэг иж бүрэн иж бүрдэл бүхий агсамжаар хангагдах бөгөөд тэдгээрийг хууль тогтоомжид заасны дагуу хэрэглэнэ гэж Цагдаагийн албаны тухай хуульд хуульчилсан байгаа.

Энийг дагуулаад 2010 онд Цагдаагийн ерөнхий газрын даргын тушаалаар тэр энгрийн дуу, дүрсний бичлэгийн хэрэгслийг ашиглах журмыг баталсан байгаа. Тэр журмаар албан хаагч үүрэг гүйцэтгэх үедээ байнгын одоо энэ камерын төхөөрөмжийг асаалттай явуулна. Гарсан зөрчил дутагдлыг түүгээр баримтжуулна.

Дээр нь дараагийн алба хаагчдаа шилжүүлж өгөхдөө бас одоо тэмдэглэл үйлдэж, ямар дүрс бичлэгтэй хүлээлгэж өгснөө бас үйлддэг. Ийм журамтай юм байна лээ.

Өнөөдрийн байдлаар 3600 орчим ийм энгэрийн камерыг цагдаагийн алба хаагчид үүрэг гүйцэтгэхдээ ашиглаж байгаа гэсэн юутай юм билээ. Тэгэхээр энэ бол Цагдаагийн албаны хуулиар зохицуулагдаад явж байгаа.

Хоёр гэвэл ер нь бол хувь хүний мэдээллийг хамгаалах тухай хууль нь өөрөө нэг талаасаа хувь хүний мэдээллийг хамгаалах, нөгөө талаасаа хувь хүний халдашгүй орон зайг тодорхойлох ийм агуулгаар Хууль зүй, дотоод хэргийн яаман дээр бичигдээд. Сая Засгийн газрын хуралдаанаар дэмжигдээд Их Хурлын даргад өргөн барих ийм бэлтгэлээ хангачихсан байгаа. Ер нь цаашид батлагдан гарч байгаа, өнөөдөр нэг 600 гаруй хууль байгаа. Эдгээрийн ер нь одоо дийлэнх агуулга нь л хувь хүний тэр халдашгүй дархан байдлыг л хангахад чиглэгдсэн ийм л хууль тогтоомж. Бусдын эрх бусдын эрхээр хязгаарлагдах тэр хууль хоорондын зохицуулалтыг өөртөө агуулсан, ийм шинжтэй явж байгаа. Тэгээд Сүхбаатар гишүүн тийм Хувь хүний халдашгүй байдлын тухай хуулийн юу байхад бол бид нар одоо Хууль зүй, дотоод хэргийн яам хамтраад энэ асуудал дээр ажиллахад бэлэн байна.

**Г.Занданшатар**: Одоо Сандагийн Бямбацогт гишүүн танхимаас.

**С.Бямбацогт**: Баярлалаа. Энэ хууль бол их чухал хууль байгаа юм. Тийм ч учраас бас даргын зөвлөл уржигдар хуралдаад энэ долоо хоногт хэлэлцэх асуудал ачаалал багатай байгаа учраас энэ чухал хуулийг бас хурдан хэлэлцээд явчихъя гээд долоо хоногийн хэлэлцэх асуудал дундуур оруулж ирсэн нь үнэн.

Яагаад чухал гэхээр энэ хүний эрх, эрх чөлөөг хангах, олон нийтийн аюулгүй байдлыг хангах, гэмт хэрэг зөрчлөөс урьдчилан сэргийлэх, түүнийг одоо хурдан шуурхай илрүүлэх, энэ зорилгоороо нийтийн эзэмшлийн зам талбайд одоо камержуулах нь чухал. Энэ зайлшгүй шийдэх ёстой асуудал. Нөгөө талаасаа яг ингэхдээ тэр камерын бичлэгийг хүний эрх зөрчиж олон нийтэд цацаад байгаад бас иргэд дургүйцэж байгаа. Төрд итгэх итгэл, цагдаад итгэх итгэл бас үнэндээ алдарч байгаа.

Тийм болохоор л яг үүнийг зохицуулъя гэж Хууль зүй, дотоод хэргийн яамнаас Засгийн газраас энэ хуулийг өргөн барьсан гэж ойлгож байгаа. Тэгэхээр нэг хуулийн төслийнхөө зүйл заалт дээр бид нар сайн ярилцаад Үүнийгээ өшөө яаж одоо энэ зорилгоор тийм үү, гэмт хэрэг зөрчлийг яаж урьдчилан сэргийлэх түүнийг яаж хурдан шуурхай илрүүлэх вэ гэдэг чиглэл рүү, ингэхдээ яаж хүний эрх зөрчихгүй байх уу гэдэг чиглэл рүү бид нар анхаараад яримаар байгаа юм л даа. Гэтэл тэрнээс гадна нэг жоохон сэдэв хальчихаад байгаа юм.

Тэгэхээр Нямбаатар сайд яг хуулийн төслийнхөө энэ үзэл баримтлалыг бас нэг нэлээн сайн тайлбарлаж өгөөч. Ингэж байгаа юм. Нийтийн эзэмшлийн гудамж талбай бүхий барилга байгууламжийн орчинд дүрс бичлэгийн техникийг байршуулах, ашиглалт, хамгаалалтад байнгын хяналт тавих гэсэн заалт орж ирж байгаа. Энийгээ одоо хэрхэн яаж хэрэгжүүлэх юм гэдэг ээ. Ингэхдээ нөгөө хүний эрх зөрчихгүй байх талаар бас орсон байгаа юм л даа. Хувь хүний нууцад илтэд халдах байршлаас бусад газар камер тавина шүү гээд. Хувь хүний нууцад илтэд халдах байршлаас бусад. Энийг хэрхэн яаж зохион байгуулах гэж байгаа юм, энийг. Энэ дээр л бид нар анхаарч яримаар байгаа юм. Энийгээ нэг сайн тайлбарлаад өгөх юм бол энэ хуулийн төслийг бас гишүүд дэмжих байх.

Өчигдөр Байнгын хороон дээр бас уначихсан. Тийм болохоор энийг бас зорилгоо зөв ойлгуулж өгөхгүй нэг хэлбэр яриад байхаар гишүүд маань бас жоохон эргэлзээд.

**Г.Занданшатар**: Нямбаатар сайд.

**Х.Нямбаатар**: Хууль зүй, дотоод хэргийн яамны Төрийн нарийн бичгийн дарга Баасандорж хариулна энэ асуудлыг.

**Г.Занданшатар**: Баасандорж дарга.

**Б.Баасандорж**: Бямбацогт даргын асуултад хариулъя. Хуулийн төслийн үзэл баримтлалтай холбоотой асууж байна. Энэ камерууд маань бол нийтдээ сая сайд танилцуулсан. Тооцоогоо хийхэд бол 60 мянган камер бол улсын хэмжээнд хэрэгтэй. Гэхдээ Хууль зүй, дотоод хэргийн яам яамнаас энийг үе шаттайгаар зохион байгуулъя гэж төлөвлөж байгаа. Эхний ээлжид бол нийслэлийн 5008 цэгт 2032 камер шаардлагатай. Орон нутагт буюу аймгийн хэмжээнд 3339 цэгт 13356 камер буюу нийтдээ нэг 33 мянган камер эхний ээлжийн үе шаттайгаар улсын хэмжээнд камержуулах нь зүйтэй юм. Эдгээр 33 мянган камерыг нийтийн эзэмшлийн талбайд зөвхөн байршуулна. Хувь хүний нууцад хамаарахаас бусад цэгт гэдэг нь өөрөө бол тэр тухайн хүний одоо халдашгүй байдалтай холбоотой, тухайн хүний орон сууц, орон байр эс үгүй бол одоо хувийн эзэмшлийн газар, контор гэх мэт энэ газруудыг одоо нөгөө хувь хүний халдашгүй байдалтай гэж ойлгож байгаа.

Энэ камерууд нь зөвхөн нийтийн эзэмшлийн талбайд байршигдана. Тэгээд нэг стандартын камерууд байна. Одоо байгаа нийт 6000 камеруудын нэг 4000 гаруй нь ажилладаг. Үүнээс зарим камерууд нь 360 градус эргэдэг эргэдэггүй өвөл шөнийн бичлэг авч чаддаг, чаддаггүй гээд ингээд янз бүрийн стандарттай стандартуудтай байдаг. Энэ хууль маань баталдаг юм бол Монгол Улс ерөөсөө л нэг стандартаар баталсан байгаа. Стандартын дагуу камеруудаа авна. Энэ чиглэлээрээ одоо гэмт хэргээс урьдчилан сэргийлэх, аюулгүй байдал хангах чиглэлээрээ ашиглахаар ийм зорилтуудыг тавиад яаж байгаа юм нийтийн эрх ашгийн төлөө.

**Г.Занданшатар**: Сандагийн Бямбацогт гишүүн Хууль зүйн байнгын хорооны дарга тодруулна нэг минут.

**С.Бямбацогт**: Тэгэхээр Монгол Улс даяараа нэг 60 мянган камертай болсноороо гэмт хэрэг, зөрчлийг одоо хэдэн хувиар бууруулна гэж үзэж байгаа юм. Үр дүн юу билээ? Энийг бас нэг яриад өгчихмөөр байгаа юм.

Дээрээс нь яг гэмт хэрэг, зөрчлөөс урьдчилан сэргийлэх чиглэлээр бол цагдаагаас маш олон бие бүрэлдэхүүн хүн хүч ажилладаг. Камертай болсноор үндсэндээ бол тэр хүмүүсийн одоо ажлын ачаалал буурна. Тэр хэмжээгээр цагдаагийн байгууллага, ажилтан, албан хаагч нар хэрэг бүртгэх, мөрдөн байцаах энд одоо хүн ч дутмаг байдаг. Энэ рүүгээ чиглээд явах бас бололцоо, боломж бүрдэх байх. Энэ чиглэлдээ тийм үү нэгэнтээ одоо техник технологийн давуу тал ашиглаж байгаа юм чинь гудамжинд заавал хүн эргүүл хийхгүй, байнгын одоо хяналтын камер тавьж байх учраас тэр хүн хүчний бас хэмнэлт нөөц бий болно.

Түүнийгээ хэрхэн яаж зөв хуваарилж, энэ гэмт хэрэг зөрчилтэй тэмцэх, илрүүлэх, таслан зогсоох, энэ ажлуудаа чиглүүлэх юм.

Энэ ач холбогдлоо бас нь сайн яриад өгчихмөөр байна.

**Г.Занданшатар**: Баасандорж Хууль зүй, дотоод хэргийн яамны Төрийн нарийн бичгийн дарга.

**Х.Нямбаатар**: Би хариулчихъя Занданшатар дарга аа.

Энэ хэд хэдэн судалгаа хийлгэсэн. Монголын кремнологчдын холбоо Цагдаагийн ерөнхий газрын холбогдох судалгааны албадууд энэ асуудал дээр судалгаа хийлгэсэн юм. Энд ямар дүгнэлт гарсан бэ гэвэл камержуулсан энэ газар гэмт хэргийн илрүүлэлт ер нь маш өндөр хувьтай байна. Энэ бол одоо 90-ээс дээш хувьтай байна л гэдэг ийм зүйл гарч байгаа юм. Тэгэхээр камераас шалтгаалж камертай орон зайд гэмт хэрэг өөрөө үйлдэгддэггүй ийм бас яг хамааралтай үзүүлэлт байдаг. Тэгэхээр бид нар ямар түвшинд очих вэ гэвэл теле эргүүл гэж нэрлэж байгаа. Теле эргүүлийн системийг бүрэн нэвтрүүлж чадсанаар гудамж талбайд эргүүл хийдэг энэ хүмүүс цагдаагийн алба хаагчдын орон тооны хэмнэлт үүснэ.

Дээр нь хэрэг бүртгэх, мөрдөн байцаах байгууллагууд гэмт хэргийн гаралт буураад ирэхээр мэдээж хэрэг одоо ажлын ачаалал буураад ирэхээр орон тооны хэмнэлт үүсдэг. Ийм зүй тогтол байдаг. Япон улс энэ чиглэлээр маш том туршлага хуримтлуулсан. Хөдөө орон нутаг.

**Г.Занданшатар**: Нямбаатар сайдад нэмэлт минут өгье.

**Х.Нямбаатар**: Ер нь бол хамгийн камержуулалтаар одоо энэ Азид бол 3, 4 улс нэлээд тэргүүлж байгаа. Энэ Япон, Солонгос, Хятад, Сингапур гэх мэт улсууд эдгээр улсуудад ямар хандлагууд гарсан бэ гэхээр ялангуяа Японд ямар хандлага гарсан бэ гэхээр камержуулалтын энэ нэгдсэн системийг бүрэн бий болгож чадсан. Хүмүүсийн тэр ухамсар, сэтгэхүй их өндөр дээшилсэн газруудад хөдөө орон нутгуудад, манайхаар бол сумын статустай газраа цагдаагийн нэгжүүдээ татан буулгасан. Ийм бас зүй тогтлууд явагдсан юм байна лээ.

Тэгэхээр бид нар энэ түвшин рүү л очихын төлөө хүний эрхийг дээдэлсэн гэмт хэрэг зөрчлөөс урьдчилан сэргийлэх, ийм орчин үеийн теле эргүүлийн тогтолцоог л бий болгохыг зорьж ажиллаж байна.

**Г.Занданшатар**: Одоо цахимаар Хүрэлбаатарын Булгантуяа гишүүн.

**Х.Булгантуяа**: Хуулийн төслийг бол дэмжиж байна. Мэдээж камержуулалт тавигдахаар гэмт хэргийн тоо буурна. Үүнтэй холбоотой тэр хүний эрхийн асуудлууд, мэдээллийн аюулгүй байдлын асуудлыг бол хууль зүй, дотоод хэргийн яам хамтад нь шийдээд явах байх. Би нэг хэд хэдэн асуултууд байгаа. Камержуулалтын энэ ажлыг яг хаагуур яаж хийх юм бэ? Жишээлбэл манай Баянзүрх дүүрэгт бол камер тавих нь битгий хэл гэрэлтүүлэг байхгүй.

Хэрвээ гэрэлтүүлгийг нь давхар шийдэхгүй юм бол энэ камер чинь өвөлдөө бол нэг 5 цаг хүртэл л ажилладаг л юм. Одоо бичлэг хийдэг л ийм л камер байж таарах гээд байна.

Тэгэхээр гэрэлтүүлэгтэй нь давхар шийдэхгүй бол болохгүй. Эсвэл бол хотын төвийнхөө хэдхэн газар дүүрэн камер тавиад одоо хөл хөдөлгөөнийг нь хянаад байх юм уу? Ямар стандарт байгаа юм. Хороонд тэд байна, хүн амтай нь харьцуулж тэд байна гэсэн тийм стандарт байгаа юу, нэгдүгээрт.

Хоёрдугаарт дээрээс нь нэмээд энэ камержуулалтыг одоо манайх 28 дугаар хороон дээрээ жишээлбэл жишиг гудамж хийх гээд, тэгэхэд тогны шон дээр хийж болохгүй гээд л тусад нь шугам барих ёстой гээд л. Ингээд стандарт нь хүнд учраас төсөв санхүү нь ч гэсэн их хүнд болчхоод байгаа юм. Энийг арай амар хялбар шийдэх тийм төсөв санхүүгийн та бүхэн маань судалгаа хийсэн үү? Сонгинохайрхан дүүрэг бол бараг 100 хувь гэрэлтүүлгээ шийдсэн. Манай Баянзүрх дүүрэг бол дөнгөж нэг 30 хувьтай байгаа байх.

Үүнтэй холбоотойгоор гэмт хэргийн тоо ч гэсэн дээ Сонгинохайрхан дүүргээс бараг хүн ам нь адилхан мөртөө хоёр дахин илүү их гэмт хэрэгтэй ийм дүүрэг болчхоод байгаа юм.

Тэгэхээр би бол камержуулалтыг дэмжиж байна. Гэхдээ жишээлбэл, манай дүүрэг рүү, манай хороод руу, Баянзүрх рүү энэ яаж ирэх вэ?

Гуравдугаарт нь энэ одоогийн байгаа 6000 орчим камерыг чинь одоо би бас яг сайн санаж байна. Сангийн яам дээр бид нар төсөв санхүүжилтийг нь шийдэж өгөхөд ярьж байхад дүүргүүд өөрсдөө тодорхой хэмжээгээр тавьдаг, нийслэл тавьдаг. Улсын төсвөөр гадаадын зээл тусламжаар тавьдаг. Хятадын санхүүжилтээр нэг хэсэг хийсэн Солонгосынхоор хийсэн.

Тэр болгондоо удирдлагын систем нь өөр. Өөр өөр төрлийн камерууд орж ирдэг. Заримыг нь дүүрэг удирддаг, заримыг нь нийслэлд удирддаг, зарим нь цагдаад байдаг юм шиг байгаа юм. Удирдлага нь. Яг ийм байдлаараа явах юм бол энэ их олон камержуулалт бол үр дүн бас төдийлөн сайн биш байгаад байгаа юм. Энэ дээр яах вэ? Нэг минутаа авчихаад дарга аа.

**Г.Занданшатар**: Нэг минут өгье.

**Х.Булгантуяа**: Дээрээс нь нэмээд энэ гэмт хэргээс урьдчилан сэргийлэх хууль орж ирж байна гэхэд би бас хүлээлт бас их байсан юм. Ганцхан энэ камержуулалт бол нэг л тал нь байгаа байх Нямбаатар сайд аа. Тэгээд ер нь цаашид энэ гэмт хэргээс урьдчилан сэргийлэх, гэмт хэргийг бууруулахад өөр одоо ямар ажил ойрын хугацаанд та бүхэн маань төлөвлөж байгаа юм бэ? Камержуулалт бол нэг л ажил. Хянана гэдэг бол нэг л ажил. Тэгээд энэний дараах өөр ямар ажил төлөвлөж байгаа юм бэ?

**Г.Занданшатар**: Нямбаатар сайд асуултад хариулъя.

**Х.Нямбаатар**: Занданшатар дарга аа миний нэмэлт хариултын минут байдаг бол дэгийн тухай хуулиар та надад өгчхөөрэй. Би Булгантуяа гишүүний асуусан асуулт болгонд хариулахыг хичээе ээ.

Нэгдүгээрт Булгантуяа гишүүн энэ Бямбацогт, Нямбаатар нарын гишүүд өргөн бариад батлуулаад хэрэгжээд жил гаран болж байгаа юм. Өөрөөр хэлбэл энэ Гэмт хэрэг зөрчлөөс урьдчилан сэргийлэх хууль шинэ хууль хэрэгжээд жил гаран болж байгаа. Сая бид нар нөлөөлөл, үр нөлөөллөө бас судалж үзсэн. Тандан судалгаа хийсэн. Цаашид бид нар энэ гэмт хэрэг зөрчлөөс урьдчилан сэргийлэх чиглэлээр тодорхой ажлууд хийгдээд явж байгаа. Тухайлах юм бол гэр бүлийн хүчирхийлэлтэй тэмцэх чиглэлээр Хууль зүй, дотоод хэргийн яаман дээр байдаг гэмт хэргээс урьдчилан сэргийлэх зөвлөлийнхөө зардлын бараг 30, 40 хувийг нь аймаг орон нутгуудад байгаа хамтарсан багууд руу бага ч атугай шилжүүлж байгаа юм. Энэ мөнгийг бүгдийг нь тэр хамтарсан баг бензинээ хийгээд мотоциклдоо бензинээ хийгээд гар утсандаа нэгжээ хийгээд тэр далд нуугдмал хэлбэртэй байгаа хүчирхийллийг илрүүлэх ажлыг хийгээрэй гэдэг ийм чиглэлээр ажил хийж байгаа.

Хоёр гэвэл гэмт хэргээс урьдчилан сэргийлэх ажил бол зөвхөн төр, түүний одоо тусгай чиг үүрэгтэй байгууллагуудын ажил гэж ойлгодог энэ хандлагыг өөрчилмөөр байна. Энэ бол нийт иргэн, аж ахуйн нэгж байгууллагууд хамтаараа энэ гэмт хэрэг зөрчилтэй тэмцдэг ийм л дэлхий нийтийн одоо жишиг хандлагатай гэдгийг хэлье.

Хоёрдугаарт Сонгинохайрхан дүүрэг, Баянзүрх дүүрэг хоёрын хооронд гэрэлтүүлгийн хувьд жоохон ялгаа байгаа. Яагаад гэвэл бас төсөл хөтөлбөрүүд Сонгинохайрхан дүүрэгт сүүлийн хэдэн жилд нэлээн татагдсан. Одоо энэ жил танай Баянзүрх дүүрэгт Австрийн Засгийн газрын хөнгөлөлттэй зээлээр гэрэлтүүлгийн ажил давхар хийгдээд явж байгаа.

Бид нар стандартын хувьд 2019 онд шинэ стандартаа батлуулсан камер гээд. Одоо тал талдаа Иргэдийн хурал, дүүрэг, орон нутаг, сум ийм өөр өөр стандарттай камер, өөр өөр удирдлагын төвтэй байхгүй байя. Нэгдсэн удирдлагын төвтэй байя. Энэ нь цагдаагийн байгууллага энэ хууль сахиулах байгууллага дээрээ, энэ удирдлагын төв систем нь, программ хангамж нь нэгдсэн байдлаар зангидагдаж явъя.

Жил болгон бид нар торгуулийн орлогынхоо 20 хувийг камераа ингэж өргөтгөх шинэчлэхэд зарцуулъя, энийгээ дагаад цуг гэрэлтүүлгийнхээ асуудлыг шийдье. Зарим гэрэлтүүлэг тавих боломжгүй газар бид нар шөнийн камеруудыг нөгөө МNS стандартынхаа дагуу тавья. 360 эргэдэг камераар тодорхой байршлууд дээрээ тавья. Энэ камеруудыг зөвхөн нийтийн эзэмшлийн зам талбай дээр тавья.

Улаанбаатар хотын төвийн одоо газрууддаа шигтгэсэн байдлаар явахгүй байя гээд тухайлахад би, танай 21 дүгээр хороо гээд тэр хойд талд, Дарь эхийн хойд талын хороодод хэд хэдэн одоо байршлууд дээр камержуулалтыг энэ жил хийж дуусга гэдэг үүргийг холбогдох байгууллагуудад өгсөн.

Дээр нь ашиглалтын зардал гэдгийг энэ торгуулийнхаа орлогоос орон нутгууд өөрсдөө иргэдийн хурал дээрээ хуваарилаад ТҮК-тэй юм уу, бусад байгууллага дээр харьяалуулаад нөгөө линзий нь арчдаг, эвдэрсэн тохиолдолд засаж янзалдаг ийм нэгдсэн ийм ашиглалт, арчлалтын юутай чиг үүрэгтэй болъё.

Программ хангамжийн хувьд.

**Г.Занданшатар**: Нямбаатар сайдад нэмж минут өгье. Тайлбарыг гүйцээе.

**Х.Нямбаатар**: Бид нарт нэг эхний нэг эх үүсвэр байгаа. Одоо байгаа гэж ойлгож байгаа. Та Сангийн дэд сайд байхад Солонгосын Эксим банкнаас, Хууль зүй, дотоод хэргийн яаман дээр цахим гав хэрэгжүүлнэ гээд 14.8 сая америк долларын эх үүсвэр дээр гэрээ зурсан. Би Хууль зүй, дотоод хэргийн сайд болоод ийм өндөр өртгөөр энэ цахим гавыг хэрэгжүүлэхгүй. Бид нар дотоод эх үүсвэрээрээ нэг аравны хэдэн тэрбумаар энэ төслийг хэрэгжүүлчихлээ гээд эксимийн тал руу Гадаад хэргийн яамаар дамжуулаад манайх хүсэлтээ тавьсан. Энэ 14.8 тэрбум доллароор Монгол Улсын хяналтын камерын нэгдсэн систем, программ хангамж, техник хангамжийг шийдэхэд зээлийнхээ зориулалтыг өөрчилье гэдэг санал тавьсан. Удахгүй Сөүлээс Сөүлд байгаа Эксим банк хуралдаад манай талд хариу ирүүлэх байх гэж хүлээж байгаа. Энэ мөнгөөр бид эхний ээлжид нэгдсэн системээ бүрдүүлээд авъя.

Тэгээд энэ системээ одоо байгаа камерынхаа системтэй холбоод уяад авчихъя. Араас нь бид нар хүү, торгуулийнхаа орлогоор ингээд өргөтгөл шинэчлэлүүдээ хийгээд явъя. Зарим газраа гэр хорооллын ийм одоо байршлууд дээр бүр гэрэлтүүлгийг давхар стандартынх нь хамт шийдээд явъя гэдэг л ийм зүйлтэй байгаа. Дээр нь тавигдсан камераа ядаж жилдээ нэг, хоёр, гурван удаа тэр линзийг нь арчиж, дүрсийг нь одоо тодорхой харагдуулдаг арчилтаа хүртэл хийе. Ажиллахаа больсон юмаа шинэчилдэг болъё оо л гэсэн ийм одоо төлөвлөгөө, зорилттой ажиллаж байгаа гэдгийг хэлье.

Баярлалаа.

**Г.Занданшатар**: Одоо Ширнэнбандийн Адьшаа гишүүн.

**Ш.Адьшаа**: Энэ хуулийн үзэл баримтлалыг дэмжихгүй байгаа юм. Монгол Улсын батлан гаргах хууль бол Монгол Улсын Үндсэн хуулийн үзэл баримтлалд заавал нийцсэн байх ёстой. Үндсэн хуулийн 16 дугаар зүйлд, иргэдийн захидал харилцааны, орон сууцын халдашгүй байдал гэдэг энэ үзэл баримтлалыг зөрчиж байгаа гэж үзэж байна.

Нямбаатар сайдаас хоёр гурван асуулт асууя аа.

Эрүүгийн хэрэг болон эрүүгийн хэргийг хянан шийдвэрлэх тухай хуульд эрх бүхий байгууллагын зөвшөөрөлгүйгээр аливаа иргэд дүрс бичлэг ашиглаж болохгүй гэсэн ийм хуулийн зохицуулалт байгаа. Гэтэл өнөөдрийн энэ гэмт хэргээс урьдчилан сэргийлэх, энэ хуулийн хүрээнд бичигдсэн дүрс бичлэгийн баримтууд бол нотлох баримт болох уу? Нэг дэх асуудал.

Хоёр дахь нь бол энэ таны бодлогоор цагдаа нар өнөөдөр хүн торгох компанит ажлыг улс орон даяар өрнүүлж, тэрнийхээ тодорхой хэсгээр өнөөдөр камер худалдаж авах, ийм үйл ажиллагааг зохион байгуулах энэ хууль үзэл баримтлалыг ер нь ойлгохгүй байна. Энэ ямар учиртай юм бэ?

Хоёрдугаарт энэ Барилгын тухай хуульд өөрчлөлт оруулна гэж орж ирсэн. Энэ бол шууд хүний орон сууцанд камер, бичлэг тавина гэсэн ойлголтоо. Ингэж Үндсэн хуулийн үзэл баримтлалтай зөрчсөн ийм одоо хууль, тогтоомжийг яагаад оруулж ирж байгаа юм бэ?

Хоёрдугаарт энэ асуудлыг яагаад яаран сандран оруулж ирж байна вэ? Одоо Ерөнхийлөгчийн сонгууль хэдхэн хоногийн дараа болох гэж байгаа юм. Энэ үед одоо энэ гудамж талбайг хянах, иргэдээ чагнах тагнах ийм хуулийг хууль эрх зүйн бодлогын бичиг баримтыг яаран сандран оруулж ирж байгаа энэ хуулийн төслөө татаж авахыг би танаас хүсэж байна.

**Г.Занданшатар**: Нямбаатар сайд асуултад хариулна.

**Х.Нямбаатар**: Би Адьшаа гишүүний асуултыг сүүлийнхээс нь хариулъя. Энэ Барилгын тухай хуульд оруулж байгаа нь Адьшаа гишүүн ээ, барилга барьсан компани нийтийнхээ эзэмшлийн талбай дээр камераа заавал байрлуул гэдэг л үүрэг болгож байгаа шүү дээ. Шинэ барилга барьчхаад байрныхаа гаднах машины зогсоол дээр камер тавихгүйгээс болж машины эд зүйл хулгайд алдагддаг. Энийг л үүрэгжүүлж өгч байгаа.

Хоёрдугаарт та тэр юу болох уу нотлох баримт болох уу гэдэг асуулт байлаа.

Эрүүгийн хэрэг хянан шийдвэрлэх тухай хуульд нэг суурь зарчим байгаа. Энэ хуульд заасан арга хэрэгслээр цуглуулсан энэ нотлох баримтыг л нотлох баримтын түвшинд хэрэг хянан шийдвэрлэх ажиллагааны явцад үнэлнэ л гэсэн зүйл байгаа. Тэрнээс биш хууль бусаар тагнаж, чагнасан, мөрдсөн ийм зүйл бол нотлох баримтын түвшинд үнэлэгдэхгүй гэдгийг танд хэлье.

Та бүхэн энэ Ерөнхийлөгчийн сонгуультай холбоод энэ хуулийг бас буруутгаад байх шиг байна.

Энэ хуулийн хэлэлцэх эсэхийг өнөөдөр шийдэх гэж байгаа Монгол Улсын Ерөнхийлөгчийн сонгууль бол үндсэндээ 6 дугаар сарын 9-нд одоо санал хураалт явагдах байх. Тэгэхээр энэ хуулийн одоо би батлагдах хувь заяа бол энэ хаврын чуулганаар амжих уу, үгүй юу. Энд ажлын хэсэг гарна, тэгээд хэлэлцэх эсэхээ шийдсэний дараа 1 дүгээр хэлэлцүүлэг хийгдэнэ, дараа нь 2 дугаар хэлэлцүүлэг хийгдэнэ, шинэ дэгээр эцэслэн батална гээд энэ бол тодорхой хугацаатай.

Тэгэхээр би гишүүдийг энэ чухал ач холбогдолтой гэмт хэргээс урьдчилан сэргийлэх гэж байгаа энэ хуулиа ингэж улс төртэй битгий холиоч ээ л гэдгийг чин сэтгэлээсээ хүсье.

**Г.Занданшатар**: Адьшаа гишүүн нэмэлт тайлбар авъя гэнэ.

**Ш.Адьшаа**: Энэ асуудал дээр нухацтай хандах ёстой. Энэ иргэдээ тагнадаг чагнадаг асуудлууд 2012 оноос л эхэлсэн асуудал байгаа. 2012 оноос бол энэ Үндэсний аюулгүй байдлын асуудал, терроризмтой тэмцэнэ гэж тухайн үеийн Засгийн газрын харьяа байгууллагууд төрийн албан хаагчдын контор савд нууцаар бичлэг байрлуулсан байсан. Мөн ресторан, зоогийн газрын вип өрөөнүүдэд байрлуулдаг байсан. Гэтэл өнөөдөр одоо камер гудамж талбайд байрлуулж иргэдээ тагнах. Монгол Улсын Үндсэн хуулийн үзэл баримтлал, Үндсэн хуулийн Арван зургадугаар зүйлд заасан орон сууц, захидал харилцаа, хувь хүний нууцыг хамгаална гэсэн одоо Үндсэн хуулийнхаа энэ үндсэн суурийг зөрчсөн энэ хуулийг оруулж ирэхгүй байхыг л одоо би хүсэж байгаа юм. Ийм учраас.

**Г.Занданшатар**: Нямбаатар сайд Үндсэн хууль зөрчсөн гэх асуудлаар.

**Х.Нямбаатар:** Түрүүн би Адьшаа гишүүний нэг асуултад дутуу хариулжээ. Тэр энэ иргэдээ торгоод торгосон мөнгөөрөө л камержуулах гээд байна гээд. Ер нь бол нэг зүйл байгаа шүү дээ. Их Хурлын гишүүд бид ер нь энэ эрх зүйг үгүйсгэх үзэл неглизмийг аль болох ингэж дэвэргэж яримааргүй байгаа юм. Энэ хууль зөрчихгүй байвал хэн ч одоо иргэн, хуулийн этгээдийг торгохгүй шүү дээ. Зөрчлийн хуулиар зөрчил гаргахгүй бол зөрчлийн хууль тэр хүнийг ямар ч байдлаар одоо хуулийн хариуцлага хүлээлгэх тухай асуудал яригдахгүй. Тэгэхээр бид нар өнөөдөр энэ дэлхий нийтээрээ л камержуулалтыг энэ гэмт хэрэгтэй тэмцэх хамгийн үндсэн арга хэрэгсэл болгож байгаа энэ зүйлээс бид нар ухралт хийх, буцах тухай ярих нь зохимжгүй ээ.

Шинээр Зөрчлийн тухай хуулийг бас одоо хэлэлцүүлэхээр бид нар бас төсөл санаачилж байгаа. Энэ дээр 850 гаруй зөрчлийг бүр одоо зөрчил биш тооцох, тодорхой төрлийн зөрчлийг урьдчилан сануулдаг болох. Тодорхой зөрчил үйлдсэн этгээд хугацаанд нь торгуулаа төлбөл хөнгөлдөг болох ийм агуулгатай хуулийн төсөл оруулахаар бас төлөвлөөд ажиллаж байгаа гэдгийг хэлье.

**Г.Занданшатар**: Одоо цахимаар эрхэм гишүүн Жадамбын Бат-Эрдэнэ асуулт асууна.

**Ж.Бат-Эрдэнэ**: Юуны өмнө энэ хуулийн төслийг үндсэнд нь бол дэмжиж байгаа юм аа. Ер нь бол гэмт хэрэг, зөрчлөөс урьдчилан сэргийлэхэд бол хамгийн чухал асуудал бол камержуулах асуудал. Өөрөөр хэлбэл сая та бүхэн хэллээ. Энэ одоо теле эргүүл гэж. Тэгэхээр энэ олон улсын хэмжээнд одоо хийж байгаа гэмт хэргийг багасгахад одоо асар их том нөлөөг камержуулах асуудлыг бол бид нар сайд хэлснээр бол арагшаа суухгүй байх нь одоо зүйтэй. Энийг бол улс орныхоо хэмжээнд хийх ёстой. Гэхдээ бид нар бол нэг зүйлийг хийхдээ бас хэтэрхий нөгөө тийш нь мушгичхдаг нэг ийм тал бий шүү. Энийгээ бас нэлээн сайн анхаарах хэрэгтэй. Түрүүн та хэллээ иргэдийнхээ энэ камерыг ашиглаад иргэдийн эрх, эрх чөлөөг одоо боогдуулсан нууцлалыг бол гадагш нь задалсан нэг ийм зүйлүүд бол гарахаас урьдчилан сэргийлсэн ийм хуулийг Засгийн газар дээр ярьж байгаад оруулж ирнэ гэж байгаа.

Энэ хэзээ орж ирэх хууль вэ, нэгдүгээрт.

Хоёрдугаарт энэ хуулиа уг нь бол та энэ орж ирж байгаа саяын энэ хуультайгаа хамтад нь оруулж ирсэн бол ийм элдэв янзын маргаангүйгээр бид нарт бол бас тодорхой хэмжээний ойлголт ороод явах ёстой байх гэж. Тэгээд энийгээ нэлээн сайн тайлбарлаж өгөөч гэж.

Хоёрдугаарт кибер аюулгүй байдлыг хангах тал дээр бол та нар бас мэдээгүй арга хэмжээнүүд авна гэж байна. Энэ камерын гаргаж энэ аюулгүй байдалд одоо Монгол Улсын одоо үндэсний аюулгүй байдал руу нэвтрэх, харах, одоо хяналт тавих ийм боломж бололцоо байгаа шүү дээ. Нөгөө нэг олон улсын тив дамжсан ийм том том, одоо тэнгэрээс орж ирж байгаа энэ хиймэл дагуулаар дамжсан юунууд одоо тийм технологийн дэвшлүүд энүүгээр дамжаад бид нар энэнээс эсрэг хамгаалах боломж бололцоо яг ямар байгаа юм бэ?

Хэрвээ нууц биш бол энэ дээр нэлээн тодорхой хариултуудыг бид нарт ойлгоод өгөөч ээ гэж хэлмээр байна.

Хоёрдугаарт торгуулийн орлогын 40 хувийг хэрэглэнэ гэж байна. Бид нар өчигдөр бас нийгмийн даатгалын сангийн асуудлыг ярихад бас л ийм асуудал гарч ирж байгаа юм. Нэг кармаанаасаа аваад нөгөө кармаа руугаа оруулдаг ийм л асуудал яриад байна шүү дээ. Тэгэхээр энэ торгуулийг улсын төсөвт орж ирж байгаа энэ торгуулийн асуудлаас хуваалцахгүйгээр өөр одоо шийдэх, өөрөөр хэлбэл одоо олон улсын зээл тусламжаар ч байдаг юм уу, ямар хэмжээнд байдаг юм ингээд шийдэх ийм боломж бололцоо байна уу? Эсвэл одоо энийг улсын төсөвтөө суулгаж байгаад тодорхой хэмжээнд үе шаттайгаар хэрэгжүүлэх ийм боломж бололцоо чинь ямаршуу байгаа вэ? Яаж харж байгаа вэ гэж.

Хоёрдугаарт тээврийн хэрэгслийн одоо нэвтрэх бид нарын ярьдагчлан нөгөө нэг 22-ын товчоо, Баянзүрхийн товчоо…/минут дуусав/.

**Г.Занданшатар**: Бат-Эрдэнэ гишүүнд нэмэлт 1 минут.

**Ж.Бат-Эрдэнэ**: Хоёрдугаарт нэг чухал зүйл байгаа юм. Бид нар камерын асуудлыг цагдаагийнханд тавихынхаа зэрэгцээгээр иргэдээ хянах ийм нөхцөлийг бий болгодог шүү энэнээс бид нар бол зайлшгүй одоо зайлсхийх хэрэгтэй. Жишээ нь тээврийн хэрэгслийн нэвтрэх 22-ын товчоо, Баянзүрхийн товчоонууд дээрээ тавиад хаана хэний Дорж гэдэг, Дондог гэдэг хүний машин гарч байна уу, орж байна уу гэдэг юмыг хянах гэж байгаа бол энэ бол аюулгүй байдал талдаа биш шүү.

Дээрээс нь Дорж гэдэг хүн, Дондог гэдэг хүн гэрээсээ хэдэн цагт гарлаа, хэдэн цагт гэртээ орлоо, хэдэн цагт одоо юу гэдэг юм хяналт тавих ийм байдлаар энэ камерыг ашиглах ийм боломж бололцоо гарч вий дээ. Тийм болохоор энэнээс техникийн аюулгүй байдал, хэрэг зөрчлөөс урьдчилан сэргийлэхийнхээ гадна бид нар энэ иргэддээ хяналт тавьдаг ийм нөхцөл бололцоог бий болчих вэ дээ гэдгээс бас урьдчилан сэргийлэх ёстой шүү дээ. Энэ дээр та юу гэж бодож байна?

**Г.Занданшатар**: Нямбаатар сайд асуултад хариулна аа.

**Х.Нямбаатар**: Бат-Эрдэнэ гишүүний асуултад хариулъя аа.

Нэгдүгээрт энэ камерын систем гэдэг бол иргэдээ мөрдөн мөшгөдөг механизм байх ёсгүй гэдгийг бид ирэх долоо хоногт Их Хурлын даргад өргөн барих цахимын дөрвөн багц хуулиараа гурван багц хуулиараа шийдэх гэж байгаа. Энэ дээр ерөөсөө энэ бол мөрдөлт мөшгилт байх ёсгүй. Энд тодорхой байгууллага дээр энэ систем өөрөө байрлаад хэн гэдэг албан тушаалтан, хэн гэдэг энэ албан тушаалтан ямар цаг минутад, ямар дүрс бичлэг рүү орсон бэ гэдгийг өөрийнх нь админ эрхээр ороод тэр хүний одоо тэр админаар лог үүсэж тэнд дандаа хадгалагдаж үлдэж байна гэдэг ийм хуулийн зохицуулалтыг оруулж ирэх гэж байгаа юм.

Бид нар ирэх долоо хоногт тэр хувь хүний мэдээлэл хамгаалах хуулиа Бат-Эрдэнэ гишүүний Ерөнхий сайд нэг тодорхой шинэ одоо жишиг гаргаж, Ерөнхий сайд, Их Хурлын даргад хууль өргөн барихдаа бас тийм нэг тодорхой шинэ дэгээр өргөн барья гээд ингээд хүлээж байгаа. Их Хурлын дарга дээр хуулийн төслүүд оччихсон байгаа. Араас нь дагалдаж орж ирэх тэр Кибер аюулгүй байдлын хууль гээд дөрөв дэх хуулийн хууль ирэх долоо хоногийн Засгийн газрын хуралдаанаар орж байгаа.

Ингээд энэ дөрвөн хууль үндсэндээ Монгол Улс дахь цахим харилцааны дөрвөн багц хууль болж орж ирж байгаа. Энэ дөрвөн хуулиар таны хувь хүний мэдээлэлд хэн нэгэн хүн халдаж байгаа тохиолдолд тань дээр имэйл дээр чинь дандаа заавал сануулга, ийм сэрэмжлүүлэг дохио ирж байна. Хууль бусаар халдсан тохиолдолд та тэр эрхээ хамгаалуулахаар одоо хууль хяналтын байгууллагуудад халддаг болно. Энийг дагуулаад энэ хууль бус мөрдөлт, мөшгилт бичлэгийн хуралдааныг Эрүүгийн хууль дээрээ чангатгаж хариуцлагыг нь бас оруулж ирэхээр бид ажиллаж байгаа гэдгийг бас танд хэлэх юм. Тэр юуны шалган нэвтрүүлэх товчоод дээр байрлаж байгаа камеруудын тухайд ямар зүйл байх вэ гэвэл ер нь цаашид нөгөө замын сангийн хураамжаа, энэ камерын скайнер.

**Г.Занданшатар**: Нямбаатар сайд нэмэлт нэг минут.

**Х.Нямбаатар**: Тийм тэр шалган нэвтрүүлэх товчоодод камерууд байрлах цаашдын агуулга нь ямар чиглэл рүүгээ явж байгаа вэ гэвэл нөгөө замын сангийнхаа хураамжийг камерын систем скайнер системээр хурааж авдаг, эргээд тэр хүнтэй төлбөр тооцооны цахим болон бусад хэрэгслээр тооцоо хийдэг тийм л чиглэл рүү явъя л гэсэн зорилготой байгаа.

Би танд нэг зүйлийг дахиад хэлэхэд, ер нь энэ бол мөрдөлт мөшгөлт гэдгийг хамгаалсан ийм хууль. Араас нь 4 хууль орж ирнэ ээ, 3 нь ирэх долоо хоногт орж ирнэ. Нэг нь тэрний дараагийн долоо хоногт орж ирнэ ээ. Энэ дээр би бүлэг дээр Их Хурлын 2 намын бүлэг дээр хоёулан дээр нь том дэлгэрэнгүй танилцуулга хийе гэдэг ийм бас бодолтой байна. Бүлгийн дарга нар зөвшөөрвөл.

Энийг маш тодорхой хэлнэ, хүн хүний хувийн мэдээлэлд халдана гэдгийг бүр маш тодорхой тэр хүнд нь ирдэг программ хангамжийг бид нар нийтийн мэдээллийн хууль, хувь хүний мэдээлэл хамгаалах хуулиар оруулж ирж байгаа гэдгийг л хэлье.

**Г.Занданшатар**: Эрхэм гишүүн Жамбалын Ганбаатар цахимаар асуулт асууна.

**Ж.Ганбаатар**: Баярлалаа. Би түрүүн тэр Тогтохсүрэн даргатай санал нэг байгаа юм. Энэ за яах вэ, хууль бол ингээд гараад явчхаж болох байх. Тэгээд хэрэгжилтэд нь одоо ямар ямар асуудал үүсэх вэ гэдэг дээр Тогтохсүрэн даргын гаргасан саналтай санал нэг байгаа юм. Тэгээд Хууль зүйн сайдаас ер нь дараах асуудлуудыг асууя. Энэ хүү торгуулийн орлогоор урсгал зардлуудаа аваад явна гэхлээр, энэ чинь хаяглаж одоо орлогоо өгч болдоггүй байх. Болохгүй байх.

Энэ асуудлыг яаж шийдэх гэж байгаа юм бол? Нэгэнт л улсын төсвийн орлогод юм уу, нийслэлийн төсвийн орлогод энэ орлого чинь хуримтлагдчихна. Тэгэхлээр зөвхөн камержуулалт хэрэглэнэ гээд хаяглаад аваад явъя. Эсвэл Төсвийн тухай хуульд өөрчлөлт оруулах юм уу, яах юм. Наадах чинь нэлээн том асуудал үүсэх байх.

Хоёрдугаарт хүү, торгуулийн орлого гэдэг чинь ер нь жил жилд нэмэгдэхгүй байх ёстой л гэж үзэж байгаа шүү дээ. Нэмэгдэхгүй байх ёстой. Энэ чинь жоохон тийм үзэл байдал, барилтай чинь зөрчилдөнө гэдгийг анхаараарай.

Тэр камержуулалт гэдэг бол ер нь маш тийм өндөр зардал шаарддаг. Ялангуяа урсгал зардал нь маш их өндөр зардал шаарддаг. Тэгээд нэг, хоёр жилийн дараа бусад одоо зүйлүүдээ дэмжихгүй, болчихно дахиад бүгдийг нь шинэчлэх хэрэгтэй болно. Ахиад л нэг нь нөгөөхөө дэмжихээ больчихно, тэрийг нь заавал шинэчлэх хэрэгтэй болно гээд л асуултууд их болдог юм даа. Тэгээд одоо энэ хөрөнгө, би зүгээр Эдийн засгийн байнгын хорооны гишүүний хувьд бол эдийн засаг талаас нь л асууя. Тэгвэл энэ хуулийг одоо үзэл баримтлалынх нь хувьд бол дэмжиж байна.

Тэгэхээр энэ одоо хүү, торгуулийн орлого гэдгээ энэ Төсвийн байнгын хороогоор оруулсан юм уу? Наад дээр чинь нэг л өөр сонсогдоод байна даа.

Асуултад хариулт авчхаад. Тодруулъя аа, баярлалаа.

**Г.Занданшатар**: Нямбаатар сайд асуултад хариулна.

**Х.Нямбаатар**: Ганбаатар гишүүний асуултад хариулъя. Энэ тухайн жилд нь торгосон торгуулийн орлогынхоо 40 хувийг угаасаа одоо орон нутгийн иргэдийн хуралд нь хуваарилж, дээд шатны хурал нь хянаад баталж өгч байгаа шүү дээ. Тэр мөнгөнийхөө хорин хувийг л зөвхөн камертаа зориулалтаар нь тухайн шатны иргэдийн хурал одоо болтол энэ нь камерын нэгдсэн стандартынхаа дагуу явагдах ёстой. Зарим нь өргөтгөл шинэчлэл хийж болно, зарим нь байгаагаа арчилж байж болно л гэсэн ийм л агуулгатай байгаа.

Хоёр гэвэл Ганбаатар гишүүн таны хэлж байгаатай би санал нэг байна. Бид нар ер нь иргэдээ аль болох одоо гэмт хэрэг зөрчил үйлдээсэй, тэрнээс нь бид нар торгууль авна гэдэг ийм концепцууд хаа ч байх ёсгүй. Бид цаашид энэ камержуулалтын системийг өргөтгөн шинэчлэхийн тулд гаднын төсөл хөтөлбөр, олон зүйлийг эрэлхийлж байгаа. Зарим нь бас энэ Үндэсний аюулгүй байдлын зөвлөл дээр зөвлөмж гарчихсан. Томоохон санхүүжилтийн эх үүсвэр хүртэл одоо ингээд үндсэндээ царцчихсан зүйлүүд байгаа. Бид нар Америкийн нэгдсэн улс болон бусад энэ улс орнуудаас хэрэгжүүлж байгаа терроризм мансууруулах бодис, энэ төрлийн гэмт хэрэгтэй тэмцэх тодорхой төсөл хөтөлбөрүүдийг хэрэгжүүлэхэд хүртэл бид нар холбогдох байгууллагуудад саналаа тавьчихсан зүйлүүд байгаа.

Сая та сонссон байх. Тэр Эксим банкны 14.8 сая доллар буюу ойролцоогоор дөчин хэдэн тэрбумаар хэрэгжүүлэх гэж байсан цахим гавыг бид нар 1.8 тэрбумаар хэрэгжүүлчихсэн. Энэ мөнгөө жишээлбэл камерын систем рүү оруулъя л гэдэг. Ийм одоо зорилго тавьж ажиллаж байгаа. Тэгэхээр бид нар ямар ч байсан арчлалт хийж эхлэх ёстой гэж ойлгож байгаа.

**Г.Занданшатар**: Гишүүд асуулт асууж, хариулт авч дууслаа. Одоо хуулийн төслийг хэлэлцэх эсэх асуудлаар санал хураалт явуулна.

Түүний өмнө дэмжсэн, дэмжээгүй гурван гишүүн үг хэлж болно. Үг хэлэх гишүүн байна уу? Бямбацогт, Ганбат гишүүнээр тасаллаа. Цахимаар дөрвөн гишүүн. Ингээд 6 гишүүнээр тасаллаа. Сандагийн Бямбацогт гишүүн.

**С.Бямбацогт**: Энэ хуулийг бас Байнгын хороо болон чуулган дээр гишүүд нэлээн сайн бас хэлэлцээд асуулт асуугаад хариулт аваад бас тодорхой ойлголттой болсон байх гэж бодож байна. Тэгээд нэлээн чухал хууль байгаа юм. Тэгээд Байнгын хороон дээр өчигдөр бас дэмжигдээгүй. Гишүүдийг бас энэ хуулийг бас хэлэлцэхэд дэмжиж кнопондоо хүргэхгүй байж саналаа өгөөч ээ гэж хүсэж байгаа юм. Монгол Улсын Засгийн газрын үйл ажиллагааны хөтөлбөрт энэ цахим монгол болно. Энэ төрийн үйлчилгээг ард иргэддээ төвөг чирэгдэлгүй, хүнд сурталгүй шулуухан, одоо шууд хүргэдэг болно гэсэн том зорилт туссан.

Одоо иргэд маань заавал нэг төрийн байгууллагын үүдэнд очоод төрийн байгууллага руу очих гэж бөөн чирэгдэл зардал болоод очоод нэг төрийн албан хаагчийн хүнд суртал, ууртай загнасан зандарсан үгэнд одоо стресстэж төрийн үйлчилгээ авахгүй байх, гэрээсээ гар утаснаасаа төрийн үйлчилгээг авдаг байх. Ийм одоо зорилтыг тавьсан байгаа. Үүнийг одоо хэрэгжүүлэхэд бодитой бас нэг тодорхой үр дүн гарах асуудал бол энэ камержуулах асуудал гэж харж байгаа.

Сая Нямбаатар сайд хэллээ. Хэрвээ энэ камержуулж чадах юм бол гэмт хэргийн гаралт 90 хувиар буурна. Ер нь камертай газар бол гэмт хэрэг ерөөсөө гардаггүй. Гарсан ч илрүүлэлт нь бол 90 хувиар одоо нэмэгдэнэ гэж хэлж байгаа. Энэ бол маш том үзүүлэлт маш том үр дүн. Үүнтэй холбоотойгоор одоо цагдаагийн албан хаагч нар эргүүл хийж бас хүн хүчний зардал гардаг бол энэ зардал тэр хэмжээгээр буурна гэж байгаа юм. Цаасны зардал, албан томилолтын зардал, хурал зөвлөгөөний зардал гээд л одоо үндсэндээ бол маш их зардлууд гардаг шүү дээ. Бид бүхэн мэдэж байгаа. Энэ цахим одоо ковидтой холбоотойгоор бид нар цахимаар хуралдаад сурчихлаа цахимаар одоо ажлаа хийгээд сурчихлаа. Хурал бүх юмаа үүнтэй холбоотойгоор үндсэндээ бол цахимжих асуудал маш чухал.

Цахимжихын бодитой үр дүнг харуулах нэг чухал асуудал бол камержуулах асуудал байна. Тийм болохоор хэдүүлээ энэ төслийг нь дэмжээд хамгийн гол нь камержуулахтай яаж хүний эрх зөрчихгүй байх вэ, иргэдийн одоо хувь хүний халдашгүй байдалд халдахгүй байх уу гэдгийг нь хуульд нь сайн тусгаж өгөөд ингээд одоо явчихъя. Ингэж энэ асуудлыг шийдэхгүй бол энэ бас бодитой үр дүн гарах асуудал яригдаад байгаа. Энэ дээр л хэдүүлээ нэг анхаараад ажиллачихмаар байгаа юм. Ингэж одоо бас нэг Засгийн газрын мөрийн хөтөлбөр болон одоо энэ камержуулах асуудлууд орж ирж байгаа.

Дагаад одоо бас нэлээн хэдэн хууль орж өгч байна шүү дээ. Энийгээ, бас хамтад нь одоо хэлэлцээд ямар нэгэн байдлаар одоо улс төржүүлээд юу гэдэг юм сонгуультай холбох шаардлагагүй. Энэ асуудал бол үндсэндээ хууль бол батлагдах юм бол ирэх оны 2022 оны 1 сарын 1-нээс хэрэгжих байх. Тийм болохоор энэ дээр одоо гишүүд бас анхаарч өгөөч. Аль болох одоо цахимаар ажлаа хийдэг. Энэ хэмжээгээрээ төрийн албан хаагчдын орон тоо, зардал буурдаг. Энэ хэмжээгээр албан томилолт, одоо бензин шатахуун, бичиг цаас энэ зардлууд буурч, энэ хэмжээгээр төсвийн орлого нь нэмэгдэх, зардал нь буурч эргээд тэр төрийн албан хаагчид иргэддээ хүнд сурталгүй чирэгдэлгүй ажил үйлчилгээ хүргэдэг ийм бололцоо, боломж бүрдэх ийм том агуулга явж байгаа.

Түүний одоо нэг бодитой, хурдан харагдах үр дүн бол энэ камержуулах асуудал гэж харж байгаа.

Тийм болохоор би гишүүдийг бас энийг кнопондоо гар хүрэхгүй байж дэмжиж өгөөч ээ, тэгэхгүй бол өчигдөр Байнгын хороонд уначихсан юм гэдгийг бас дахин хэлье.

Баярлалаа.

**Г.Занданшатар**: Цахимаар үг хэлэх гишүүдийн нэрс.

Цахимаар Бямбасүрэнгийн Энх амгалан гишүүн.

**Б.Энх-Амгалан**: Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийг бол дэмжиж байгаа юм. Яагаад дэмжиж байгаа юм бэ гэхээр энэ хуулийг дагаад дахиад 4 хууль удахгүй орж ирэх юм. Энэ Кибер аюулгүй байдлын тухай хууль бид нарт одоо хамгийн их чухал байгаа юм. Энэ камержуулалтын үр дүнд нэгдүгээрт, гэмт хэрэг зөрчлөөс урьдчилан сэргийлэх, иргэдийн аюулгүй байдлыг хангах, амар тайван амьдрах нөхцөлийг бүрдүүлэх ийм л зорилгоор одоо камержуулалт хийх гэж байгаа гэж ойлгож байгаа.

Хоёрдугаарт камержуулсны үр дүнд бол хулгай, дээрэм, танхай, хүчин, тэр гэмт хэрэг, нийгмийн хэв журам зөрчдөг зөрчлүүд, авто тээврийн осол аваар бодитойгоор буурдаг. Ийм одоо судалгааны статистик байна гэж үзэж байгаа юм.

Гуравдугаарт би нэг зүйлийг хэлэх гээд байна л даа. Энэ камержуулалттай холбоотой асуудал дээр битгий улс төрж. Битгий хүний эрх ярь. Энэ Баасанцогтын шүүх хяналтын байгууллагынхантай холбогдож энэ хонгилынхонтой архи дарс ууж, мөнгө төгрөг өгч авч, биеэ үнэлэгч нартай зугаацаж лифтэд оцгоносон асуудал бол энэ камержуулалт бол камержуулалт байсны үр дүн шүү. Шударга иргэд энийг нийгмийн сүлжээнд гаргаж тавьсны үр дүн шүү. Энэ нөхрийн Үндэсний аюулгүй байдлын зөвлөлийн нэр барьж, энэ нөхрийн Ерөнхийлөгчийн тамгын газрын үнэмлэх үзүүлж, промпуск үзүүлж дураараа дургиж байсан асуудал бол энэ олон нийтийн анхааралд очсон хүн бол камержуулалтын үр дүнд илэрсэн шүү.

Тийм учраас энэ цагдаагийн байгууллага, Авлигатай тэмцэх газар, Тагнуулын ерөнхий газар зэрэг газрууд эрүүгийн хэрэг үүсгэж шалгаж байгаа юм. Үүний хүчинд хууль зөрчсөн энэ шүүх, прокурор, хэрэг захиалдаг ялладаг энэ систем одоо задарч байгаа юм. Тэгэхээр энэ бол бас гэмт хэргийн илрүүлэлтэд бол тодорхой нөлөөлж байгаа юм. Ямар нийгэмд амьдраад байна, яагаад ингээд байна вэ гэдэг асуудал бол гэмт хэрэг хийж байгаа зөрчдөг, тэр дураараа авирладаг хүмүүст бол хатуу байх ёстой юм.

Дөрөвдүгээрт. Харин энгийн иргэдээ хууль биелүүлээд явж байдаг энэ хүмүүсээ, камерын сүлжээнд өртүүлж олон нийтийн нийгмийн сүлжээнд задлахгүй байх асуудлаа дараагийн оруулж ирэх 4 хууль дээрээ нэлээн сайн оруулж өгөөрэй. Хуулийн зохицуулалтаа нэлээн сайн хийж өгөөрэй. Хүний эрхийг нэлээн сайн хамгаалж өгөөрэй. Яг хэрэгтэй шаардлагатай газар нь камераа тавиарай. Үнэхээр нэг 60 мянган камер хэрэгтэй байна уу, үгүй юу гэдгээ бас бодоорой гэж ингэж хэлэх гээд байгаа юм. Тэгээд энэ хуулийн төслийг бол дэмжиж байгаа юм.

**Г.Занданшатар**: Дашдондогийн Ганбат гишүүн.

**Д.Ганбат**: Ер нь бол Хууль зүйн байнгын хороон дээр энэ хуулийг хэлэлцээд Хууль зүйн байнгын хорооны гишүүд дэмжээгүй юм байна. Тэр бол мэдээж хэрэг Хууль зүйн байнгын хорооны гишүүд бол мэдээлэлтэй, бас хууль ёсыг ойлгодог ийм хүмүүс л дээ, арай илүү. Тэгэхээр энийг бол зөв зүйтэй юм байна. Тэгээд яаран сандран энэ хуулийг яаравчилж орж оруулж ирээд л ингээд байгаа чинь одоо буруу юм. Яагаад вэ гэхээр өчнөөн одоо шийдэх асуудлууд байна. Одоо гэрэлтүүлэг гээд л сая гишүүн ярилаа, гэр хороололд модон жорлон гээд л энэ асуудлууд байна. Гэтэл одоо энэ камер, өмнө тавьсан 6 мянган камераас 3 мянга нь ажилладаггүй юм байна. Энд бас л нэг баахан мөнгө идсэн ийм л ажил болсон байна. Ахиад л бас нэг ээлжит нэг мөнгө идэх, бас нэг баахан юм шахах ийм юм болж байна.

Улс орны амьдрал ийм хүнд хэцүү байх үед юу энэ рүү одоо мөнгө төгрөг гаргах вэ? Нөгөө талаар бол энэ камер, энэ асуудлыг одоо өнөөгийн Хууль зүйн сайд, дотоод хэргийн яамны сайд атгуулах нь бараг нөгөө хутга зөв хүндээ бариулбал хутга бол хэрэгтэй ажлаа хийгээд л хоол унд хийгээд явчихдаг. Буруу хүнд бариулбал хүн алах зэвсэг болдог. Энэ одоо хүний эрх, эрх чөлөө бол ингээд л байхгүй өдрөөс өдөрт холдоод л баяртай л болох юм байна л даа. Энэ маягаараа.

Би одоо энэ асуудалд хандаж байгаа, яриаг нь харж байхад бол, хариултыг нь харж байхад тэр жирийн нэг эмэгтэй бол үнэхээр амьдрах аргагүй болчихож байна шүү дээ. Тэрийг нь бараг тэр эмэгтэй нь буруу гэсэн маягтай биеэ үнэлэгч гэж нэрлэж байна. Үгүй ээ, ингэж болохгүй шүү дээ. Хэн нэрийг нь тогтоочихсон юм. Тэр хүн одоо цаашдаа яаж амьдрах юм. Ийм маягаар энийгээ ашиглах нь ээ. Тэгээд одоо өдөр болгон л ард түмнийг илүү их торгоод л тэр мөнгөөрөө тэр үйлчилгээг нь хийх юм байна л даа.

Ийм маягтай байх хэрэггүй ээ, энэ чинь одоо тэр багаж зэвсэг, тэр юмыг буруу хүнд атгуулж байна. Тэр хэлж ярьж байгаа, хэлж байгаа асуултад хариулж байгааг нь харахад бол энэ дотоод хэргийн яам одоо өдрөөс өдөрт тэр фашистын Германы үеийн гестапо шиг ажиллаж эхэлж байна шүү дээ. Тэр хамт одоо энэ танхимд сууж байсан өлсгөлөн зарлачихсан манай нөхдүүдэд яаж хандаж байна вэ? Энэ хандлагаас л илэрхий байна. Саяын тэр эмэгтэйд яаж хандаж байна вэ? Тэр хандлагаас л илэрхий байна.

Тэр одоо хоёрхон жилийн өмнө Их Хурлын даргын өрөөнөөс тэр 65 суудалтай болгож байсан намын дарга байсан хүнээ яаж чирж гаргаж байсан. Яг л одоо энэ маягаар л ажиллаж байна шүү дээ. Тэр одоо зөвлөлт социалист коммунист намын үед ажиллаж байсан Дотоод явдлын яам шиг л ажиллаж байна. Авлигатай тэмцэх газар, цагдаа, тагнуул бүгд одоо эд нарын мэдэлд орчихсон. Энийг одоо иргэдээ хамгаалах энэ тал руу ажиллуулахгүй тайван амьдрал гэж байхгүй болох нь ээ, иргэдийн.

**Г.Занданшатар**: Булгантуяа гишүүн. Хүрэлбаатарын Булгантуяа гишүүн.

**Х.Булгантуяа**: Хуулийг бол дэмжиж байгаа юм. Ганбат даргаа сонгууль бол болдгоороо болно. Асуудал болгоныг ингэж улс төржүүлээд бол хэрэггүй байх. Манай Баянзүрх дүүргийн иргэд бол одоо гэмт хэргийн тоо буураасай, гэр орон, гэр нь аюулгүй байгаасай, хараа хяналттай байгаасай, хулгайчид нь баригддаг байгаасай гэж л энийг л хүсэж байгаа юм. Би бол камержуулалтын энэ ажлыг хийх нь бол зүйтэй гэж бодож байна. Харин одоо түрүүний хэлсэнчлэн хотын төвөөр биш, бүр стандарт гаргаад, хороо болгонд, хороо руу орж гарч байгаа газруудад, сургууль, цэцэрлэгийн ойролцоо, одоо худаг усны ойролцоо гээд олон нийт явдаг. Ийм газруудыг илүү их камер, камержуулах ажлыг давхар хийгээсэй гэж бодож байна.

Дээрээс нь би иргэдийн энэ гэмт хэргээс урьдчилан сэргийлэхтэй холбоотойгоор иргэдийн оролцоог бас сайн хангаасай гэж хүсэж байна. Одоо ebarimt аппликэйшн бол жишээлбэл ebarimt гэдэг аппликэйшнг татаж авсан хүн болгон нэг бодлын татварын байцаагч болсон. Яг үүнтэй адилхан epolice гээд замын цагдаагийн зөрчилтэй холбоотой зүйлийг мэдээлдэг тийм аппликэйшнтэй болсон байна лээ. Яг энүүнтэй адилхан иргэд ч гэсэн дээ жижиг хэмжээний гэмт хэргийг өөрсдөө шууд цагдаа руу заавал утасдахгүйгээр, одоо зургийг нь аваад мэдээлдэг, ингээд холбогдох арга хэмжээг нь авдаг, цагдаа нь очоод хяналт тавьдаг, үздэг, хардаг, ийм иргэдийн оролцоог илүү их хангасан, ийм систем рүү бас яваасай.

Иргэдийн зүгээс бол өнөөдөр ялангуяа ийм нэг техник тоног төхөөрөмж цахимжуулалт явагдчихсан байхад оролцоог нь хангаад бас хийж болох, гэмт хэрэгтэй тэмцэх ийм боломж бололцоо бол их байгаа. Тэгээд би бол энэ одоо хуулийн төслийг бол дэмжиж байна.

**Г.Занданшатар**: Гурав дэмжсэн үг хэлсэн. Нэг дэмжээгүй үг хэлсэн байна. Одоо дэмжээгүй л хоёр үг хэлэх юм. Норовын Алтанхуяг гишүүн.

**Н.Алтанхуяг**: Би энэ камержуулах гэдгийг бол эсэргүүцэж байгаа юм байхгүй. Тэгэхдээ би Нямбаатар сайд нэг юманд нэг наанатай цаанатай баймаар байна. Өчигдөр, уржигдар өргөн барьсан хуулиа ингэж зүтгүүлэх хэрэг байгаа юм уу. Өчигдөр нөгөө манай Байнгын хорооны гишүүд яриад дэмжээгүй шүү дээ. Яг Бямбацогт ч гэсэн одоо Байнгын хорооны дарга царайлчихаад өчигдөр гишүүд дэмжээгүй юмыг өнөөдөр энэ Их Хурал дээр дэмжээд өгөөч гээд суугаад байх юм. Би наадхыг чинь дэмжээд цаашаа яриад хэдүүлээ явж болно. Ганцхан хүний эрх, хувь хүний халдашгүй дархан байдал гээд Үндсэн хуулиар тодорхойлчихсон юм. Нэг баталгаа алга, баталгаа алга.

Тийм учраас тэр яриад байгаа, Нямбаатар сайдын яриад байгаа хуулиудаа хэдүүлээ оруулж ирээд ярьчихъя. Тэрний зэрэгцээ энэ хуулийг хойноос нь оруулаад ярьж болох юм. Би бол ийм л байр суурьтай байна. Та нар маань бодоорой битгий ингээд юмаа дандаа хүчиндээд байлдаа. Наадах чинь ямар нэгэн улс төрийн асуудал алга. Энэ камержуулалтын асуудал бол чухал. Тэгэхдээ иргэний халдашгүй дархан эрх, эрх чөлөө бол маш чухал учраас энэ юундаа дарааллаа зөв тавиа л гэж би гэж хэлж байна. Тэгээд та нар шийдээрэй ухаантай хүмүүс.

**Г.Занданшатар**: Цэрэнпунцаг гишүүн.

**Ц.Цэрэнпунцаг**: Дэмжиж үг хэлэх гэж байгаа юм уу. Энэ хуулийг дэмжиж байгаа. Тэгээд энэ Байнгын хороон дээр одоо яагаад байна уу. Сонсогдож байна уу?

**Г.Занданшатар**: Сонсож байна аа.

**Ц.Цэрэнпунцаг**: Байнгын хороон дээр яагаад уначихсан юм бол оо. Би зүгээр бодохдоо Нямбаатар сайдаа энэ зардал чирэгдэл нь жоохон хөрөнгө оруулалт нь их өндөр сонсогдоод хүмүүс бас жоохон цочирдсон байх. Тэгэхээр зэрэг одоо энэ цаашдаа ингээд ер нь дэмжигдэх байх гэж бодож байна.

Ингээд ер нь цаашдаа одоо энэн дээр ажиллахдаа зардал, үр өгөөжийнх нь шинжилгээ энэ дээр сайн ажиллаж энийг нь гаргаж ирээд бид нар цаашдаа гэмт хэрэг, ялангуяа жижиг гэмт хэрэг, тийм ээ хулгай эд нартай энэ араас нь хөөцөлдөж энэ асуудлыг мөрдөх, энэ асуудалтай холбоотой гардаг зардал чирэгдлийг одоо сайн гаргаж ирж тооцох юм бол бас энэ гарах гэж байгаа хөрөнгө оруулалт маань л нэг их тийм айхтар өндөр цочирдмоор тоо гэж харагдахгүй байх гэж бодож байна.

Тийм учраас энэ өөрөө зардал, үр өгөөжийн шинжилгээг одоо сайн хийж бидэнд танилцуулах хэрэгтэй санагдаж байна.

Дээрээс нь ер нь түрүүн бас зарим гишүүн ярьж байх шиг байна лээ. Энэ санхүүжилт хийх эх үүсвэрээ болохоор зэрэг тэр түүнд жоохон буруу л ярьж байна лээ л дээ. Энэ торгуулиар энийгээ бүрдүүлнэ гэдэг маань энэ бол тэр үндсэн зарчимтайгаа. Одоо зохицохгүй ээ. Бид нар чинь ард иргэдээ одоо энэ хэрэг зөрчил гаргадаггүй ийм сайн сайхан нийгэм байгуулж, ийм сайн сайхан, одоо ёс суртахуунтай ард иргэдтэй болох гэж энэ тэр бол одоо энэ чиглэл рүү ажил явуулж байгаа.

Тийм учраас л тэд нарыг торгоё торгож эндээс нь орлого олж энийг хэрэгжүүлье гэдэг бол энэ буруу зарчим. Энэ дээрээ бас анхаарч, энэ санхүүжилтийнхээ эх үүсвэрийг, бас одоо тодорхой болгох тал дээр анхаарч ажиллах хэрэгтэй юм байна.

Би ингээд дэмжиж үг хэлж байна.

Баярлалаа.

**Г.Занданшатар**: Гишүүд үг хэлж дууслаа. Одоо санал хураалт явуулна.

Эхлээд бүртгэлийн санал хураалт явуулъя. Тэгээд энэ 40 гишүүн бүртгэлд орохгүй байна шүү.

Ингээд Гэмт хэрэг, зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Барилгын тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх боломжгүй гэсэн Байнгын хорооны саналыг дэмжье гэсэн саналын томьёоллоор санал хураалт явуулна.

Санал хураалтад 64 гишүүн оролцож, 17 гишүүн дэмжиж 47 гишүүн төслийг хэлэлцэх нь зүйтэй гэж үзсэн буюу хэлэлцэх боломжгүй гэсэн Байнгын хорооны саналыг дэмжээгүй тул төслийг анхны хэлэлцүүлэгт бэлтгүүлэхээр Хууль зүйн байнгын хороонд шилжүүлж байна.

**Дараагийн асуудалд орно. Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.**

Хууль санаачлагчийн илтгэлийг Хууль зүй, дотоод хэргийн сайд Хишгээгийн Нямбаатар танилцуулна.

**Х.Нямбаатар**: Улсын Их Хурлын дарга, эрхэм гишүүд ээ,

Монгол Улсын Засгийн газрын 2020-2024 оны үйл ажиллагааны хөтөлбөрт баялаг бүтээгч, хувийн хэвшлийг дэмжсэн арилжааны багц хууль боловсруулахаар, Засгийн газрын 2020-2024 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөөний 4.4.6-д мөнгөн зээлийн үйл ажиллагааг зохицуулах тухай хуулийн төслийг 2021 онд Улсын Их Хурал, Улсын Их Хуралд өргөн мэдүүлэхээр, түүнчлэн Монгол Улсын Их Хурлын 2020 оны 21 дүгээр тогтоолын хавсралтаар баталсан зээлийн хүүг бууруулах стратегийн 2.4.3-т барьцаалан зээлдүүлэх газар, иргэнээс олгох зээлийн үйл ажиллагааг бүртгэл, хяналттай болгож, мөнгө хүүлэлтийг тодорхойлох эрх зүйн орчныг бий болгох гэж тус тус заасан зорилтыг хэрэгжүүлэх үүднээс Мөнгөн зээлийн үйл ажиллагааг зохицуулах тухай хуулийн төслийг боловсруулж, Улсын Их Хурлын чуулганы нэгдсэн хуралдаанаар хэлэлцүүлэхээр танилцуулж байна.

Хууль, тогтоомжийн хуульд заасан урьдчилан тандан судалгаа, олон улсын туршлагуудыг харьцуулан судалсны үндсэн дээр мөнгөн зээлийн үйл ажиллагааг зохицуулах тухай анхдагч хуулийн төсөл боловсруулах дараах хэрэгцээ, шаардлагыг тодорхойлсон юм. Үүнд 1 дүгээрт, MNS 52742017 стандартын дагуу ломбардын үйл ажиллагааг зохицуулж байгаа боловч хэрэгжилт хангалтгүй, барьцаалан зээлдүүлэх үйл ажиллагаа эрхлэгчдийн нэгдсэн, бүртгэлгүй, стандартын хэрэгжилтэд хяналт тавих, хариуцлага тооцох эрх бүхий байгууллага нь тодорхойгүй тул барьцаалан зээлдүүлэх үйл ажиллагааны бүртгэл, хяналтын оновчтой тогтолцоог бий болгох асуудал тулгарсан.

Хоёрдугаарт, барьцаалан зээлдүүлэх үйл ажиллагааны нэгдсэн бүртгэлгүйгээс улбаалан ломбардууд татвараа шударгаар төлдөггүй. Ломбарднаас гадна олон төрлийн үйл ажиллагааг зэрэг эрхэлдэг төдийгүй үйл ажиллагаанаас олсон тодорхойгүй, орлого нь холилдсон байдалтай, үүнийг дагаад гэмт хэрэг, далд эдийн засаг үүссэн байж болзошгүй тул нэгдсэн цахим бүртгэлд хяналттай болгох шаардлага бий болсон.

Хоёр барьцааны эд зүйлийг үнэлэхдээ, зах зээлийн үнээс 50-80 хувь доогуур үнэлж авдаг. Иргэний барьцааны эд зүйлийг зээлийн хугацаа дуусвал, сануулах мессежийг илгээж дараагийн өдрөөс зөрүү тооцохгүйгээр үл маргах журмаар худалдан борлуулж ломбардын орлого олгодог. Түүнчлэн зээлийн гэрээний хугацаанаас өмнө иргэн эд зүйлээ авсан ч зээлийн гэрээнд заасан хоногоор зээлийн хүүг бүтэн тооцож төлөхөөр гэрээнд тусгадаг. Мөн хяналт шалгалтад хамрагдсан барьцаалан зээлдүүлэх газрын 36.7 хувь нь зөвшөөрөлгүй үйл ажиллагаа эрхэлж байгаа. 7-30 хоногийн хугацаатай 3.5-8 хувийн хүүтэй зээл олгож, зээлийн гэрээ хугацаа хэтэрсэн хоног тутам 0.5 болон түүнээс дээш хувийн 1 хувийн хүртэл алданги торгууль тооцохоор гэрээ байгуулж байгаа зэрэг нийтлэг зөрчил ломбардуудад хийсэн шалгалтаар илэрсэн.

4.Монгол Улсын Их Хурлын Хууль зүйн байнгын хорооны 2015 оны Монгол Улс дахь хүний эрх, эрх чөлөөний байдлын талаар 14 дэх илтгэл хэлэлцсэнтэй холбогдуулан авах арга хэмжээний тухай 29 дүгээр тогтоолыг баталсан бөгөөд уг тогтоолд барьцаалан зээлдүүлэх үйлчилгээг санхүүгийн үйлчилгээний төрөлд хамруулж, тусгай зөвшөөрлийн механизмыг бий болгох, үйл ажиллагаанд нь хяналт тавих, субъектийн үүрэг, хариуцлагыг тодорхой болгох, харилцааг зохицуулах хуулийн төслийг боловсруулж Улсын Их Хуралд өргөн мэдүүлэхийг Засгийн газарт чиглэл болгосон.

5.Түүнчлэн иргэнээс олгох зээлийн үйл ажиллагааны нэгдсэн бүртгэл, хяналт, стандарт байхгүй, улсын төсөвт тус зээлийн үйл ажиллагаанаас орсон орлогод татвар төлсөн тохиолдол байхгүй. Хэт өндөр хүү, алданги тооцож гэрээ байгуулсны шимтгэл хураамж авч байна.

Эрхийн улсын бүртгэлд бүртгэгдсэн нийт үл хөдлөх хөрөнгийн барьцааны гэрээний мэдээллээс харахад 2020 оны 6 дугаар сарын 17-ны өдрийн байдлаар 23 мянга 983 үл хөдлөх хөрөнгө барьцаалагч иргэн 56 мянга 996 үл хөдлөх хөрөнгийн барьцааны гэрээ, харин тодорхой тусгай зөвшөөрөлгүй 4137 хуулийн этгээдийн 91 мянга 988 барьцааны гэрээ байгуулсан байгаа нь үүний цаана эдгээр санхүүгийн үйлчилгээ үзүүлэх зөвшөөрөлгүй компаниуд болон иргэд, ашиг олох зорилгоор байнга иргэдийн үл хөдлөх хөрөнгийг барьцаалан өндөр хүүтэй зээлийн үйл ажиллагаа явуулж байгааг харуулж байна.

Нөгөө талаас шүүхийн ачааллыг нэмэгдүүлсэн голлох хэрэг маргааны нэг нь зээлийн гэрээтэй холбоотой байдаг бөгөөд нийт маргааны 39 хувийг эзэлж буй зээлийн гэрээний талуудыг авч үзвэл үүний 20 гаруй хувь нь бүртгэл, тусгай зөвшөөрөлгүй, ашгийн төлөө байнгын зээлийн үйл ажиллагаа эрхэлж буй компани, иргэн байна.

Хуулийн төсөл батлагдсанаар бичил санхүүгийн хэрэглэгч болон зээлдэгчийн эрх ашгийг хамгаалж, мөнгөн зээлийн үйл ажиллагаа эрхлэгчдийн үйл ажиллагаан дахь мөнгөний эргэлт тодорхой болж, улсын төсөвт татвар шударгаар төлөгдөх нөхцөл бүрэлдэж, өмчлөх эрхийн эсрэг гэмт хэрэг, тэр дундаа хулгай, залилангийн гэмт хэрэг, түүнчлэн мөнгө угаах, татвар төлөхөөс зайлсхийх гэх мэт эдийн засгийн гэмт хэрэг буурахад нөлөөлнө гэж үзэж байна.

Түүнчлэн бүртгэлгүйгээр ашгийн төлөө байнга зээлийн үйл ажиллагаа эрхлэх тохиолдолд хүү авах эрхгүй байх талаарх зохицуулалтыг тусгасан тул бүртгэлгүй иргэд дур зоргоороо хүү алданги тогтоон, татвар төлөхгүйгээр ашиг олох үйл ажиллагаа эрхлэхэд нь хумигдах нөхцөл бүрдэнэ.

Хуулийн төслийн үзэл баримтлал, хуулийн төслийн хэлэлцэх эсэхийг шийдвэрлэж өгнө үү.

Анхаарал хандуулсанд баярлалаа.

**Г.Занданшатар**: Төслийн талаар Хууль зүйн байнгын хорооны санал, дүгнэлтийг Улсын Их Хурлын гишүүн Жамъянхорлоогийн Сүхбаатар танилцуулна.

**Ж.Сүхбаатар**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 1 дүгээр сарын наймны өдөр Улсын Их Хуралд өргөн мэдүүлсэн Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг Хууль зүйн байнгын хороо 2021 оны 5 дугаар сарын 13-ны өдрийн хуралдаанаараа хэлэлцлээ.

Барьцаалан зээлдүүлэх үйл ажиллагаа эрхлэгчид тавигдах шаардлага болон хяналт тавих байгууллага тодорхойгүй дур зоргоороо хүү, алданги тогтоож, зээлдэгч буюу санхүүгийн хэрэглэгчийн эрхийг ноцтой зөрчдөг. Түүнчлэн нэгдсэн бүртгэл бүртгэлгүйн улмаас нийт зээлийн хэмжээ, бичил санхүүгийн зах зээл дэх мөнгөн эргэлт, татвар төлөлтийг бодитой тогтоох боломжгүй байдаг нь далд эдийн засаг бий болгох нөхцөлийг бүрдүүлдэг зэрэг хэрэгцээ, шаардлагыг үндэслэн хууль санаачлагч, барьцаалан зээлдүүлэх үйл ажиллагааны бүртгэл, хяналт, зохицуулалтын оновчтой тогтолцоог бий болгох, зээлдэгч зээлдүүлэгчийн үүрэг, тэдэнд тавигдах шаардлагыг тодорхой болгох, барьцаалан зээлдүүлэх газрын хүүгийн дээд хэмжээг Санхүүгийн зохицуулах хорооны дэргэд ажиллах мөнгөн зээлийн үйл ажиллагааны бодлогын зөвлөл тогтоох, мөнгөн зээлийн үйл ажиллагаатай холбоотой өмчлөх эрхийн эсрэг болон мөнгө угаах, татвар төлөхөөс зайлсхийх зэрэг эдийн засгийн гэмт хэргүүдийг бууруулахад чиглэсэн тодорхой зохицуулалтуудыг тусган тус хуулийн төслийг боловсруулсан байна.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Б.Энхбаяр хуулийн төсөлтэй хамт Иргэний хуульд нэмэлт, өөрчлөлт оруулах тухай хуулийн төслийг өргөн мэдүүлсэн бөгөөд Иргэний хууль нь хувийн эрх зүйн харилцааны суурь болохын хувьд тус хуульд өөрчлөлт оруулснаар хувийн эрх зүйн харилцааны бусад хуульд хэрхэн нөлөөлөх, түүнчлэн Санхүүгийн зохицуулах хороо шинэ чиг үүрэг бий болж байгаатай холбогдуулан орон тоо нэмэгдэх эсэх талаар, Улсын Их Хурлын гишүүн Ж.Сүхбаатар зээлийн хүүгийн дээд хэмжээг тогтооход баримтлах шалгуур үзүүлэлт, одоогийн нөхцөл байдлын нөхцөл байдлын талаар, Улсын Их Хурлын гишүүн С.Бямбацогт нэг эзэнтэй хэд хэдэн барьцаалан зээлдүүлэх үйл ажиллагаа нь сүлжээ болсон, хулгайн эд зүйлийг барьцаалах асуудал болон барьцаа хөрөнгийг зах зээлийн үнээс бага үнээр борлуулдаг зэрэг асуудлуудыг хэрхэн зохицуулах, түүнчлэн барьцаалан зээлдүүлэх үйл ажиллагааны хүүгийн дээд хэмжээг хэд байхаар тооцоолж хуулийн төслийг боловсруулсан талаар асуулт асууж, хариулт авсан болно.

Улсын Их Хурлын гишүүн Н.Алтанхуяг мөнгөн зээлийн үйл ажиллагаанд оролцогч болох зээлдэгч зээлдүүлэгч нарын нарыг ажлын хэсгийн бүрэлдэхүүнд оруулалгүй хуулийн төслийг боловсруулсан нь учир дутагдалтай талаар, Улсын Их Хурлын гишүүн Ж.Сүхбаатар Корона вирусийн халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг Улсын Их Хурлын гишүүн Х.Булгантуяатай хамтран боловсруулж, барьцаалан зээлдүүлэх үйл ажиллагааны хүүг 3 хувиас хэтрүүлэхгүй байхаар зохицуулсан нь мөнгөн зээлийн үйл ажиллагааг цэгцлэх эхний алхам байсан талаар онцолж, төрийн өндөр албан тушаалтан, банк бус санхүүгийн байгууллага, мөнгөн зээлийн аливаа үйл ажиллагаа явуулах, үүнтэй холбоотой тусгай зөвшөөрөл эзэмшихийг хориглох зохицуулалтыг хуулийн төсөлд тусгах шаардлагатай талаар санал хэлсэн болно.

Мөнгөн зээлийн үйл ажиллагааг зохицуулах тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны хуралдаанд оролцсон гишүүдийн олонх буюу 73.3 хувь нь үзэл баримтлалын хүрээнд хэлэлцэхийг дэмжиж чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Мөнгөн зээлийн үйл ажиллагааг зохицуулах тухай хуулийн төсөл болон хамт хөрөг мэдүүлсэн Иргэний хуульд нэмэлт, өөрчлөлт оруулах тухай, Иргэний хуульд иргэний хуульд нэмэлт, өөрчлөлт оруулах тухай хуулийг дагаж мөрдөх журмын тухай, Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд нэмэлт оруулах тухай, Монгол Улсын засаг захиргаа, нутаг дэвсгэрийн нэгж түүний удирдлагын тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай, Үл хөдлөх мэд хөрөнгийн барьцааны тухай хуульд нэмэлт оруулах тухай хуулийн төслүүдийг хэлэлцэх эсэх талаар Хууль зүйн байгууллагын санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар**: Хууль санаачлагчийн илтгэл болон Байнгын хороон санал, дүгнэлттэй холбогдуулан асуулт асуух Улсын Их Хурлын гишүүн байна уу.

Ганбат гишүүнээр тасаллаа. Цахимаар нэг гишүүн байна уу? Нэг гишүүн байна.

Ажлын хэсгийн гишүүдийг танилцуулъя. Барсүрэнгийн Баасандорж Хууль зүй, дотоод хэргийн яамны Төрийн нарийн бичгийн дарга, Пүрэвжавын Сайнзориг Хууль зүй, дотоод хэргийн яамны Хууль зүйн бодлогын газрын дарга, Лхамтогмидийн Нямгэрэл Гэмт хэргээс урьдчилан сэргийлэх зохицуулах зөвлөлийн ажлын албаны дарга, Олзвойн Мандах Хууль зүй, дотоод хэргийн яамны Хууль зүйн бодлогын газрын ахлах мэргэжилтэн, Оюунбаатарын Оюунзул Хууль зүй, дотоод хэргийн яамны Хууль зүйн бодлогын газрын мэргэжилтэн, Бэгзийн Итгэлсүрэн Санхүүгийн зохицуулах хорооны Банк, санхүүгийн байгууллагын газрын дарга, Дэлгэрнарангийн Болор Сангийн яамны Санхүүгийн бодлогын газрын санхүүгийн зах зээл, даатгалын хэлтсийн мэргэжилтэн, Баярсайханы Нямрагчаа Сангийн яамны Санхүүгийн бодлогын газрын Санхүүгийн зах зээл, даатгалын хэлтсийн мэргэжилтэн, Өлзийбатын Мөнх-Ундарга Монголбанкны Хууль, эрх зүйн газрын Банк, санхүүгийн эрх зүйн хэлтсийн захирал, Чинбатын Октябр, Татварын ерөнхий газрын Хуулийн хэрэгжилтийг хангах газрын Татварын улсын байцаагч, Ганболд Улсын ерөнхий прокурорын газрын Бодлого төлөвлөлт, хууль эрх зүйн газрын хэлтсийн ахлах прокурор, Мягмарын Болдбаатар Нийслэлийн цагдаагийн удирдах газрын мөрдөн шалгах газрын Хулгайлах гэмт хэрэгтэй тэмцэх хэлтсийн мөрдөн шалгах тасгийн дарга, Буянбатын Онон, Цагдаагийн ерөнхий газрын хуулийн хэлтсийн ахлах мэргэжилтэн, Өлзийдаваагийн Өнөрлхам Улсын бүртгэлийн ерөнхий газрын Эд хөрөнгийн эрхийн улсын бүртгэлийн газрын улсын ахлах байцаагч, Идэрлхагвын Төгс-Оюун Монголын Үндэсний Худалдаа Аж Үйлдвэрийн танхимын Стратеги төлөвлөлтийн бодлогын газрын мэргэжилтэн.

Дашдондогийн Ганбат гишүүн асуулт асууна.

**Д.Ганбат**: Бас л ганц хоёр юм хэлэхгүй бол болохгүй нь ээ. Энэ бас л нэг олон түмэнд таалагдах гэсэн поп хуулиудын л попорсон хуулиудын л нэг болчхоод байна л даа энэ чинь. Тэгээд энэ ард түмэн аргагүйн эрхэнд л үйлчлүүлдэг шүү дээ ломбардаар. Энэ улс орны амьдрал ямар байна вэ? Яаж вэ, ийж байж вэ гэдэг нь бол энэ ломбардаар үйлчлүүлж байгаа байдлаар л харагдана л даа. Тэгээд ломбардыг ажиллуулж байгаа хүмүүс ч гэсэн бас ард түмний нэг хэсэг л дээ. Тэр бол өөрсдийнхөө мөнгөөр өөрсдөө эрсдэл хийгээд ломбардаа ажиллуулж байгаа, гэр бүлээ тэжээж байгаа, өөрийгөө авч явж байгаа, бас яарсан сандарсан үед энэ ард түмний нэг хэсэгт бас тус болчихдог ийм л үйл ажиллагаа л даа. Гэхдээ энэ одоо ийм их өргөн дэлгэр болчихсон.

Одоо энэ улс орны нөхцөл байдал энэ ядуурал ажилгүйдэлтэй холбоотой гэж би үзэж байгаа юм. Тэгээд одоо банкнаас зээл авах бол бараг банкнаас зээл авахааргүй болсон гэдгийг өөрийгөө баталж байж банкнаас зээл авдаг. Ийм бол аргагүй эрх нь ломбардаар үйлчлүүлээд байгаа юм. Гэтэл одоо муу муудаа дээрэлхүү, муна гадсандаа дээрэлхүү гэдгээр одоо муу ломбардыг л дээрэлхэж байна л даа. Ингэж болохгүй ээ гэхдээ энэ ломбард дээр зохицуулах юм байгаа юу гээд байгаа.

Тухайлбал одоо сая тэр далд эдийн засаг гэчихлээ. Энэ Монгол Улсын нийт эдийн засгийн хэдэн хувийг нь эзлээд байгаа юм энэ ломбард чинь, нэг. Хоёр, тэр далд эдийн засгийн хэдэн хувийг эзэлж байгаа юм. Гурав, зохицуулах зүйл бий. Тухайлбал одоо хулгайн эд зүйлсийг аваачиж тавьдаг. Энэ хулгайн эд зүйлсийг тавьсан нөхцөлд яаж зохицуулж байгаа вэ? Энэ хуулиараа. Энийг л хамгийн түрүүнд зохицуулах ёстойгоос биш тэр одоо хүүгийн нь тэр хүний одоо өөрсдөө мөнгө гаргаад эрсдэл гаргаад явуулж байгаа тэр юмыг нь ингэж зохицуулах гээд л дээд талын хүүг нь тэд гээд л тэр бүх юмнуудыг нь ингээд л дарамтлаад ингээд байх шаардлагагүй л дээ.

**Г.Занданшатар**: Ганбат гишүүнд нэмэлт нэг минут.

**Д.Ганбат**: Улс орны амьдрал ахуй сайжраад ирэхээр л энэ юм чинь аяндаа л ингээд л алга болоод л, багасаад л ингээд л явдаг л зүйл л дээ. Гэтэл одоо энэ нэг юмыг одоо олон түмэнд таалагдахын тулд хуулиар зохицуулж байгаа юм шиг хуулиар зохицуулаад байх аргагүй бага хэсэг байх ёстой. Тэр хулгай мулгай тэр юмыг нь л зохицуулах ёстойгоос биш тэр энэ үйл ажиллагаа явуулж байгаа иргэдээ бол ингээд хэн хэнийхээ хэрэгцээг хангаж байгаа шүү дээ. Хэн хэнийг дарамтлах биш. Уул нь тэр Төрийн өмчтэй оролцоотой хөгжлийн банк энэ тэрээ л зохицуулдаг, шалгадаг, тэндээс одоо баахан мөнгө аваад идчихсэн уучихсан улсуудтайгаа хариуцлага тооцдог тийм юмтайгаа л ажилламаар байгаа шүү дээ ер нь бол.

**Г.Занданшатар**: Нямбаатар сайд асуултад хариулъя.

**Х.Нямбаатар**: Би Ганбат гишүүний асуултад хариулъя. Ганбат гишүүнийг 2015 онд Хууль зүйн байнгын хорооны дарга байхад хүний эрхийн тайлан илтгэл хэлэлцээд Улсын Их Хурлын Хууль зүйн байнгын хорооноос 29 дүгээр тогтоол гарсан. Энэ тогтоолд яг энэ барьцаалан зээлдүүлэх үйл ажиллагаатай холбоотой харилцааг зохицуулсан хуулийн төсөл санаачилж оруулж ирэхийг Засгийн газарт даалгасан.

Тэгээд энэний дагуу энэ хууль орж ирж байгаа гэдгийг нэгдүгээрт хэлье.

Хоёрдугаарт Монгол Улс мөнгө угаах, терроризмтой тэмцэх олон улсын байгууллагын өмнө хүлээсэн үүргээрээ Монгол Улсын энэ санхүүгийн байгууллага санхүүгийн систем дэх бүх мөнгөн хөрөнгө, бүртгэл, хяналттай байлгах ёстой гэдэг үүргийг бид нар хүлээсэн.

Гуравдугаарт энэ цагдаагийн байгууллага гэмт хэрэг, зөрчлийн улмаас алдагдсан эд зүйлсийн талаарх мэдээллийг энэ мөнгөн зээлийн үйл ажиллагаа эрхлэх үйл ажиллагаа эрхэлдэг байгууллагуудад байнга одоо мэдээлж байх ийм үүрэг хүлээсэн.

Тийм учраас цагдаагийн байгууллагаас ийм MI дугаартай гар утас олж ирвэл тухайн барьцаалан зээлдүүлэх байгууллага барьцаанд авахгүй харин эсрэгээрээ цагдаагийн байгууллагад мэдээлэл өгөх ийм л үүрэг хүлээж байгаа. Энэ барьцаалан зээлдүүлэх байгууллагын зээлийн хүү болохоор иргэний хуульд заасан зээлийн гэрээний ерөнхий нөхцөл шаардлагаас давсан ийм одоо анз алданги тооцож байгаа энэ нөхцөлүүдийг бас таслан зогсооё. Хэрэглэгч, бизнес эрхлэгч хоёрыг харилцан тэнцвэртэй, ийм шударга бизнес эрхлэх боломжийг энэ хуулиар олгоё л гэсэн ийм зүйл ярьж байгаа. Энэ бол цахим бүртгэл хөтлөгдөнө. Монгол Улсын хэмжээнд барьцаалан зээлдүүлэх үйл ажиллагаа эрхэлж байгаа байгууллагууд бүгд цахим бүртгэлийн санд бүртгэгдэж үйл ажиллагаагаа эрхлэх энэ л эрх зүйн орчныг тодорхойлж байгаа. Тэрнээс биш бүгдийг нь төр дарамтлаад тусгай зөвшөөрөл авах гээд байгаа, өгөх гээд байгаа зүйл байхгүй гэдгийг хэлье.

**Г.Занданшатар**: Далд эдийн засгийн хэдэн хувь байгаа юм бэ гэдгийг Сангийн яам, Санхүүгийн бодлогын газар Дэлгэрнарангийн Болор байна уу. Цахимаар Сангийн яамнаас хэн байна. Далд эдийн засгийн хэдэн хувь юм бэ гээд. Болор нь байхгүй байна уу.

Татварын ерөнхий газар юм уу, Сангийн яам, Монголбанкнаас тэгээд ломбард далд эдийн засаг хэдэн хүн юм бэ гэдгийг.

Нямбаатар сайд.

**Х.Нямбаатар**: Гол асуудал нь бид нар энэ далд эдийн засгаа л бас энэ салбарт байгаа далд эдийн засгаа ил болгох л зорилго тавьж байгаа юм. 600 орчим ломбардад хяналт шалгалт хийхэд нийтдээ одоо хамгийн бага зах зээлийнхээ үнийн дүнгээр 30 гаруй тэрбум төгрөгийн эд зүйл. Энэ ломбардуудад одоо барьцаалагдсан байсан. Энэ зөвхөн 600 гаруй ломбардад дээр нь цүнхтэй мөнгө барьж аваад зээлийн үйл ажиллагаа, мөнгө хүүлэлт хийж байгаа хүмүүсийн дүн бүртгэл энд ерөөсөө ороогүй юм.

Тийм учраас татвар төлсөн мэдээлэл бас ороогүй юм. Тийм учраас энэ хууль батлагдсанаар энэ мөнгөн зээлийн үйл ажиллагаа эрхэлж байгаа бүх хүмүүс л хуулийн дагуу цахим бүртгэлд бүртгэгдье ээ. Тэндээсээ олсон орлогоо татвар төлдөг болъё. Энэнээс бусад байдлаар мөнгөн зээлийн үйл ажиллагаа эрхэлсэн тохиолдолд шүүхэд маргаан үүсэхэд энэ хүнд. Одоо тийм маргааны давуу тал нь энэ зөвшөөрөл аваагүй гэдгээрээ хүү авахгүй байх ийм нөхцөл бүрдэнэ л гэдгийг л энэ хуулиар гаргаж ирэх гэж байгаа юм.

**Г.Занданшатар**: Цахимаар Норовын Алтанхуяг гишүүн.

**Н.Алтанхуяг**: Энэ одоо энгийн хэлээр бол нөгөө ломбардын хууль орж ирж байгаа. Энэ их зөв зүйтэй юм хийж байгаа шүү. Би бас баярлалаа. Манай энэ одоо ахуйн амьжиргаа их сайн биш учраас иргэдийн одоо нэлээд хэсэг нь энэ ломбардын үйлчилгээ авдаг. Тэнд бас өөрийнхөө нэг ганц хоёр хөрөнгө цуглуулсан гар утас, байдаг вэ? Ойр зуурынхаа юмыг тавьж ингэж амьжиргаагаа залгуулдаг. Тэгэхээр энэ бол манай олон жил манай энэ зохицуулалтын гадаа явж ирсэн юм байна лээ. Би ч гэсэн бас анзаарахгүй л явсан юм байна лээ л дээ. Тэгээд энийг оруулж ирж байгаа нь бол зөв зүйтэй. Би энэ хуулийн төслийг оруулж ирж байгааг дэмжиж байгаа.

Тэр ажлын хэсэгт нь шаардлагатай бол ороод ажиллая. Наадах чинь бас олон хүний амьжиргаа ахуйд хэрэгтэй зүйл юм байгаа юм. Гэхдээ энэ дээр зүгээр туйлширч болохгүй. Нэг ийм хүүгийн хязгаарлана гээд нэг ганц юм эсвэл энэ хуулийн төсөл чинь хэтэрхий нөгөө нэг ломбардын эзэмшигч гэх юм уу. Одоо тэр ломбардын үйл ажиллагаа эрхэлж байгаа хүмүүсийн үйл ажиллагаа руу бас их хутгалдан орж болохгүй шүү. Тэгээд би өчигдөр бас Байнгын хороон дээр хэлсэн л юм байгаа. Барууны одоо тэр нэг ганц хоёр жишиг авчхаарай хуулна гэж юу байх вэ. Санааг нь аваадхаарай. Тэгээд манай нөхцөлд тохируулаад хэрэглэх байх гэсэн. Би дэмжиж байгаа шүү. Орж ажиллахад бэлэн шүү. Баярлалаа.

**Г.Занданшатар**: Баярлалаа. Хүрэлбаатарын Булгантуяа гишүүн.

**Х.Булгантуяа**: Би энэ хуулийн төслийг бас дэмжиж байгаа юм. Ж.Сүхбаатар гишүүн бид хоёр энэ ковидын хуульд ломбардтай холбоотой үйл ажиллагаан дээр зохицуулалт хийх гээд мэдээ мэдээллүүд цуглуулж байхад бараг улсын хэмжээнд хэдэн ломбард байгаа гэдэг тоог ч нэгтгэж гаргаж чадахгүй байсан.

Дээрээс нь нэмээд тэрүүн дээр хэр их хэмжээний хөрөнгө мөнгө эргэлдээд байгаа вэ гэдэг дээр бас асуудалтай. Зохицуулалт байхгүй учраас ломбардтай холбоотой хохирсон иргэд бол одоо Санхүүгийн зохицуулах хороо руу нэг л нэлээн утас цохидог юм байна лээ. Санхүүгийн зохицуулах хороо энэ бол манай зохицуулалтад байдаггүй ээ гээд. Тэгэхээр одоо дараагийн ханддаг газар цагдаа, Шударга өрсөлдөөн хэрэглэгчдийн төлөө газар луу ханддаг.

Шударга өрсөлдөөн хэрэглэгчдийн төлөө газраас 2020 оны намар цагдаатай хамтраад хийсэн судалгаагаар бол бүр хүний эрхтэй холбоотой хүртэл зөрчлүүд тэнд илрүүлсэн байна лээ. Тэгээд ер нь бол бид нарыг энэ ФАТФ-аас одоо хийсэн судалгаагаар ч гэсэн дээ өнөөдөр Монгол Улсад 100 гаруй салбартай ломбардууд байна. Бараг банк шиг том, өнөөдөр болчихсон ломбардууд байна. Банк бусууд нь доороо л ломбардтай болчхоод байгаа байхгүй юу. Зохицуулдаггүй юм чинь тэгээд дээшээгээ хэд л бол хэдээр хүү тооцож болж байна.

Хүмүүсийн эд хөрөнгийг хэлбэл хэдээр өнөөдөр одоо доош нь үнийг нь унагаж барьцаалж бас болж байна.

Дээрээс нь нэмээд улаан цай, иргэний хуулийг зөрчсөн байдлаар энэ гэрээнүүдийг байгуулчихсан. Хүн ер нь эд хөрөнгөө барьцаалуулаад л нэг алгынхан чинээ иймхэн цаас аваад л бараг гардаг юм байна лээ. Тэгээд л хамгийн наад зах нь энэ анз, алданги тооцох дээр Иргэний хуулийн 232.6 дээр гүйцэтгээгүй, өрийн үүргийн үнийн дүнгийн 0.5 хувиас хэтрэхгүй гээд л тэгж байгаад тэр бол жишээлбэл 1 хувиар тооцоолол тавьчихсан, иргэд маань бас энэ санхүүгийн хуулийн мэдээлэл, мэдлэг дутуу байгаа дээр дөрөөлөөд дээрээс нь нэмээд мөнгө санхүүгийн хувьд одоо жишээ нь нэн шаардлагатай байгаа дээр дөрөөлөөд бас ийм үйл ажиллагаанууд явуулдаг.

Өөрөөр хэлбэл ер нь манай энэ, одоо санхүүгийн зах зээл дээр нэг хэсэг нь мөнгө хүүлээд байгаагаа ч мэдэхгүй, нэг хэсэг нь мөнгө хүүлүүлээд байгаагаа ч мэдэхгүй, ийм байгаад байгаа учраас энийг бол зохицуулалтыг хийх хэрэгтэй.

Дэлхийн хамгийн л одоо чөлөөт би нэг минутаа авчихъя дарга. Чөлөөт зах зээл гэж ярьдаг, дэлхийн бүхий л улс орнуудад энүүний зохицуулалтыг хийсэн юм байна лээ. Тэр битгий л хөгжиж байгаа Азийн улс орнуудад хүртэл 1930-н хэдэн онд энэ зохицуулалтыг хийчихсэн юм байна лээ. Өмнөд Азийн жижигхэн улс орнуудад хүртэл манайд л өнөөдрийг хүртэл зохицуулалтгүй яваад ирсэн.

Харин ч 2016 оноос нийслэлийн иргэдийн хурлын тогтоол гараад нэг жоохон журам гаргаад, арай одоо дээрдсэн эд хөрөнгөө цахимаар бүртгэдэг болсон. Тэрүүн дээр манай Цагдаагийн ерөнхий газраас бас хяналт тавиад бас явж байгаа байх. Тэгээд би энүүн дээр одоо нэг энэ бол ерөнхийдөө бол гадаадын улс орнуудад микро финанси ийм жижиг, маш жижиг зээл олгодог ийм байдаг. Тэгээд одоо энэ энэ олон том салбартай энэ олон том ломбардууд дээр яая гэж байгаа юм бэ? Би бол одоо банк бус санхүүгийн байгууллагын статус руу шилжүүлэх ёстой гэж бодоод байгаа юм. Энүүн дээр хууль дээр ямар зохицуулалтууд орж өгсөн байгаа вэ, хэмжээний хувьд, активын хувьд гэдэг юм уу? Нямбаатар сайд.

**Г.Занданшатар**: Нямбаатар сайд.

**Х.Нямбаатар**: Би Булгаа гишүүний асуултад хариулъя. Ер нь бол сая Булгантуяа гишүүний хэлж байгаа энэ үндэслэлүүд л энэ хуулийн төслийг боловсруулах одоо гол үндэслэл болсон.

Нэгдүгээрт бид нар олон улсын байгууллагын өмнө хүлээсэн үүрэг.

Хоёрдугаарт Иргэний хууль тогтоомжийг бүдүүлгээр зөрчиж байгаа байдал.

Гуравдугаарт, ямар ч бүртгэлгүй ийм мөнгөн зээлийн үйл ажиллагаа эрхэлж байгаа зүйлүүдийг нэг журамд оруулахыг зорьж байгаа. Тэгээд энэ бол тэр олон салбартай тохиолдолд Санхүүгийн зохицуулах хороонд одоо бүртгэгдэнэ л гэдэг ийм зохицуулалт явж байгаа. Жижиг одоо ломбард гэж хэлэх юм уу даа. Энэ бол шууд орон нутагтаа бүртгэгдээд явна. Тэр бүртгэл нь улсын нэгдсэн мэдээллийн санд бүртгэгдэнэ. Олон салбартай тохиолдолд мөн Санхүүгийн зохицуулах хороо бол бүртгэгдэнэ нэг асуудал байгаа.

Санхүүгийн зохицуулах хороотой холбоотой бид нар ирэх долоо хоногт вертуаль мөнгөн хөрөнгийн нөгөө үйлчилгээ үзүүлэгчийн хуулийг бас Их Хурал руу оруулж ирэхээр төлөвлөж байгаа юм. Ингээд ирэхээр энэ Санхүүгийн зохицуулах хорооны хүний нөөцийг нэмэгдүүлэх, орон тоог нь шинээр баталж өгөх, төсвийг нэмж өгөх ийм л шаардлагууд гарч ирж байгаа юм. Ломбард энэ мөнгөн зээлийн үйл ажиллагаатай холбоотой харилцаан дээр бид нар аль болох цахим бүртгэлийн системийг Санхүүгийн зохицуулах хороо хөтлөн явуулах байдлаар хяналт тавья л гэсэн ийм зохицуулалттай байгаа. Энэ санхүүгийн зохицуулах хороо орон нутгийн энэ нэгдсэн бүртгэлд бүртгэгдээгүй тохиолдолд тухайн зээлдүүлэгч дараа нь хүү шаардах эрхээ алдана л гэсэн ийм хөшүүрэг оруулж ирж байгаа юм бол үндсэн хөрөнгөө үндсэн мөнгөө зээлүүлсэн мөнгөө л авна.

Харин нөгөө хүү шаардах тусгай зөвшөөрөлгүйгээр мөнгө хүүлсэн учраас мөнгөнийхөө хүүг шаардах эрхээ алдана л гэсэн ийм зохицуулалтыг оруулж ирж байгаа. Тэгээд би Булгаа гишүүн, Сүхбаатар гишүүн эд нарыг бас өмнө нь яг ийм төв адил хууль өргөн барьж байсан учраас энэ ажлын хэсэг дээр бас ороод саналаа солилцоод, нэмэрлээд яваасай л гэсэн.

Хэрвээ хэлэлцэх эсэх нь шийдэгдсэн тохиолдолд тэгж яваасай гэж хүсэлттэй байгаа.

**Г.Занданшатар**: Гишүүд асуулт асууж хариулт авч дууслаа. Үндсэндээ сая бас үгүүдээ хэлчихсэн. Үг хэлэх гишүүн байгаа юу? Алга байна. Ингээд санал хураалт явуулна.

Жамъянхорлоогийн Сүхбаатар гишүүн байгаа юм байна. Сүхбаатар гишүүнээр үг тасалъя.

Сүхбаатар гишүүн үг хэлнэ.

**Ж.Сүхбаатар**: Би тэгээд л дэмжиж үг хэлэх гэж байгаа юм. Тэгээд хамгийн гол асуудал бол яах вэ ломбардын үйл ажиллагааны талаар ломбард эрхлэгчдийн санаа бодол бол сая өнгөрсөн хугацаанд бид нарын Булгантуяа гишүүн бид хоёрын санаачилсан хуулийн төсөл дээр бол эхний одоо реакц гэдэг юм уу даа шүүмжлэл эд нарыг бол тодорхой хэмжээний юм харсан. Бага хэмжээний, ялангуяа ломбард эрхэлдэг улсууд гэж байдаг тухай ярьж байсан. 20, 30, 40, 50 сая эргэлдүүлдэг хүмүүсийн тухайд бас одоо хүндрэл бэрхшээл хэтэрхий их зохицуулалт ороод ирэх вий гэдэг ийм болгоомжлол мэдээж байгаа байх.

Гэхдээ өнөөдрийн явж ирж байгаа энэ ломбардын харилцаа бол яг одоо ингээд ном зохиол унших юм бол 19 дүгээр зууны үеийн ийм одоо байдлаар байгаа байхгүй юу. Мөнгө хүүлэлтийн хэтэрхий мөнгө хүүлэлтийн шинжтэй. Түрүүн Булгаа гишүүний хэлж байгаа. Энэ нэг тийм санхүүгийн ийм сүлжээ байгаад байна. Тэр банк бус санхүүгээ ажиллуулах завсраа. Ингээд хяналтгүй зохицуулалтгүй байдлыг ашиглаж иргэдийн эрхийг хохироодог явдал бол тэр хүмүүсийн гаргаж байгаа гомдлоор харагдаж байгаа байхгүй юу. Сая ковидын үед бол Санхүүгийн зохицуулах хороонд маш их хүн гомдол гаргаад ирсэн гомдлуудын чинь 1/3 нь байхаар, 40хувь нь ч билүү ингээд ийм асуудлууд байгаа. Тэгээд энд нь өгөх хариу байдаггүй. Зохицуулалт байхгүй, бүртгэл байхгүй, уучлаарай гээд хэн ч хариуцдаггүй ингээд түлхээд байдаг.

Тэгэхээр энэ 19 дүгээр зууны үеийн энэ байдлыг чинь бас энэ улс орнууд бас зохицуулсан юм байна лээ. Зохицуулсан юм байна лээ. Тэгэхдээ бид нар нэг талдаа зах зээлийнхээ жам ёсыг алдагдуулахгүй байх. Нөгөө талаас энэ зохицуулалтгүй замбараагүй, бүртгэлгүй иргэдийг тэр одоо мөлжлөгийн тэр тухайн үед бол 19 дүгээр зуунд чинь бол мөнгө хүүлж мөлжих тийм үйлчилгээ хэлбэр байна гээд энийг чинь өөрчилж байсан байхгүй юу. Тэгэхээр одоо 21 дүгээр зуунд явж байна. Арай бас зах зээлийнхээ нийгмийнхээ эхний зэрлэг энэ үеийн байдлаас бол гарах хэрэгтэй. Энийг бол аль болохоор хязгаарлах гэж байгаа гэхээс илүүтэй зохицуулалтад орох аль аль талуудын эрх ашгийг тэнцвэржүүлэх. Энэ үүднээс нь бол хийж байгаа учраас бол энэ хуулийн төсөл бол чухал ач холбогдолтой юм.

Түүнээс биш ломбардыг алга болгож биш иргэд хамгийн чухал хэрэгцээтэй 20, 30, 40, 50 мянга, 100 мянган төгрөг маш их авдаг. Эрэлт хэрэгцээтэй. Ялангуяа одоо ч гэсэн сүүлийн одоо 2 долоо хоногийн хугацаанд бол ломбардын үйл ажиллагаа бол мэдээж одоо идэвхжсэн ийм байдал бол байна.

Хэвлэл мэдээлэл ч гэсэн энд гарч байгаа. Гэхдээ аль аль талдаа бид бас ойлгож энд хандах ёстой. Одоо ойлгуулж хандахын тулд манай энэ одоо холбогдох байгууллагууд бас энэ хуулийн хэлэлцүүлгийн үеэр ч гэсэн бас ажиллах ёстой шүү гэдгийг хэлмээр байна. Баярлалаа.

**Г.Занданшатар**: Гишүүд үг хэлж дууслаа.

Мөнгөн зээлийн үйл ажиллагааг зохицуулах хуулийн төсөл болон хамт өргөн мэдүүлсэн Иргэний хуульд нэмэлт өөрчлөлт оруулах тухай, Иргэний хуульд нэмэлт өөрчлөлт оруулах тухай хуулийг дагаж мөрдөх журмын тухай, Иргэний хэрэг шүүхэд хянан шийдвэрлэх тухай хуульд нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд нэмэлт оруулах тухай, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай, Үл хөдлөх эд хөрөнгийн барьцааны тухай хуульд нэмэлт оруулах тухай хуулийн төслүүдийгүзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Үүний өмнө бүртгэлийн санал хураалт явуулъя. Санал хураалтандаа бүртгүүлнэ шүү. Бүртгүүлээгүй гишүүдийг юунаас хасаарай, жагсаалтаас.

Бүртгэлд ороогүй гишүүд бүртгэлдээ ороорой. Ингээд Мөнгөн зээлийн үйл ажиллагааны тухай хууль болон хамт өргөн мэдүүлсэн саяын нэр дурдсан Мөнгөн зээлийн үйл ажиллагааг зохицуулах тухай хуулийн төсөл болон сая хамт өргөн мэдүүлсэн энэ 10 хуулийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалтад 64 гишүүн оролцож, 42 гишүүн дэмжиж, 65.6 хувийн саналаар төслүүдийг хэлэлцэх нь зүйтэй гэж үзлээ.

Төслүүдийг үзэл баримтлалын хүрээнд хэлэлцэхийг дэмжсэнд тооцсон анхны хэлэлцүүлэгт бэлтгүүлэхээр Хууль зүйн байнгын хороонд шилжүүлнэ.

Үдээс өмнөх хуралдаан өндөрлөснийг мэдэгдье. Үдээс хойших хуралдаан 14 цагаас. Улсын Их Хурлын гишүүн Сандагийн Бямбацогт, Бадмаанямбуугийн Бат-Эрдэнэ, Хаянгаагийн Болорчулуун, Сайнхүүгийн Ганбаатар, Жамъяангийн Мөнхбат нараас Монгол Улсын Ерөнхий сайдад хандан Монгол Улсын Их Хурлын 2019 оны Оюу Толгойн ордын ашиглалтад Монгол Улсын эрх ашгийг хамгаалах тухай Улсын Их Хурлын 92 дугаар тогтоолын хэрэгжилтийн талаар тавьсан асуулгын хариуг сонсоно.

Даргын дэргэдэх зөвлөл цахимаар хуралдана.

ЗАВСАРЛАГА

**Г.Занданшатар**: Улсын Их Хурлын хаврын чуулганы 2021 оны 5 дугаар сарын 14-ний өдрийн үдээс хойших нэгдсэн хуралдаан нээснийг мэдэгдье.

Хэлэлцэх асуудалдаа орно. **Улсын Их Хурлын гишүүн Сандагийн Бямбацогт, Бадмаанямбуугийн Бат-Эрдэнэ, Хаянгаагийн Болорчулуун, Сайнхүүгийн Ганбаатар, Жамъяангийн Мөнхбат нараас Монгол Улсын Ерөнхий сайдад хандан Монгол Улсын Их Хурлын 2019 оны “Оюу Толгойн ордын ашиглалтад Монгол Улсын эрх ашгийг хамгаалах тухай” Монгол Улсын Их Хурлын 92 дугаар тогтоолын хэрэгжилтийн талаар тавьсан асуулгын хариуг сонсоно.**

Асуулгад Хууль зүй, дотоод хэргийн сайд Хишгээгийн Нямбаатар хариулна.

Хууль зүй, дотоод хэргийн сайд Хишгээгийн Нямбаатар таныг индэрт урьж байна.

**Х.Нямбаатар**: Улсын их хурлын дарга, эрхэм гишүүд ээ,

Монгол Улсын Их Хурлын гишүүн Бямбацогт, Б.Бат-Эрдэнэ, Болорчулуун, С.Ганбаатар, Мөнхбат нараас Улсын Их Хурлын 2019 оны Оюу толгойн ордын ашиглалтад Монгол Улсын эрх ашгийг хангуулах тухай 92 дугаар тогтоолын хэрэгжилттэй холбогдуулж 4 асуулт бүхий асуулгыг 2021 оны 2 дугаар сарын 9-ний өдрийн 3 тоот асуулгаар Ерөнхий сайдад ирүүлсэн.

Тус асуулгын хариуг Монгол Улсын Ерөнхий сайд, Засгийн газрын Хэрэг эрхлэх газрын даргын 2021 оны 3 сарын 9-ний өдрийн 560 тоот албан бичгээр Улсын Их Хурлын гишүүн Бямбацогт нарт хүргүүлсэн. Нийт 29 хуудас хавсралттай. Асуулга 1-ийн хүрээнд Монгол Улсын Их Хурлын 2019 оны “Оюу Толгойн ордын ашиглалтад Монгол Улсын эрх ашгийг хангуулах тухай” 92 дугаар тогтоолын хэрэгжилтийг зүйл, заалт бүрээр дэлгэрэнгүй гаргаж хүргүүлсэн.

Түүнчлэн Ерөнхий сайдын 2021 оны 2 дугаар сарын 9-ний өдрийн 45 дугаар захирамжаар Оюу Толгой ордын ашиглалтад Монгол Улсын эрх ашгийг хангуулах тухай Монгол Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу толгой төслийн гаднын хөрөнгө оруулагч талтай хэлэлцээ хийх төслийг тохирох эцэслэсэн хувилбарыг Засгийн газрын хуралдаанд танилцуулах үүрэг бүхий Хууль зүй, дотоод хэргийн сайдаар ахлуулсан ажлын хэсгийн ажлын явцыг хүргүүлсэн. Тус ажлын хэсгийн бүрэлдэхүүн зөвшилцсөнөөр, Монгол Улсын Их Хурлын гишүүн Б.Бат-Эрдэнэ, Болорчулуун, С.Ганбаатар Ж.Ганбаатар, Даваасүрэн, Доржханд, Тэмүүлэн, Цогтгэрэл Ерөнхийлөгчийн тамгын газрын дарга Шижир, холбогдох Засгийн газрын гишүүд, албан тушаалтнууд оролцож байна.

Ажлын хэсэгт дэмжлэг үзүүлэх үүрэг бүхий ажлын дэд хэсгийг Хууль зүй, дотоод хэргийн сайдын тушаалаар байгуулж ажиллах журмыг баталсан. Тус ажлын хэсгийн, ажлын дэд хэсэг нь санхүүгийн асуудал хариуцсан, хуулийн асуудал хариуцсан, дэд бүтэц, техникийн хамтарсан хэсгүүдэд хуваагдаж байгаа бөгөөд хэсэг тус бүр удирдамжийн дагуу хариуцсан асуудлаар санал, дүгнэлтээ боловсруулж байна.

Ажлын хэсгийг шинэчлэн байгуулснаас хойших хугацаанд Оюу Толгойн төслийн талаарх мэдээллийн зөрүүг арилгах нэгдсэн ойлголттой болж, Монгол Улсын эрх ашгийг хангуулах зорилгоор ажлын хэсэг нийт 9 удаа хуралдаж, холбогдох байгууллагуудаас албан ёсны мэдээлэл авсан.

Мөн 2021 оны 3 дугаар сарын 5-наас 6-ны өдрүүдэд Өмнөговь аймгийн Ханбогд суманд Рио Тинто, Оюу Толгой компанийн гүйцэтгэх удирдлагатай биечлэн болон цахимаар уулзалт зохион байгуулж, далд уурхайн бүтээн байгуулалтын талаар мэдээлэл авсан.

Мөн Оюу Толгой төслийн далд уурхайн бүтээн байгуулалтын ажил, баяжуулах үйлдвэр, бусад үйл ажиллагаатай нь танилцсан. Ажлын хэсэг Оюу Толгой ажлын хэсэг, Рио Тинто компанийн төлөөлөлтэй 2021 оны 4 дүгээр сарын 11-ний өдөр Төрийн ордонд биечлэн уулзсан.

Ажлын хэсэг 2021 оны 4 дүгээр сарын 1-ний өдөр Улсын Их Хурлын чуулганы нэгдсэн хуралдаанд 2021 оны 5 дугаар сарын 4-ний өдөр Улсын Их Хурлын түр хороонд ажлын явцаа тус тус танилцуулсан.

Асуулга хоёрын хүрээнд. Оюу Толгой компанийн Монгол Улсын Засгийн газрын эсрэг Лондон хотын олон улсын арбитрын шүүхэд гаргасан нэхэмжлэлд, Засгийн газраас хариу тайлбар өгөхтэй холбоотой мэдээллийг хүргүүлсэн. Засгийн газар 2021 оны 4 дүгээр сарын 30-ны өдрийн дотор хариу тайлбар хүргүүлэх хуваарьтай байсан бөгөөд хариу тайлбар, сөрөг нэхэмжлэлийг энэ хугацаандаа багтаж гаргаж арбитрын бүрэлдэхүүнд хүргүүлсэн.

Асуулга гурвын хүрээнд. Оюу Толгой ордын хөрөнгө оруулалтын гэрээ болон далд уурхайн бүтээн байгуулалтын санхүүжилтийн төлөвлөгөөг байгуулахдаа Монголын талаас албан тушаалын байдал, нөлөөгөө ашиглан өөртөө болон бусдад давуу байдал үүсгэсэн байж болзошгүй асуудлаар Америкийн нэгдсэн улсын Нью Йорк мужийн дээд шүүхэд гаргасан нэхэмжлэлийн талаар Засгийн газар өөрт байгаа мэдээллийг хүргүүлсэн.

Энэ мэдээлэл нь цахим сүлжээнд олон нийтэд нээлттэй байгаа эх сурвалжид үндэслэсэн болно.

Мөн энэхүү шүүхийн маргааны нэхэмжлэгч тал болох Монгол Улсын нийслэлийн прокурорын газрыг Нью Йорк мужийн шүүхэд төлөөлж буй Кинг энд спалдинг хуулийн фирмд хандаж, Хууль зүй, дотоод хэргийн сайдаас 2021 оны 1 дүгээр сарын 29-ний өдөр Америкийн нэгдсэн улсын Нью Йорк мужийн дээд шүүхэд гаргаад байсан нэхэмжлэлийн шаардлагыг хэвээр хадгалж, шүүхийн үйл явцыг сэргээх хүсэлтийг Монгол Улсын Ерөнхий прокурорын газарт уламжилж буй талаар албан бичиг хүргүүлсэн.

Асуулга дөрвийн хүрээнд. Оюу Толгойн хөрөнгө оруулалтын гэрээ болон далд уурхайн бүтээн байгуулалтын санхүүжилтийн төлөвлөгөөтэй холбоотой асуудлаар Америкийн нэгдсэн улсын Нью Йорк мужийн Дээд шүүхэд гаргасан нэхэмжлэлийг хэний санаачилгаар цуцалсан талаар Засгийн газар цахим сүлжээнд олон нийтэд нээлттэй байгаа эх сурвалжаас олж мэдсэн мэдээллийг хүргүүлсэн. Эх сурвалжид Америкийн нэгдсэн улсын Нью Йорк мужийн Дээд шүүхэд гаргасан нэхэмжлэлээс нэхэмжлэгчийн талын өмгөөлөгч болох Кинг энд спалдинг хуулийн фирм хүсэлтээрээ татгалзсан гэж дурдсан байна.

Эцэст нь тэмдэглэхэд, Монгол Улсын Их Хурлын 2019 оны Оюу Толгойн ордын ашиглалтад Монгол Улсын эрх ашгийг хангуулах тухай 92 дугаар тогтоолыг хэрэгжүүлж, Оюу Толгой төслийн хөрөнгө оруулалт, гадаадын хөрөнгө оруулагчтай төслийн хүрээнд байгуулагдсан гэрээ хэлцлийг сайжруулан байгуулах, Монгол Улсын эрх ашгийг хамгаалах, хөрөнгө оруулагчдад харилцан ашигтай болгох зорилгоор хэлэлцээ хийхэд Засгийн газрын ажлын хэсгийн баримтлах удирдамжийг Засгийн газар баталсан. Ажлын хэсэг удирдамжийн дагуу ажиллаж байгаа болно.

Анхаарал хандуулсанд баярлалаа.

**Г.Занданшатар:** Асуулгын хариулттай холбогдуулан асуулт асуух Улсын Их Хурлын гишүүд байна уу?

С.Ганбаатар гишүүнээр тасаллаа. Сайнхүүгийн Ганбаатар гишүүнээр тасаллаа, цахимаар.

Бадмаанямбуугийн Бат-Эрдэнэ. Нэг гишүүнээр тасаллаа. Мөнхөөгийн Оюунчимэг гишүүн асуулт асууна.

**М.Оюунчимэг:** Цаг үеийн чухал асуудлыг Улсын Их Хурал өнөөдөр гишүүдийн асуулгаар нээлттэй хэлэлцэж байгаад баярлаж байна. Энэ бол маш чухал. Өнөөдөр манай Монгол Улсын хувьд юу чухал байна гэхээр ажлын байр, иргэдээ орлоготой болгох энэ асуудал бол бүр туйлын туйлын чухал байгаа.

Тийм учраас энэ Оюу толгой төслийг амжилттай хэрэгжүүлэх, эдийн засгийн үр ашгийг нь хүн бүр тэгш хүртээх асуудал бол чухал. Тиймээс Засгийн газрын хувьд бол энэ дээр бас онцгойлон анхаарч, одоо өмнөх Хүрэлсүхийн Засгийн газраас одоо өнөөдөр Оюун-Эрдэнийн Засгийн газар гээд үргэлжлээд бас нэлээд одоо амбицтай энэ гэрээ хэлцлүүд хийгээд явж байгаад бас талархаж байна.

Улсын Их Хурлын зүгээс маш сайн ажиллаж байгаа. Би жишээ нь өнгөрсөн 4 жилийн турш энэ ажлын хэсэгт ороод одоо би бүр ингэж үзүүлье л дээ. Энэ нөгөө эдийн засгийн үр ашиг Оюу Толгой төсөлд ажиллаж байгаа Монгол ажилчдын нөхцөл байдал, тэнд Эрдэнэт шиг хотхон босгох тухай асуудлуудаар бүр тэнд санаачилгуудыг оруулж ирээд дээрээс нь бидний хэдэн гишүүд Баттөмөр гишүүнээр ахлуулаад Болорчулуун, Ж.Ганбаатар гишүүн, тэгээд Раднаасэд гишүүн, Содбаатар гээд, Аюурсайхан гээд бидний гишүүд Улсын Их Хурлын тогтоол анх удаа гаргуулсан. Энэ юу юм гэхээр Оюу Толгойн одоо энэ гэрээнд Монгол Улсын эрх ашгийг хангуулах Улсын Их Хурлын тогтоолыг 2019 оны 11 сард ингэж гаргаж байсан.

Өнөөдөр энэ тогтоолын хүрээнд харин ингээд Засгийн газар маань гэрээ хэлцлүүд хийгдээд дээрээс нь авах ёстой татвараа бид авах ёстой гээд татварын асуудлыг хүртэл энэ тогтоолын дагуу өнөөдөр үр ашигтай энэ нэлээд сайн гэрээ хэлэлцээрийн үр дүнд орж ирж байна.

Тийм учраас өчигдөр Бат-Эрдэнэ гишүүн одоо өөрийг нь уур хүргэсэн хүн бүрийг л Оюу Толгойн хараалын үг шиг, бусдыг одоо нэг Оюу Толгойтой л нэг буруу зөрүүгээр холбодог юм шиг Монголын баялаг болсон энэ компаниа ингээд дандаа буруу, одоо нэг хараалын үг шиг, эсвэл бусдыг доромжилдог өрсөлдөгчөө дардаг намнадаг зэвсэг юм шиг ингэж ашиглаж болохгүй.

Тийм учраас би бас энд байгаа бүх хүмүүст, одоо энэ Оюу Толгойн гэрээгээр улс төрийн хоол болгодог, эсвэл одоо шоу болгодог попордог энэ юмыг энэ Их Хурлаас зогсоогоод харин 2024 онд ард иргэд маань байгалийн баялгаа тэгш хүртдэг.

**Г.Занданшатар:** Тайлбар хангалтгүй бол нэг минут.

Оюунчимэг гишүүн 1 минут.

**М.Оюунчимэг:** Тэгэхээр өнөөдөр энэ чуулганы танхимаас бас би тэгж уриалж байгаа юм. Одоо энэ улс төрчдийг болиод, харин яг энэ тогтоол шиг бид нарын өнгөрсөн 4 жил Улсын Их Хурлын дарга Занданшатарын захирамжаар байгуулагдсан энэ ажлын хэсэг шиг яг ингээд бодитой, дорвитой ажилладаг байх нь бол их чухал байна. Тэгээд энэ дээр бас манай Бямбацогт гишүүн эд нарын энэ тавьж байгаа асуулга асуудалд бас нухацтай хандаж байгаад би бол талархаж байна.

Тийм учраас би одоо Засгийн газраас ялангуяа энэ Оюу Толгой төслийн тэнд одоо ажиллаж байгаа иргэдийн тэр нийгмийн асуудал дээр нэлээд дутагдал байгаа нь өнгөрсөн жилүүдэд бид очиж ажиллаж байхад харагдаж байсан.

Тэгэхээр нэгдүгээрт, тэнд яг Эрдэнэт шиг хотхон байх, хүүхдийн цэцэрлэг, эмнэлэг, тэнд ажиллаж байгаа хүмүүсийн эрүүл мэндийн асуудал бол нэлээд зөрчигдөж байгааг бид заах, засах ийм даалгаврыг энэ тогтоолд өгсөн. Энэний хэрэгжилт нэгд яаж байгаа бол.

Хоёрт нь татварын асуудал дээр сая бид нар ингээд орж ирээд энэ байгалийн баялгаа бид тэгш хүртэх боломжийг ингээд оллоо. Тэгэхээр одоо энэ татвартай холбоотой маргаан яг эцэслэн дууссан уу?

Дубайн гэрээг цуцлах асуудал дээр Засгийн газар байр сууриа хэр амбицтай явж байна? Энд хариулт авахыг.

**Г.Занданшатар:** Нямбаатар сайд хариулъя.

**Х.Нямбаатар:** Би Оюунчимэг гишүүний асуултуудад хариулт өгье.

Нэгдүгээрт татварын маргаантай холбоотой асуудал яг Лондоны арбитрын шүүх дээр байгаа. Бид нар сая 4 дүгээр сарын 30-ны өдөр амжиж хариу тайлбар болон сөрөг нэхэмжлэлээ гаргасан. Сөрөг нэхэмжлэл та бүхэн мэдэж байгаа. Бид нар энэ Оюу Толгойн төслийг хэрэгжүүлэх явцад авлига, албан тушаалын одоо ийм зүйлүүд хийж, энэ гэрээнд хохирол учруулж, учруулсан байж болзошгүй асуудлыг бид нар сөрөг нэхэмжлэл болгож гаргасан.

Хоёрдугаарт далд уурхайн бүтээн байгуулалтын зардлын хэтрэлтийг бид нар хүлээн зөвшөөрөхгүй байгаа гэдгээ бас сөрөг нэхэмжлэлээрээ дурдсан байгаа. Яг сүүлийн хамгийн сүүлийн мэдээлэл ямар мэдээллүүд байгаа вэ гэвэл энэ арбитрт маргаан хянан шийдвэрлэх ажиллагаа бол тодорхой хугацаанд үе шаттайгаар үргэлжилдэг маргаан. Юуны нэхэмжлэгчийн зүгээс ямар асуудал тавьсан бэ гэвэл энэ маргаантай холбоотой асуудлаа түр хойшлуулъя гэдэг саналыг сая энэ 5 дугаар сарын эхний долоо хоногт тавьсан.

Хуулийн зөвлөх фирмээс бид зөвлөгөө авч ажиллаж байгаа. Хуулийн зөвлөх фирм бол энэ хойшлуулъя гэдэг. Энэ хүсэлтийг бол хүлээж авах шаардлагагүйгээр цаашид үргэлжлүүлье гэсэн. Энэ нь бидэнд давуу байдал болно гэдэг нэг ийм зөвлөмжийг өгсөн. Тэгээд бид энэ хүрээндээ хуулийн фермтэйгээ харьцаад ажиллаж байгаа гэдгийг хэлье. Зүгээр яг маргаан энэ арбитрын дүрэмд заасныхаа дагуу хоёр талын тохирсон тэр зарчмаар яваад арбитрт маргаан хянан шийдвэрлэх ажиллагаа бараг 2023 оны 4, 5 дугаар сар хүртэл үргэлжлэхээр ийм нөхцөл байдалтай байгаа. Ямар ч байсан Монгол Улсын Засгийн газар өөрийнхөө төлүүлэхээр тавьсан акт болох 1 их наяд 24 тэрбум төгрөгийг Монгол Улсын одоо төрийн дансанд орж ирээд сая бас энэ эдийн засаг ковидын хямралын үед бас иргэн бүрд 300 мянган төгрөг өгөх байдлаар энэ хуваарилалт хийгдээд ингээд явж байгаа гэдгийг та бүхэн мэдэж байгаа.

Хоёр дахь асуудал тэр далд уурхайн бүтээн байгуулалтын төлөвлөгөөг цуцлахтай холбоотой асуудал чинь ямархуу шатанд явж байгаа вэ, амбиц, Засгийн газрын амбиц ямархуу түвшинд байгаа вэ гээд. Тэгээд ер нь бол бид хэлэлцээрийн явцад далд уурхайн бүтээн байгуулалтын төлөвлөгөөг цуцалъя гэдэг саналаа айлын талд тавьчихсан байгаа. Өөрөөр хэлбэл Рио Тинтогийн талд.

Хэлэлцээр бол үргэлжилж байгаа. Энэ хоёр тусдаа ойлголт гэдгийг гишүүд та бүхэн минь ойлгоорой.

Нэгдүгээрт энэ арбитрт маргаан хянан шийдвэрлэх ажиллагаа тусдаа явагдаж байгаа.

Их Хурлын 92 дугаар тогтоолыг хэрэгжүүлэх хэлэлцээрийг хийх үүрэг бүхий ажлын хэсэг Төрийн ордонд 4 дүгээр сарын 11-ний өдөр уулзалт хийсэн. Уулзалтаар Их Хурлын гишүүд хөрөнгө оруулагч талд маш олон асуулт тавьсан. Асуултын хариултыг өгье гээд. Тэгээд ковидын нөхцөл байдлаас хэлэлцээрийг түр хойшлуулъя гэдэг саналыг айлын талд тавьсан байгаа.

Хэлэлцээрийн шатанд таны тэр эхний тавьдаг тэр хот байгуулахтай холбоотой асуудал.

**Г.Занданшатар:** Нийгмийн асуудал, тэнд айлдаж байгаа хүмүүс нийгмийн асуудал асуусан байгаа.

Нямбаатар сайдад нэмэлт цаг өгье өө.

**Х.Нямбаатар:** Би 92 дугаар тогтоолын хамгийн гол үндсэн агуулга бол энэ. Цаашид Оюу Толгой төслийн санхүүгийн загвар моделийг хөрөнгө оруулагч талтай хэлэлцээр хийж тохиролцох ийм асуудлыг боловсруулж Их Хуралд оруулж ирэхийг л үүрэгжүүлсэн байгаа. Хэлэлцээрийн явцад мэдээж хэрэг усны асуудал, далд уурхайн бүтээн байгуулалтын асуудал, таны хэлж байгаа тэр хот байгуулалтын асуудал олон зүйлүүдийг давхар бид нар бас хөндөхөөр байгаа. Тэр дундаа эрчим хүчний асуудал гэх мэт олон асуудлууд байгаа.

Ер нь бол зүгээр Оюу Толгой төсөл нийгмийн хариуцлагынхаа хүрээнд жилд би андуурч хэлсэн байж магадгүй. Таван сая долларыг орон нутагт энэ нийгмийн хариуцлагынхаа хүрээнд хот байгуулалт болон бусад төсөлд шийдэж байгаа энийгээ бид нар бас цаашид тодорхой хэмжээнд нэмэгдүүлэх боломжтой гэдгээ бас биднийг Ханбогдод ажиллахад танилцуулж байсан.

**Г.Занданшатар:** Одоо Сандагийн Бямбацогт гишүүн. Эрхэм гишүүн Сандагийн Бямбацогт.

**С.Бямбацогт:** Оюу толгойн асуудал бол олон жил бас яригдаж байгаа. Нэг хэсэг нь их сайн гэрээ хийгдсэн гэж ярьдаг. Нэг хэсэг нь маш муу гэрээ хийгдсэн, Монголчуудын эрх ашиг хохирч байгаа гэж ярьдаг.

Тийм болохоор олон нийт бас бид нар үнэн зөв, буруу зөрүүтэй мэдээллийг бас нэгдсэн ойлголт өгөх ёстой. Оюу толгойн гэрээ бол өнөөдөр Монгол Улсад ашиггүй байгаа Монголчуудын эрх ашгийг хангуулах, Монгол Улсын одоо эрх ашгийг хангах ийм шаардлага байгаа. Энэ үүднээсээ Улсын Их Хурлын гишүүд одоо нийлж бас асуулга тавьсан.

Тэгэхээр нэг тодорхой хэдэн асуулт асуух гэж байгаа юм. Өнөөдөр яг Оюу Толгойн ордоос хэдэн тонн хэдэн мянган тонн. Одоо зэсийн баяжмал гарч байна. Мөнгөн дүн дүнгээр тоон одоо биет хэмжээгээрээ. Эрдэнэтээс бас тийм үү, хэдэн мянган тонн зэсийн баяжмал гарч байна. Мөнгөн дүнгээрээ, мөн одоо биет хэмжээгээрээ. Үүнээс улсын төсвөөс татвар хураамж, төлбөр байдлаар Эрдэнэтээс жилд хэдэн төгрөгийн төсөв оров 2020 онд жишээлбэл ярих юм бол. Миний сонссоноор 1 их наяд гэж сонссон. Тэгвэл яг Оюу Толгойгоос хэд орсон бэ? Оюу Толгойгоос татвар төлбөр хураамж хэлбэрээр улсын төсөвт хэдэн төгрөгийн орлого оруулав. Анх бид нар гэрээ байгуулж байх үед Оюу Толгойн гэрээг ярьж байх үед бол нийт одоо үр өгөөжийн 71 хувийг нь Монголчууд хүртэнэ. 29 хувийг нь одоо тийм үү гаднын хөрөнгө оруулагч нар Оюу толгойн хөрөнгө оруулагч нар хүртэнэ гэж ярьж байсан.

Өнөөдөр бодит байдал дээр ямархуу байдалтай байна вэ?

2050 он гэхэд бид нар үр өгөөж хүртэх нь бүү хэл одоо 22 тэрбум долларын өрөнд орчихно гэж яриад байгаа. Энэ үнэн үү, худлаа юу. Энэ дээр тодорхой хариулт өгөөч.

Мөн одоо дараагийн асуудал энэ эрчим хүчний төлбөрийн асуудал яригдаж байгаа. Маш олон сая долларын төлбөрийг одоо гадагш нь төлдгөө Хятад руу төлдөг гэж ярьдаг. Таван толгойн цахилгаан станц барьж, Оюу Толгойн одоо эрчим хүчийг дотоодоос хангах ийм үүрэгтэй. Энэ ажил маань яагаад явахгүй байна. Хэдэн доллар гадагшаа бид алдаж байна вэ, төлөхгүй эрчим хүчний төлбөрт.

Тодруулчихъя цагаа сунгачихъя.

**Г.Занданшатар:** Бямбацогт гишүүнд нэмэлт минут.

**С.Бямбацогт:** Дубайн гэрээний асуудал яригдаж байгаа. Тэр Дубайн гэрээг цуцлахаар болсон уу, цуцлахааргүй болсон уу, юу болсон бэ? Энэ тал дээр одоо хөрөнгө оруулагч талтай уулзахдаа бас тодорхой ямар асуудлууд яригдсан бэ?

Хөрөнгө оруулалтын гэрээг одоо сайжруулах талаар одоо бодитой ямар одоо үр дүнгүүд гарч байгаа вэ? Сая бол нэг ерөнхийдүү юм ярьчихлаа. Тэгэхээр тодорхой үр дүн гарч байна уу, гарахгүй байна уу? Үр дүн гаргахын тулд Монголчууд бид яах ёстой вэ?

Нөгөө зэс хайлуулах үйлдвэр бас бид ирж байгаа. Зэсийн баяжмалаа түүхийгээр нь гадагш нь гаргаад байдаг баяжмал хэлбэрээр нь. Тэрний оронд зэс хайлуулах үйлдвэр байгуулаад тэр цэвэр зэс гаргаад тэр цэвэр зэсээрээ эцсийн бүтээгдэхүүн хийвэл Монгол Улсад маш одоо нэмүү өртөг бий болно. Маш олон мянган ажлын байр бий болно. Энэ талаар одоо бас ямар ажлууд хийгдэхгүй байна? Хэзээ хийгдэх вэ? Яагаад хийгдэхгүй байна? Эдгээр асуулт тодорхой асуултад хариултаа авъя. Тодорхой хариулт.

**Г.Занданшатар:** Нямбаатар сайд,

**Х.Нямбаатар:** Би Бямбацогт гишүүний асуултад хариулъя. Би зарим нарийн тоог манай энэ холбогдох Эрдэнэс Оюу Толгой болон бусад хүмүүс хариулах байх гэж бодож байна. Би ерөөсөө хоёрхон тоо хэлье. Бямбацогт дарга аа, нэгдүгээрт Оюу Толгойн хөрөнгө оруулалтын гэрээгээр Монголын тал тодорхой төрлийн татваруудыг тогтворжуулсан. Энэний хамгийн том тогтворжуулалт юун дээр оршдог вэ гэвэл ашигт малтмалын нөөц ашигласны татвар буюу АМНАТ-ыг бид нар Оюу Толгой дээр 5 хувиар одоо ингээд үндсэндээ цоожилчихсон. Өөрөөр хэлбэл нийт одоо гарч байгаа баялгийнхаа 5 хувьд нь бид нар АМНАТ авч байгаа л гэж та ойлгож болно.

Өнгөрсөн 2020 оны улсын төсөвт төвлөрүүлсэн орлогыг бид нар бас ажлын хэсэг дээр үзэж байсан. Ойролцоогоор 130 орчим сая долларын ийм татварыг төвлөрүүлсэн гэж харагдсан. Энэ нь өөрөөр хэлбэл АМНАТ болон нөгөө суутган тооцох тодорхой төрлийн татваруудын нийлбэрээр нэг 130 орчим сая доллар буюу 500 орчим тэрбум төгрөгийн татварын орлогыг төвлөрүүлсэн гэж ойлгосон. Бид нар Оюу Толгойн энэ төслийн танилцуулгыг одоо Ганбаатар гишүүн бид хэд очиж танилцаж суухад 2013 онд энэ уурхай ашиглалтад орсноос хойш үндсэндээ нийт одоо тэр олборловол зохих анх нөөц батлагдсан нөөцийнхөө нэг 9 орчим хувийг ашиглаж байна гэсэн байх. Одоо 9 орчим хувийг ашиглаж байна гэсэн юутай байгаа Энэ дээр нэмж хариулах байх.

Эрдэнэтийн тухайд бол та бүхэн мэдэж байгаа. Энэ өөр татварын нөхцөлтэй, татварын ямар нэгэн тогтворжуулалт байхгүй. Өсөн нэмэгдэх татварын тогтолцоотой.

Өөрөөр хэлбэл 5 мянгаас дээш тэд, 6 мянгаас дээш тэд, 7 мянгаас дээш, тэд гээд өсөн нэмэгдэх татварын юугаар явж байгаа. Эрдэнэтийн өсөн нэмэгдэх татварын хувь хэмжээ 2021 онд АМНАТ-ад 115, ашигт малтмалын нөөц ашигласан ноогдол ашиг гэх мэт ингээд тооцоход 2021 онд 850 сая долларын 2021 онд нийтдээ өсөн нэмэгдэх болон 9 мянгаас дээш гарахаар 5+15 буюу нийт 20 хувийн АМНАТ авч байгаа юм Эрдэнэт. Ингээд ирэхээр бол энэ хоёрын хооронд нэг 5 хувийг төлж байна. 9 мянгаас дээш болохоор нэг нь 20 хувийг төлж байна. Нөгөөх нь 10 мянга хүрсэн ч 5 хувийг төлж байгаа учраас Монгол Улсад ашигт малтмалын нөөц одоо нөөцийн тэр татвар төвлөрүүлэлтээрээ ийм.

**Г.Занданшатар:** Ажлын хэсэгт нэмэх хүн бий юу? 92.

**Ц.Түмэнцогт:** Өдрийн мэнд Түмэнцогт Эрдэнэс Оюу Толгой компанийн гүйцэтгэх захирал. Бямбацогт гишүүний асуултад хариулъя. Оюу Толгой төсөл 2013 онд үйл ажиллагаа явуулж ил уурхай, баяжуулах үйлдвэр ажиллаж эхэлсэн байгаа. Тэгээд өнөөдөр 2020 оны байдлаар 1 сая 241 мянган тонн зэс 2 сая 523 мянган унц алт. Яг Эрдэнэтийн тоо бол алга л байна даа.

**Г.Занданшатар:** Нямбаатар сайд.

**Х.Нямбаатар:** Би хариулъя. 2013-2019 оны хооронд хоёр үйлдвэрийн харьцуулсан ийм бүтээгдэхүүн олборлосон байдлыг бас харьцуулсан ийм юу, байгаа юм. Энэ хугацаанд Эрдэнэтийн уулын баяжуулах үйлдвэр нийтдээ 4 сая 531.8 мянган тонн баяжмал олборлосон байгаа энэ жилүүдэд. Зэс, үүнээс зэс 1 сая 36.4 мянган тонн, мөнгө 347.6 мянган тонн молебдин 20.1 мянган тонныг Эрдэнэтийн уулын баяжуулах үйлдвэр эдгээр жилүүдэд олборлосон байна. Энэ 6 жилийн хугацаанд тэгвэл Оюу Толгой баяжмал 5 сая 305.4 мянган тонн, зэс 1242.5 мянган тонн, алт 77.1 тонн, мөнгө 239.1 тонн гэсэн ийм байдалтай одоо юу олборлолт хийсэн байгаа. Эрдэнэт дээр нэг сонирхолтой зүйл харахад бол ерөөсөө алтны олборлолт хийгдээгүй, өөрөөр хэлбэл дагалдах элементээр нь алт олборлогддогүй.

Тэгвэл Оюу Толгой дээр дагалдах, одоо элементээр нь алт олборлогдож байгаа юм. Тэгээд энэ хоёр дээр ямар төрлийн татварууд явагдаж байгаа вэ гэвэл ерөөсөө Оюу Толгойд 5 хувиа л төлнө. Эрдэнэт бол 5+9 мянгаас дээш тавихаар 15 хувь буюу нийтдээ 20 хувийн одоо татварын орлого төвлөрүүлж байгаа. Энэ хоёрын хооронд асар их зөрүү гарч байгаа.

**Г.Занданшатар:** Эрдэнэцогт дарга хариулахгүй юм уу. 92. Оюу Толгой мэддэггүй юм уу, олборлолтын хэмжээ, аудит, аудит, санхүүгийн тайлан.

За 93.

**Б.Солонго:** Бямбацогт гишүүний асуултад хариулъя. Оюу Толгой компани бол 2020 онд нийт 350 тэрбум төгрөгийг одоо яг улсын төсөвт татвар хураамж, төлбөрөөр төлсөн гэсэн мэдээлэл бол байна. Тэгээд Оюу Толгой компани 2020 онд ил уурхайгаас нийт олборлолтын борлуулалтын орлого нь 1.1 тэрбум Америк доллар байна. Тэгээд ил уурхайгаас нийт олборлосон хүдрийн биетийн хэмжээ нь 149 мянган тонн зэсийн баяжмал, 182 мянган унц алт экспортод гаргасан. Одоо 2021 оны 1 дүгээр улирлын борлуулалтын орлого нь 526.5 сая Америк доллар болж өссөн. Тэгээд 1 дүгээр улиралд 45449 тонн зэс, 145656 унц алт олборлосон гэсэн мэдээллийг өгсөн байна. Тэгээд 2010-2019 оны нийт одоо яг Оюу Толгой компани одоо яг өнөөдрийн байдлаар одоо улсын төсөвт төвлөрүүлсэн татвар хураамжийн хэмжээ бол нийтдээ 3 их наяд төгрөгийг орон нутгийн болон улсын төсөвт төлсөн.

Үүнтэй харьцуулахад 2010-2020 онд 2.8 орчим тэрбум Америк долларыг Туркойз Хилл болон Рио Тинто компаниуд одоо харилцан хамааралтай компаниуд менежментийн төлбөр, баталгааны шимтгэл, хувь нийлэгчдийн зээл хэлбэрээр төлсөн байдаг. Тэгээд үүнтэй холбогдуулаад яг тэр зээлийн одоо яг Монгол Улсын 34 хувийг бол зээлээр санхүүжүүлж байна. Зээлийн одоо яг энэ 34 хувиа зээлээс санхүүжүүлж байгаа нийт Монгол Улсын одоо төлөх ёстой Туркойз Хилл компани төлөх ёстой төлбөр маань 2.2 тэрбум Америк доллар болсон байна, өнөөдрийн байдлаар. Тэгээд Оюу Толгой төслийн гүний уурхайн бүтээн байгуулалтын хугацаа хойшилсон, зардал их хэмжээгээр нэмэгдсэний улмаас бас санхүүгийн нарийвчилсан тооцооллыг Рио Тинто компани 2020 оны 12 дугаар сард олон нийтэд мэдэгдсэн. Энэхүү тооцооллоос харахад бол 2051 оныг хүртэл Монгол Улсад 34 хувьдаа ноогдох ноогдол ашиг авахгүй харин энэхүү одоо 34 хувиар санхүүжүүлж байгаа зээл маань 22 тэрбум болж өсөх одоо дүр зурагтай байгаа.

Тэгээд энэхүү санхүүгийн тооцооллыг бол Рио Тинто компани бол техник эдийн засгийн үндэслэлтэй харьцуулахад хамаагүй илүү нарийвчилсан тооцоолол гэж хэлж байгаа. Тэгээд энэхүү тооцооллын дагуу бол энэхүү тооцоолол нь тэгэхдээ өнөөдөр хүчин төгөлдөр мөрдөгдөж байгаа гэрээнүүдийн хүрээнд хийгдсэн. Тэгээд яг энэхүү тооцооллоос харахад бол ерөнхийдөө 2051 оныг хүртэлх хугацаанд Оюу Толгой компани манай 34 хувьд ногдох ногдол ашигт энэхүү зээлийг одоо эргүүлэн төлөх хэмжээнд хангалттай хэмжээний ногдол ашиг хуваарилахгүй. тэгээд энэхүү зээлийн одоо хүү хуримтлагдаад хүүгээс хүү тооцогдоод ингээд хуримтлагдсаны улмаас 22 тэрбум хүртэл төгрөгийн, долларын 22…/минут дуусав/.

**Г.Занданшатар:** Нямбаатар сайд.

**Х.Нямбаатар:** Би Бямбацогт гишүүний асуусан асуултад нэг маш тодорхой, би сүүлийн 3 жилээр нэг тоо хэлээдэхье ээ гэсэн юм. Тухайлах юм бол Эрдэнэт компани, Эрдэнэтийн уулын баяжуулах үйлдвэр 2018 онд 601.4 тэрбум төгрөгийн татварыг улс, орон нутгийн татварт төвлөрүүлсэн бол, мөн 2018 онд нь Оюу Толгой 391.4 мянган тэрбум төгрөгийг төвлөрүүлжээ. 2019 онд Эрдэнэтийн уулын баяжуулах үйлдвэр 861.8 тэрбум төгрөгийг улс орон нутгийн төсөвт төвлөрүүлсэн бол яг үүний одоо 50 хувиар буюу Эрдэнэт 433.3 мянга тэрбум төгрөгийг 433 тэрбум төгрөгийг орон нутаг улсын төсөвт төвлөрүүлжээ.

Өнгөрсөн 2020 онд Эрдэнэт 938.4 тэрбум төгрөгийг улс, орон нутгийн төсөвт төвлөрүүлсэн бол Оюу Толгой компани 418.3 тэрбум төгрөгийг төвлөрүүлсэн байна. Энэ хоёр компанийн олборлож байгаа баяжмалын одоо гаргаж байгаа баяжмалын хэмжээг харьцуулж үзэхэд баяжмалын тухайд бол зэсийн цэвэр баяжмалыг 2015 онд Оюу Толгой 877 мянган тонн баяжмал олборлосон бол Эрдэнэт 595 тонн, 2016 онд Эрдэнэт 657.4 олборлосон бол Оюу Толгой 904.6, 2017 онд Эрдэнэт 651.8-ыг олборлосон бол Оюу Толгой 795.4, 2018 онд Эрдэнэт 639.9-ийг олборлосон бол Оюу Толгой 796.8, 2019 онд Эрдэнэт 639.8 мянган тонн баяжмал олборлосон бол Оюу Толгой 763.8, өнгөрсөн 2020 онд Эрдэнэт 642.2 мянган тонныг олборлосон бол Оюу Толгой 752.9 мянган тонн.

Ингээд энэ хүснэгтээс харахад дийлэнх санхүүгийн жилүүдэд Оюу Толгой төсөл бол зэсийн баяжмалынхаа олборлолтын хэмжээгээр Эрдэнэтээс илүү явдаг. Төлсөн татварын хувьд бараг 50 хувийн одоо бага татвар төлдөг. Тэрний бодит шалтгаан нь юу вэ гэвэл нөгөө 2009 оны хөрөнгө оруулалтын гэрээгээр Оюу Толгой төсөлд зөвхөн АМНАТ-аа 5 хувиар л одоо төлж байна гээд тогтворжуулчихсан. Эрдэнэт бол үнэ өсөхийн хэрээр АМНАТ өсөн нэмэгдэх татвараа төлдөг. Жишээлэхэд одоо бол зэсийн үнэ 10 мянга дээр ирчихсэн байгаа үед бол.

**Г.Занданшатар:**  Бадмаанямбуугийн Бат-Эрдэнэ гишүүн. Тавинбэх сайд.

Та түр байж байгаарай. Тавинбэх сайд хариулах юм байна. Тэрний дараа та. 80 дугаар микрофон.

**Н.Тавинбэх:** Гишүүддээ энэ өдрийн мэнд хүргэе ээ. Бямбацогт гишүүний асуултад хариулъя. Оюу Толгойн цахилгаан хангамжтай холбоотой асуулт асуулаа.

2020 оны 4 дүгээр сард Оюу Толгойн цахилгаан эрчим хүчний хэрэглээг хангах зорилгоор шинэ эх үүсвэр Таван толгой нүүрсний уурхайг түшиглэж барихаар төр шийдвэрлэсэн. Шийдвэр гарснаас хойш өнөөдрийг хүртэл шинэ эх үүсвэр барих бэлтгэл ажил дээр эрчимтэй ажиллаж байна.

Үндсэндээ хэдийгээр энэ ажил олон жил хувийн хэвшлийнхэнтэй хамтарч хийж байж байсан ч гэсэн төр барих шийдвэр гарсантай холбоотойгоор бараг эх үүсвэрийн асуудлыг шинээр эхэлж байгаа юм шиг ажил хийгдэж байгаа гэдгийг би онцолж хэлье. Өнөөдрийн байдлаар үндсэндээ бол одоо бэлтгэл ажил хангагдаж дуусаж байна. Энэ оны 7 сард багтаагаад бид нар уг станцын барилга угсралтын ажлыг гүйцэтгэгчийг сонгон шалгаруулах тендерийг зарлахаар бэлдэж байна.

Өнөөдрийн байдлаар Оюу Толгой төсөл, 160-170 мегватын хүчин чадалтай цахилгаан эрчим хүчийг хэрэглэж байна. Өвөр Монголын эрчим хүчний корпорацаас цахилгаан эрчим хүч импортоор авч цахилгаан эрчим хүчний хэрэгцээгээ хангаж байгаа. 2020 онд 120 орчим сая Америк доллартай тэнцэх хэмжээнд цахилгаан эрчим хүчний төлбөрийг төлсөн байгаа. Ер нь бид нарын хийсэн судалгаа, Оюу Толгойгоос авсан мэдээллээр бол бид нарын станцыг 4 жилийн хугацаанд ашиглалтад оруулна гэж тооцвол 2025 он гэхэд Оюу Толгойн хэрэглээ 240-250 мега ватад хүрэх юм байна лээ.

Өнөөдрийн үнэ цэнээр бодвол цахилгаан эрчим хүчний нэгжийн үнээр тооцож үзвэл төлбөр нь 230-240 сая Америк доллар болох юм байна лээ. Ийм хэмжээний зах зээл төр өөрөө Таван толгой дулааны цахилгаан станцыг барьж ашиглалтад оруулж, Оюу Толгой болоод бусад говийн бүсэд байгаа томоохон хэрэглэгчийг цахилгаан эрчим хүчээр хангавал ийм хэмжээний борлуулалт байгаа гэж ингэж ойлгож болно дор хаяхад.

Боллоо.

**Г.Занданшатар:** 92.

**Ц.Түмэнцогт:** Бямбацогт гишүүний асуултад хариулъя.

Зэсийн баяжмал боловсруулах үйлдвэрийн талаар Уул уурхай, хүнд үйлдвэрийн яаман дээр төслийн нэгж байгуулагдаад техник эдийн засгийн үндэслэлийг боловсруулаад өнгөрсөн жилээс хөрөнгө оруулалт босгох, санхүүгийн зөвлөх сонгон шалгаруулах ажил явагдаж байна. 2016 онд Засгийн газрын шийдвэр гараад зэсийн баяжмал боловсруулах үйлдвэрийг Ханбогд дээр барьж байгуулахаар шийдвэрлэсэн байдаг. Энэ ажил одоо Эрдэнэт уулын баяжуулах үйлдвэрийн захирал байсан Даваацэрэн захирал төслийн нэгжээр ажиллаж байгаа.

Хөрөнгө оруулалтын гэрээнд бол одоо Монгол Улсын эзэмшдэг Монгол Улсад Зэсийн баяжмал боловсруулах үйлдвэр баригдах юм бол тэргүүн ээлжид одоо түүхий эдээр хангах зохицуулалт хөрөнгө оруулалтын гэрээнд байгаа.

Энэ нь бол ер нь ойролцоогоор 2 тэрбум долларын хөрөнгө оруулалтын томоохон төсөл болохоор байгаа. Ер нь бол барьж байгуулахад усны асуудал хүхрийн асуудал зэрэг бас шийдвэрлэх асуудлууд бас байгаа.

**Г.Занданшатар:** Бадмаанямбуугийн Бат-Эрдэнэ гишүүн.

**Б.Бат-Эрдэнэ:** Бямбацогт нарын гишүүдийн бидний тавьсан энэ Ерөнхий сайдад тавьсан асуулга бол үнэхээр одоо цаг үеэ олсон ийм асуудал байгаа юм. Тэгээд энэ асуулгын хариуг бол шуурхай ирүүлсэн. Түүнд одоо бас талархаж байгаа. Тэгээд би нэг оршил хоёр өгүүлбэр хэлэх ёстой. Тэр нь юу юм гэхээр зэрэг ер нь энэ 2007, 2008 онд энэ Оюу Толгойн төслийн талаар, энэ Оюу Толгойн ордын ашиглалтын талаар яригдаж эхэлсэн цагаас хойших энэ үе үеийн Ерөнхий сайдууд дотор бол Ухнаагийн Хүрэлсүх энэ үргэлжлүүлээд одоо Лувсаннамсрайн Оюун-Эрдэнэ хоёр. Энэ хоёр Ерөнхий сайд бол үнэхээр одоо эзэн нь юмаа мэддэг, эрэг нь усаа хашдаг гэж одоо Хүрэлсүх бол энэ гадаадын захирлууд дээр нь очиж хэлсэн шүү дээ.

Би энийг бол одоо үг хэлэх, ярилцлага өгөх одоо бүх л цагууддаа хэлж байгаа юм. Тэгээд харамсалтай нь заримдаа одоо энэ цаг хугацаа нь шахагдаад энэ оршил үгээ хэлж чадахгүй байгаа учраас зарим хүмүүсүүд бас одоо буруу зөрүү ойлголт хөөгөөд байдаг юм шиг байгаа юм.

Дээр нь одоо Улсын Их Хурал байна. Занданшатар нөхөр одоо манай гишүүд байна. Ер нь одоо Бямбацогт Ж.Сүхбаатар гээд бид бас энэ 2008, 2009 оноос хойш л одоо хамт явсан ийм хүмүүс байгаа. Тэгээд энэ Хүрэлсүхийг засаг тэргүүлсэн энэ он жилүүдэд бол ер нь Оюу Толгойн эрх ашиг, Оюу Толгойн ордод Монголын талын эрх ашиг хангагдах ийм одоо түүхэн өөрчлөлтүүд эхэлсэн шүү. Энийг бол тэмдэглэж хэлэх ёстой юм.

Тэгээд би юу ярьж байгаа вэ гэхээр сая Солонго дарга ч ярьж байна. Бид нарыг одоо хамгийн гол тавьж байгаа асуудал бол энэ өөрөө баялгаа эзэмшиж байгаа орон эзэн, одоо улс нь өөрөө өрөнд ороод үлдэх энэ одоо хачирхалтай энэ луйврын гэрээг л бид өөрчлөхийн төлөө зорилт тавиад байгаа юм.

Одоо жишээлэх юм бол давхар давхар санхүүгийн луйвар луйвраар одоо 22 тэрбум доллар 2050 онд үлдэх гээд байна шүү дээ. Тэгээд л энэ чинь сая одоо Дубайн гэрээг хүчингүй болгоно гэдэг нэрийн дор дахиад 2.3 тэрбум доллар авахаар орж ирлээ шүү дээ. Тэгээд энэ Түр хороо хуралдаж байгаад Засгийн газар руу чиглэл өгсөн. Засгийн газар харин шуурхай арга хэмжээ авч энэ одоо дахиж нэмэгдлээ. Энэ чинь 2.3 тэрбум түрүү нь одоо 4.2 тэрбум доллар аваад 22 тэрбум долларын өрөнд орж байгаа бол дахиад 2.3 тэрбум доллар авахад чинь ингээд 30 гаран тэрбум долларыг өрөнд өмнөх жишгээр бол орохоор ийм нөхцөл байдлууд байгаа шүү дээ.

Тэгэхээр зэрэг бид нар бол энийг хөөгөөд хамгийн гол нь одоо та нар маань солонгоо хариулаарай. Энэ хөрөнгийн зардлын хэтрэлтэй л холбоотой. Бид нарыг одоо анх ТЭЗҮ-гээр бол 5.1 тэрбум долларын хөрөнгө оруулалт байсан. Одоо бол 14.7 тэрбум долларын өртэй болчхоод энэ зардлын хэтрэлт нь ингээд явж байгаа шүү дээ. Энийг одоо яаж тооцож байгаа юм бэ?

Энэ минут өгөх үү? Минут өгч байгаа юу?

Тэгэхээр зэрэг энэ зардлын хэтрэлтэй холбоотой юман дээрээ л онцгой анхаарах хэрэгтэй байна. Бид нар бол сая тэр Рио Тинтогийн зэсийн захирал Болд тэргүүтэй хүмсүүдийг ирэхэд ажлын хэсгийнхэн уулзаад маш тодорхой асуулт тавиад нөхдүүд бол тэгээд янз бүрээр одоо булзааруулсаар байгаад асуултад тодорхой хариулаагүй шүү дээ. Энэ чинь ерөөсөө одоо ийм байдал руу ороод байгаа гол шалтгаан бол зардлын хэтрэлтэй л холбоотой юм байгаа юм. Одоо далд уурхайн зардлын хэтрэлт эхлээд бол 1 тэрбум 259 сая доллар гэж байсан бол одоогийн байдлаар 7 тэрбум 205.3 сая доллар хүрчихээд энэ чинь одоо яг анхны ТЭЗҮ-д тусгагдсанаасаа бол 5 гаруй дахин нэмэгдчихээд байж байгаа ийм зүйл шүү дээ. Солонгоо бол хэвлэл мэдээлэлд өгөхдөө 30 хувиар буюу 5 тэрбумаар нэмэгдсэн гэж байгаа юм. Энэ чинь одоо 15 тэрбум доллар шахуу 10 орчим 10 гаруй тэрбум доллароор ингээд нэмэгдчихээд байж байгаа шүү дээ. Энэ дээр одоо бид нар хатуу байр суурьтай байж байхгүй бол болохгүй ийм нөхцөл байгаа шүү.

**Г.Занданшатар:** Нямбаатар сайд Солонго 93.

**Б.Солонго:** Бат-Эрдэнэ гишүүний асуултад хариулъя. Тэгээд ер нь бол Оюу Толгой төслийн хөрөнгө оруулалтын зардал их хэмжээгээр нэмэгдэж байгаа нь бол энэ төслийн үр өгөөжийг бас их хэмжээгээр бууруулж байгаа. Ялангуяа Монгол Улсын одоо хувь эзэмшил, Засгийн газрын хувь эзэмшил 34 хувьд ирэх үр өгөөж бол хөрөнгө оруулалтын зардал их хэмжээгээр нэмэгдэж байгаагаас бол ер нь бол болж үр өгөөж багасаж, ноогдол ашиг авах хугацаа маань бол хойшилж байгаа. Тэгээд яг 2020 оны 12 сард өгсөн санхүүгийн тооцооллоор нь бол ерөнхийдөө ноогдол ашиг бараг хэзээ ч авахааргүй дүр зурагтай байна. Тэгээд энэ төсөл маань одоо нийт яг санхүүгийн тайлангаас нь харахаар 15 тэрбум Америк долларыг одоо Монгол Улсад энэ санхүүгийн тайлан дээр зарцуулсан гэж байгаа.

Тэгээд одоогийн байдлаар 12 тэрбум Америк долларын өртэй байгаа. Тэгээд гүний уурхайн бүтээн байгуулалтад анх 5.3 тэрбум Америк долларын хөрөнгө оруулалт хийнэ гэж тооцоолж байсан бол энэ хөрөнгө оруулалтын зардал маань дор хаяж 1.4 тэрбум Америк доллароор нэмэгдээд байна. Тэгээд ковидын нөхцөл байдлаас шалтгаалаад бас дахиж нэмэгдэх төлөвтэй байна гэсэн мэдээллийг бол 2 хоногийн өмнө Туркойз Хилл компани хөрөнгө ооруулагчдадаа мэдээлсэн.

Тэгээд хөрөнгө оруулалтын зардал яагаад их хэмжээгээр нэмэгдэв гэдэг асуудал дээр Засгийн газрын ажлын хэсгээс санал болгосны дагуу Оюу Толгойн төлөөлөн удирдах зөвлөл дээр тусгай хороог байгуулаад хөндлөнгийн шинжээчид томилоод ажиллаж байгаа. Хөндлөнгийн шинжээчид маань одоо ажлаа эхлээд нэг сар болж байна. Тэгээд хөндлөнгийн шинжээчид бас цаг хугацаандаа ажлаа дуусгах гэж шаардлагатай мэдээлэл, тайлан материалыг бас Оюу Толгой компани цаг хугацаанд нь гаргаж өгөхгүй байгаа асуудал байгаа.

Тэгээд үүнтэй холбогдуулаад бас Эрдэнэс Оюу Толгой компани тодорхой шаардлагуудыг тавиад бол ажиллаж байна. Одоо энэхүү хөндлөнгийн шинжээчийн дүгнэлт гарсны дараа ерөнхийдөө бас хөрөнгө оруулалтын зардал яагаад их хэмжээгээр нэмэгдэв, юунаас болов гэдэг дээр бас тодорхой мэргэжлийн дүгнэлт хариулт гарах болов уу гэсэн хүлээлттэй байна. Тэгээд ер нь бол энэ хөрөнгө оруулалтын зардал бол байнга нэмэгдэж байгаа асуудал маань бас яг Монгол Улсад ирэх үр өгөөжийг бол хойшлуулж байна. Ялангуяа татварын орлого болон ноогдол ашиг бол төлөх одоо хугацааг хойшлуулж, бас хэмжээг нь бол их хэмжээгээр бууруулж байна.

**Г.Занданшатар:** Бат-Эрдэнэ гишүүн 1 минут тодруулъя. Бадмаанямбуугийн Бат-Эрдэнэ гишүүн.

**Б.Бат-Эрдэнэ:** Их баярлалаа. Нэг минут сунгаж өгсөн явдалд. Тэгэхээр Солонгоо дарга энэ юугаа сайн үзэхгүй бол би одоо яг 2010 оны ТЭЗҮ-г бариад сууж байгаа байхгүй юу. 2010 оны ТЭЗҮ чинь бол гүний уурхай тэрбум 259 сая доллар. Ингээд одоо ил, далд уурхай баяжуулах паприк бүх юмнуудаа одоо шууд бус зардал, валютын ханшийн өөрчлөлт гэхэд 118 сая доллар гэх мэтчилэнгээр эд нар чинь бүгд нийлээд 5 тэрбум 174 сая доллароор ТЭЗҮ-д тусгагдсан байгаа шүү дээ. Та тэгэхээр энийг ганцхан далд уурхай, гүний уурхай 5 тэрбумаар тусгагдсан байсан.

Одоо ингээд 1 тэрбумаар нэмэгдчихээд байгаа гэж ийм зөрүүтэй мэдээлэл хийж болохгүй. Энийгээ та одоо нягтлаач ээ. Миний үзэж байгаагаар бол энэ чинь 5.1 тэрбум чинь өнөөдөр 14.7 тэрбум болж нэмэгдчихээд байгаа байхгүй юу. Энэ л хамгийн гол юм нь байж байгаа. Тэгээд та сая материалаа өгдөггүй баримтаа өгдөггүй гэж өнөөдрийг хүртэл одоо жишээлбэл ТЭЗҮ дагаж гарах ёстой техник, ажлын зураг төсвөө өнөөдөр өгөөгүй байгаа улсууд шүү дээ.

**Г.Занданшатар:** Солонгоо асуултад харуулъя.

**Б.Солонго:** Бат-Эрдэнэ гишүүний асуултад хариулъя. Тэгээд миний сая хэлж байгаа 5.3 тэрбум Америк доллар бол 2016 онд гүний уурхайн төслийг дахиж эхлүүлэхдээ шаардлагатай гэж одоо хэлж байсан хөрөнгө оруулалтын зардал. Үүнтэй харьцуулахад бол 2009 онд анх хөрөнгө оруулалтын гэрээг байгуулахад бол нийт хөрөнгө оруулалтын зардал бол маш бага хэмжээтэй байсан гэдэгтэй би тантай санал нэг байна. Тэгээд ер нь бол 2010 онд одоо баталсан техник эдийн засгийн үндэслэл дээр бол гүний уурхайн одоо яг бүтээн байгуулалтын зардал, хөрөнгө оруулалтын зардал бол ба хамаагүй бага хэмжээтэй байсан. Тэгээд энд ер нь бол яах вэ үе үеийн одоо яг энэ Оюу Толгой төслийн энэ техник эдийн засгийн үндэслэл шинэчлэгдэх болгондоо хөрөнгө оруулалтын зардал бол их хэмжээгээр нэмэгдэж байгаа асуудал байгаа.

Цаашдаа ч гэсэн бас энэ гүний уурхайн одоо нөгөө хөндлөн малталтуудын одоо хэмжээ нь нэмэгдээд байх тусам ерөнхийдөө бол хөрөнгө оруулалтын зардал бол нэмэгдэх хүлээлттэй байна.

Тэгэхээр үүн дээр бол бас яалт ч үгүй анхаарч одоо ажиллах шаардлагатай байгаа.

**Г.Занданшатар:** Ер нь сая Бат-Эрдэнэ гишүүний асуугаад байгаа асуултууд ч гэсэн та бүхэн нэг мөр ингэж тоо ойлголттой болохын тулд энэ Дубайн гэрээ бол гэрээ биш шүү дээ. Далд уурхайн бүтээн байгуулалт, санхүүжилтийн төлөвлөгөө гэж байгаа. Тэрний 2.4-т байгаа тэр жил болгон энэ санхүүгийн үйл ажиллагаа, засаглал, компанийн засаглал, санхүүгийн үйл ажиллагаа, энэ хөрөнгө оруулалтын зардлыг ч гэсэн бүгдийг нь хянах зорилгоор жилд нэгээс доошгүй удаа Монголын тал Монголын аудитын компаниар олон улсын нягтлан бодох бүртгэлийн стандартын дагуу аудит хийлгэнэ гэж заасан байгаа шүү дээ.

Тэрнийг ер нь хийлгэсэн юм уу, компаниар шалгуулна гэж байгаа. Тэр аудит хийгээд шалгуулаад жил тутам хийгдэх аудитаас гадна далд уурхайн үе шатны хөрөнгө оруулалтын зардлын хяналт тайланг нь тусгасан. Хянах зорилгоор Оюу Толгой компанийн ТУЗ шаардлагатай тохиолдолд нэмэлт аудит хийдэг. Аудит хийлгэх хүсэлт гаргаж болно гэж байгаа. Одоо манай Эрдэнэс Оюу Толгой компанийн захирал ийм хүсэлт гаргаж байсан юм уу. Энэ дээр яаж ажиллаж байсан юм? Тэр С-д нь тэр Оюу Толгой компанийн ил тод байдлыг сайжруулах зорилгоор энэ чинь ер нь яг компанийн борлуулалтыг хянаж байгаа юм уу. Борлуулалтын тэр асар том асуудал байгаа. Тэр сунгасан гарын зарчмаар гэж. Ер нь ингээд нөгөө хоорондын зээлжүүлэлтийн чинь хамаарал бүхий этгээдүүдийн хоорондын зээл зээлжүүлэлтийн тэр сунгасан гарын зарчмаар OECD-гийн тэр зарчмаар явах ёстой гэж үндсэн гэрээний зарчмыг та шаардаж байгаа юу?

Одоо хамаарал бүхий этгээдүүдийн хооронд санхүүжилт болоод ирэхээрээ Монтерал билүү компаниар дамжуулаад 15 банкнаас авсан зээлийг чинь дамжуулан зээлэхдээ лайбер +6.5 болсон учраас энэ зээлийн хүүгийн хүү хүүлэлт чинь тэр кантри рискийг яаж тооцсон юм, тухайн үед. Энэнээс чинь болоод үр ашиг, хөрөнгө оруулалтын хамаг юм болохгүй болчхоод байгаа шүү дээ. Энийг л Бат-Эрдэнэ гишүүн тэр яриад л асуугаад байдаг юм л даа. Тодруулж бүр сайн хэлж өгөхгүй бол. Ер нь зээлийн хүүгийн өндөр зардал энэ нь нөгөө талдаа бол капиталын нимгэн капиталжуулалтын болон үнэ шилжилтийн яг ийм санхүүгийн болон уул уурхайн хуульч нар та нар ажиллаж байна уу?

Ерөнхий хэтэрхий ерөнхий л яваад байх шиг санагдаад байх юм. Энэ дээр. Ер нь Эрдэнэс Оюу Толгой компанийн захирал. 92.

**Г.Занданшатар:** Бид нар одоо та ч гэсэн сайн мэднэ шүү дээ. Би нэг 10 ланктын зарчмыг шаардаж байсан. Нимгэн капиталжуулалтын, татварын хасагдах зардлуудын, тэгээд тэр Дубайн гэж хэлээд байгаа төлөвлөгөөнд орчихсон тэр баахан татвараас хасагдах зардлууд менежментийн төлбөрөөс авхуулаад энэ асуудлууд чинь л одоо бид нар сая тэр үед гаргаж тавьж хөөцөлдөж байж одоогийн татварууд ч бас төлөгдөж байгаа шүү дээ. Актыг тавьж.

**Ц.Түмэнцогт:**  Занданшатар даргын асуултад хариулъя. Ер нь бол энэ далд уурхайн бүтээн байгуулалт, санхүүжилтийн төлөвлөгөөнд заасан тэр зардлын хяналттай холбоотой аудит хийлгэх энэ асуудлыг бид нар энэ төлөөлөн удирдах зөвлөл, Эрдэнэс Оюу Толгойгоос 2018 оноос хойш Оюу Толгойд одоо шаардаж ирсэн байгаа. Гэхдээ одоогийн байдлаар бол яг энэ хөндлөнгийн байгууллагаар энэ одоо дүгнэлт, тайланг бол ирүүлээгүй байгаа юм.

Тэгэхдээ ер нь бол бид нар 2018 оноос хойш энэ ялангуяа энэ менежментийн үйлчилгээний төлбөр Рио Тинто сервисийн давхцал. Мөн одоо энэ далд уурхайн зардал, геотехникийн одоо нөхцөл байдлаас шалтгаалсан зардлын хэтрэлттэй холбоотой юунууд дээр бол хөндлөнгийн одоо аудитын компаниар дүгнэлт гаргуулах, ийм ажил санаачлаад, тэгээд ер нь бол 2019 онд одоо төсөвт нь суулгаад ингээд 2020 онд бол бас энэ ажил явж байгаа.

Занданшатар даргыг Хэрэг эрхлэх газрын дарга байх үед одоо энэ 2018 онд бол энэ OECD-ийн энэ сунгасан гарын зарчимтай холбоотойгоор зээлийн хүү яагаад ийм өндөр тогтоогдож байгаа юм? Энэ асуудлаар бол одоо тухайн үед Сангийн яамаар ахлуулсан ажлын хэсэг гарч ажилласан байгаа. Энэ ажлын хэсэг нь ажиллаад тэгээд 2019 онд бол Рио Тинто Туркойс Хиллтэй бол хэлэлцээрт орсон. Энэ асуудлаар бол бас ажил үргэлжилж байгаа. Ер нь бол одоо Рио Тинто Туркойс Хиллээс бол энэ хүүг бууруулах асуудлаар бол одоо ялангуяа энэ төслийн эрсдэл мөн улсын зээлжих зэрэглэлтэй холбогдуулан энэ лайбер +6.5 гэдэг энэнээс одоо буулгах одоо ийм боломжгүй гэсэн хариуг бол одоо 2019 онд өгсөн байгаа.

Гэхдээ энийг бол одоо өөрсдөө Монголын талаас одоо тийм хүү багатай эх үүсвэр олох юм бол энийг одоо ярилцаж болно гэсэн ийм ярьж байгаа. Тэр харилцан хамааралтай этгээдтэй хийж байгаа хэлцлүүд дээр болохоор энэ хөрөнгө оруулалтын гэрээн дээрээ болохоор энэ бол одоо компанийн хуулийн харилцан хамааралтай этгээдийн зохицуулах хэлцлүүдийг зохицуулах заалтыг бол мөрдөхгүй гээд ингээд заачихсан байж байгаа. Ер нь энэ бол одоо, жишээ нь трансфер файзын бас өгөөж бууруулж байгаа маш том ийм одоо нөхцөл гэж үзэж байгаа юм. Мөн одоо тэр ирээдүйд шилжүүлэх алдагдлын хэмжээ, мөн хөрөнгө оруулалтын одоо хөнгөлөлт зэрэг ийм асуудлуудаар, татварын асуудлууд бас их байгаа. Тэгээд энэ нь бол.

**Г.Занданшатар:** 2018 онд татварын акт анх тавьсан шүү дээ. Тавихгүй байхад чинь.

Салдангийн Одонтуяа гишүүн.

**С.Одонтуяа:**  Цаг бага байгаа учраас би гурван үндсэн асуулт асууя. Ер нь Оюу Толгой бол маш том мега төсөл. Мэдээж төслийн ач холбогдлыг бол одоо энд ярих нь илүүц байх. Цаг хүрэхгүй. Ер нь Оюу Толгойн төслийг сайжруулаад явах ёстой гэдэг дээр бид бүгд санал нийлж байгаа. Сайжруулахын тулд энэ асуудлаа бид нар маш сайн мэдэх ёстой өөрсдөө. Би энэ Эрдэнэт Оюу толгойг харьцуулсан ийм судалгааны ажил хийж байна л даа. Тэгээд энэ судалгааныхаа ажлыг би бас энэ ажлын хэсэг түр хорооныхонд. Одоо өгье гэж бодож байна. Гэрээний заалт бүрээр нь судалсан байгаа. Жишээлэхэд Эрдэнэт дээр яг ямар гэрээ хийсэн юм? Оюу Толгой дээр яасан юм. Анх хөрөнгө оруулалт нь яаж бүтсэн юм. Одоо Эрдэнэтийнх бол жишээлэхэд хөрөнгө оруулагч тал өөрсдөө шууд хөрөнгөө оруулчихсан.

Өөрөөр хэлбэл бид нарын ярьдгаар экюти инвестмент хийсэн. Оюу Толгой бол зээлийн санхүүжилтээр буюу дэп файнанс. Тэгэхээр гол асуудал бол эндээ л байгаад байгаа юм. Энэ хамгийн хүндрэлтэй чинь одоо ерөөсөө яг энэ зээлийн санхүүжилт. Тэгэхээр цаашдаа бүтээгдэхүүнээ бас яаж хуваах юм. Энэ хамтарсан компанийнх нь удирдлага зохион байгуулалт ямар байх юм. Ямар бүтээн байгуулалтууд хийгдэж байсан юм гээд. Энэ хоёр төслийг бид нар харьцуулж байгаа юм. Энэ хоёр өөр цаг үед хоёр нийгэм, эдийн засгийн өөр үед байсан ч гэсэн эд нарыг энэ бол гэрээний үндсэн зүйл заалтыг бид нар заавал одоо Эрдэнэттэй харьцуулах ёстой. Сая Нямбаатар сайд тэр Эрдэнэт дээр ямар их татвар төлж байна, ямар их үр ашиг гарч байгааг одоо хэлсэн.

Гэтэл бид нарын гол бухимдал бол Оюу Толгой дээр одоо асуудал бол үүсээд байна. Тэгэхээр энэ би нэг зүйлийг тодорхой нэг зүйл асуумаар байна. Энэ гүний уурхай чинь цаашдаа ер нь яг хэдэн үе шаттай байх юм бэ? Энэ хэрхэн ашиглах бид нар мэдээлэл алга. Одоо бол жишээлэхэд 12.2 тэрбум болно гээд далд уурхай гарчихсан.Цаашдаа энэ чинь маш олон одоо хэсгүүд дээр ингээд олон олон гүний уурхайнууд нь ингээд баахан зардлууд дахиад мэдэгдэхгүй гараад ирэх юм байгаа юм уу? Энийг нэг хэлж өгөөч ээ.

**Г.Занданшатар:** Одонтуяа гишүүнд нэмэлт нэг минут.

**С.Одонтуяа:** Дээрээс нь энэ бид нар зэсийн баяжмалынхаа агууламжийг нь тодорхойлох ийм лаборатори бол зүгээр байхгүй байгаа гэж бодож байгаа. Энэ ер нь лаборатори гэж юм байдаг юм уу? Эсвэл зөвхөн одоо энэ мэдээлэл өгснөөс Хятад энэ Австралийн лабораторид энэ баяжмалынхаа юуг тодорхойлуулдаг юм уу? Баяжмалын л одоо тодорхой агууламжаа мэдэхгүй учраас яг борлуулалт нь хэд болоод байгаа юм. Энэ бол маш харанхуй байна л даа.

Дээрээс нь энэ ТУЗ-ийн есөн гишүүний чинь гурав нь одоо ямар ч эрх мэдэл байхгүй. Санхүүжилт, тэр гэрээ менежмент зэрэгт нь одоо шууд оролцох ийм боломжгүй.

Тийм учраас энэ дээр цаашдаа ер нь яаж одоо энэ асуудлыг сайжруулах юм бэ гэдгийг бол одоо энэ хоёр гурван зүйлийг асуумаар байна.

**Г.Занданшатар:** Хэн харуулах нь уу? Хэнээс асуусан Нямбаатар сайд.

**Х.Нямбаатар:** Та юу гэж асуулаа? Аа тийм. Би сүүлийнх нь асуултаас хариулчихъя. Оюу Толгой төслийн хэрэгжилтийн явц дээр бид нар сая 3 дугаар сарын 5, 6-ны өдрүүдэд очиж ажилласан. Монгол Улсын татварын байгууллагын одоо нэг салбар энэ Оюу Толгойн яг уурхайн үүдэнд бас байгуулагдаад ажиллаж байгаа. Одоо бараг энэ сард ашиглалтад орчихсон байгаа байх. Хуучин бол яадаг байсан бэ гэхээр олборлолт хийгдсэн баяжмалын уут нэг бүрээс дээжийг аваад Улаанбаатар хотод болон гаалийн мэргэшсэн лаборатори мөн SJS-ийн лабораториудад харьцуулсан шинжилгээ хийгээд дундаж агуулгаар нь татвар ногдуулах ийм ажлыг зохион байгуулдаг байсан.

Одоо тэр татварын байгууллагын бас нөгөө шинэ төсөл хэрэгжсэний үндсэн дээр үүдэнд нь яг өөрийн гэсэн гаалийн лаборатори газар дээр нь ажиллаж байгаа. Бид нарыг яг очоод газар дээр нь ингээд ажиллаад үзэхэд нэг тонн хүдрийн баяжмал дунджаар яг тухайн үеийн гарц. Тэр өдрийн гарц бол нэг 22 орчим грамм нэг тонн хүдэрт хүдрийн баяжмалд одоо алтны агуулга агуулагдаж байна гэсэн ийм одоо сорьцын дүн тайланг үзүүлж байсан. Гүний уурхай цаашаа зургаан үе шаттай хөгжих юм байна лээ.

Хюго лифт нэг, хоёр, софт хюго нэг, хоёр тэгээд хрюга гэх мэт ийм нэршлүүдтэйгээр ингээд цаашаа үргэлжлэх юм байна лээ. Энэ үргэлжлэх явцад энэ гүний уурхайн бүтээн байгуулалтад бас бид нарын дахиад нэг хэлэлцээрийн том сэдэв болж орох онтри гэж Онтри гоулд гэдэг компанийн лицензийн талбай энэ Оюу толгойн ордын бүлэг ордынх нь одоо тэр техник эдийн засгийн үндэслэлд бас дурдагдчихлаа явж байгаа.

Энэ 2009, 2010 оны нөгөө хөрөнгө оруулалтын гэрээ, хувь нийлүүлэгчдийн гэрээнд энэ Онтригийн асуудал бол дурдагдаагүй явдаг. Сүүлд 2015 онд нөгөө далд уурхайн бүтээн байгуулалтын төлөвлөгөөг хийх үед Онтригийн талбайг оролцуулаад бүлэг ордоор нь одоо техник эдийн засгийн үндэслэлээ бас тооцсон зүйл байгаа. Цаашид үндсэндээ таны одоо асууснаар бол далд уурхайн бүтээн байгуулалт маань зургаан үе шаттай хэрэгжих юм байна лээ. Одоо бол хюго лифт нэгээ үндсэндээ нэвтрэлт хийгээд тэгээд энэ оны 6 дугаар сарын сүүлээс эхлээд далд уурхайн бүтээн байгуулалтын эхний олборлолт буюу нөгөө улаар огтлох гэж л нэрлэж байгаа. Би одоо уул уурхайн мэргэжлийн хүн биш учраас бидэнд өгсөн.

Одоо нэр томьёоны ойлголтоор бол улаар огтлох тэр олборлолтынхоо одоо ажлыг эхлэхэд үндсэндээ бэлтгэл ажил хангагдаж байгаа. 2022 онд бол гүний уурхайн бүтээн байгуулалтын одоо ажил бүрэн дуусаж, гүний уурхайн бүтээн байгуулалтын ажил бол одоо бүрэн хүчин чадлаараа ажиллана. Бүрэн хүчин чадлаараа ажиллаад эхлэхээр ил уурхайн бүтээн байгуулалтынхаа олборлолтын хэмжээг багасгаж, гүний уурхайн олборлолтынхоо хэмжээг ихэсгэх ийм тохируулгатай явж байгаа л гэдэг зүйлийг хэлсэн.

Тэгэхээр бид нар цаашид би нэг зүйл хэлээд байгаа. Түрүүн Бямбацогт гишүүн ч хөндөөд байсан. Энэ бид нар нөгөө.

**Г.Занданшатар:** Нямбаатар сайд гүйцээж хариулах уу.

**Х.Нямбаатар:** Одонтуяа гишүүн яг зөв л асуудал хөндөөд байгаа юм.

Энэ чинь одоо энэ үе шаттай гүний уурхайн ажлуудыг цаашаа үргэлжлүүлэх тоолонд энэ саяын тэр тав аравны хэдээр эхлээд гүний уурхайн юу төсөв батлагдсан байсан. Энэ маань одоо зургаа аравны хэд болж байгаа юм. Зургаа аравны хэд гээд хэтрэлтийг бид нар бол бас хүлээн зөвшөөрөхгүй явж байгаа. Энэ цаашид ингээд Оюу Толгой төсөл маань өөрөө үргэлжлэхийн хэрээр тодорхой зорилтот одоо тэр цооногуудыг ашиглах тоолонд мэдээж хэрэг олборлолтын зардлууд нэмэгдээд явна л гэсэн. Би ийм ойлголтыг авсан.

Хоёрдугаарт Бямбацогт гишүүнийг маш чухал асуудал хөндсөн юм. Тэр юу вэ гэхээр бид ерөөсөө нөгөө анхны тэр 2009 оны санхүүгийн загвар дээр л АМНАТА-аа 5 гээд л түгжсэнээс болоод л асуудал үүсээд байгаа юм. Эрдэнэт болохоор өсөн нэмэгдэх татвараар өнөөдөр яг адилхан зэсийн баяжмалын Эрдэнэт 20 хувийг төлж байгаа. Оюу Толгой 5 хувийг л төлж байгаад асуудлын гол оршоод байгаа.

**Г.Занданшатар:** Сайнхүүгийн Ганбаатар гишүүн.

**С.Ганбаатар:** Та бүхний амар амгаланг айлтгая. Үнэнээр явбал үхэр тэргээр туулай гүйцнэ ээ гэж үг байдаг. Монголчууд нэг талдаа гарч, энэ Оюу Толгойн асуудал дээр ингэж хүчирхэг байр сууриа илэрхийлж ингэж ажиллана гэдэг бол том давуу тал. Өнгөрсөн энэ хэд хоногт бол Нямбаатар сайд Бат-Эрдэнэ гишүүн, Тэмүүлэн гишүүн, Мөнхбат гишүүн, Түр хорооны 25 гишүүн маш сайн ажилласны үр дүнд сөрөг нэхэмжлэлийг олон улсын одоо 6 шүүхэд гаргалаа.

Хариу нэхэмжлэл явууллаа. Энэ бол давуу тал. Тэгээд түрүүнээс хойш ярьсан гол зүйл бол тэр АМНАТ-ыг хувьд царцаасан. Энэ гэрээ асар их хохиролтой. Баялгаа өгөөд бид өөрсдөө 22 тэрбум долларын өртэй үлдсэн. Ногдол ашиг авахгүй. Энэ гутамшигтай гэрээг байгуулсан хүн бол чонотой нийлсэн нохой шиг Сү.Батболд байгуулсан. Биднийг төлөөлж гарын үсэг зурахдаа дайсны талд урвасан. Энэ асуудлаар яагаад нэг ч юм ярьдаггүй юм байна. Засгийн газар үндсэндээ Сү.Батболд оо, чи буруутай шүү гэдгээр 5 улсын шүүх рүү явуулчихлаа. Өнөөдөр миний асуулт бол Сү.Батболдыг Тусгай хяналтын дэд хорооноос нь авч хаяач ээ гэдэг асуудал алга болчихсон байна. Би 3 сарын 15-нд бичиг өгсөн. Би нэг минутаа нэмж авна шүү. 4 сарын 1-нд өгсөн энэ бичиг дээр таг.

Ардын намынхан энэ дээр бөлдөгдүүлчихсэн юм уу, барьцаалуулчихсан юм уу. Яагаад дуугарахгүй байгаа юм бэ. Өчигдөр Ардын намынхан хариуцлагатай гэдгээ л харуулаад байх шиг байна. Сонгуулийн шоу л даа. Анандбазарыг шүүх дээр тэр хууль шүүхийн байгууллага дээр ямар ч шийдвэр гаргаагүй байхад сошиалаар шуугсны нь төлөө намаасаа хөөж байх шиг байна. Сошиалд шүүгч биш шүү дээ. Би өмөөрөх юм уу шийтгэх ямар ч эрх байхгүй. Тэгэхдээ Сү.Батболдын талаар бол бүр 5 улсын 6 шүүх дээр наадах чинь Английн Дээд шүүхийн ерөнхий шүүгч Марк Пелин 2020 оны 11 сарын 18-нд Оюу Толгой Эрдэнэтийн гэрээ байгуулахдаа баяжмал байгууллах гэрээ байгуулахдаа онц ноцтойгоор ард түмнийхээ эрх ашгийг уландаа гишгэж, бусадтай нийлж ард түмнээ хохироосон байна гэдэг шүүхийн шийдвэр гарсан.

Яагаад намаасаа та нар хөөхгүй юм бэ? Зуун жилийн ой дээрээ та нар Монгол Ардын нам сөнөх гээгүй л юм бол Сү-дээ хариуцлага тооцож, ямар ч тэр одоо тэр одоо сошиалаар шуугих нь битгий хэл олон улсын шүүх дээр шийдвэр гарчихсан байгаа. Энэ хүн дээрээ хариуцлага тооцоод эхний ээлжид миний өгсөн бичигт хариу өгөх боломж байна уу? Миний асуулт яг энэ 92 дугаар тогтоолын Оюу Толгойг Монгол Улсын эрх ашигтай ханган нийлүүлэх гэдэг зорилготой нийцэж би асуултаа асууж байна. Сү.Батболдыг Монгол Ардын намаасаа хөөх миний асуулт бол тэр Тусгай хяналтын дэд хорооноос үтэр түргэн…/минут дуусав/.

**Г.Занданшатар:** Асуулт биш үг хэллээ тийм ээ. Оюу Толгойтой холбоотой асуудлаар асуулгын хариуг сонсож байгаа. Гишүүд асуулт асууж, хариулт авч үндсэндээ дууслаа. Одоо улс асуулга тавьсан Улсын Их Хурлын гишүүд үг хэлнэ. Сандагийн Бямбацогт, Хаянгаагийн Болорчулуун нарын гишүүд үг хэлэхээр ирүүлсэн байна. Сандагийн Бямбацогт гишүүн.

**С.Бямбацогт:** Асуулгын хариуг сонслоо. Бас цөөхөн гишүүд асуулаа. Ажлын хэсэг маань асуултад бас зарим талаараа бас бүрэн дүүрэн хариулт өгсөнгүй. Хамгийн гол нь бид Оюу Толгойн асуудалтай холбоотой олон жил ярьж байгаа. Үнэн зөв, зөв буруу тийм үү? Худлаа, үнэн гээд одоо олон мэдээллүүд явдаг. Энийг л нэг талын ойлголттой. Монголчууд маань нэг ойлголттой, тэгээд нэг тийшээ харсан нэг зорилготой энэ Оюу Толгойн гэрээг яаж сайжруулах вэ, үр өгөөж нь яаж Монголын ард түмэн, Монголчууд хүртэх вэ гэдгийн төлөө хамгийн гол нь ойлголтын зөрүү болох ёстой. Энэ үүднээсээ асуулга тавьсан юм.

Цааш цаашдаа ч гэсэн Засгийн газрын ажлын хэсэг, Улсын Их Хурлын түр хороо бас энэ тал бас анхаарч ажиллах ёстой байх. Бас харьцангуй бас дутагдалтай байна. Сая хэллээ шүү дээ, 2009 онд гэрээ байгуулж байх үед тухайн үеийн хөрөнгө оруулагч нар энэ Оюу Толгойн үр өгөөжийн 71 хувийг Монголчууд хүртэнэ. 29-ийг нь одоо хөрөнгө оруулагчыг бүртгэх юм гэж хэлж байсан. Үгүй тийм биш байна гэж бид нар бас шүүмжилдэг, эсэргүүцдэг байсан. Гэхдээ хуураад худлаа хэлээд гэрээг байгуулсан. Одоо мэдээлэл авахад тийм үү.

2050 он хүртэл бид нэр ноогдол ашиг авахгүй. 2050 онд бид нар 22 тэрбум долларын өртэй үлдэх нь гэж ярьж байна. Зэсийн баяжмалаараа сая Эрдэнэт бол 600 орчим мянган тонн зэсийн баяжмал гаргадаг. Өөр одоо бүтээгдэхүүн байдаггүй. Оюу Толгой 700, 800 мянган тонн зэсийн баяжмал дээрээс нь нэмээд хэдэн тонн алт гэнэ ээ, тийм алт гаргадаг, дээрээс нь мөнгө гардаг.

Ингээд үзэх юм бол борлуулалтын орлого нь Эрдэнэтээс 2 дахин их. Гэсэн мөртөө Монгол Улсад төлж байгаа татвар төлбөр хураамж нь 3 дахин бага. Яагаад 2 дахин их орлого олдог мөртөө 3 дахин их бага татвар төлөөд байгаа юм гэх мэтийн асуудлууд байна. Одоо нэгэнтээ одоо юу гэдэг юм өнгөрснөө яриад яах биш тийм, урагшаа харж, энэ гэрээгээ хэрхэн яаж сайжруулах вэ? Энийг сайжруулахын тулд бид нар бас Улсын Их Хурлын 92 дугаар тогтоол гаргасан.

Монгол Улсын Ерөнхий сайд Хүрэлсүх тухайн үед бас Оюу Толгойхонтой уулзсан. Тодорхой бас шийдвэрүүд гарч, тодорхой үр дүнгүүд одоо гарч эхэлж байна. Өшөө одоо цааш нь эцэст нь хүрмээр байна. Монгол Улс Үндсэн хуулийнхаа нэмэлт, өөрчлөлтийг хийсэн. Үндсэн Хуулийн нэмэлт, өөрчлөлтөөр бид нар байгалийн баялаг ард түмний мэдэлд байна. Байгалийн баялаг бол төрийн нийтийн өмч байна. Төрийн өмч гээд хэсэг бүлэгхэн хүмүүс мэддэг биш, ард түмнээсээ асууж байж ард түмэндээ мэдүүлж байж шийддэг болъё гэсэн шийдвэр гарсан. Байгалийн баялгийн үр өгөөжийн дийлэнхийг Монголын ард түмэн, Монгол улс хүртэнэ ээ. Баялгийн одоо үр өгөөжийг үндэсний баялгийн санд төвлөрүүлж тэгш хуваарилна гээд иргэддээ ч тэгш шударга хуваарилна гээд Үндсэн хуульд оруулсан.

Яагаад энэ заалт орсон. Оюу Толгой болон одоо бусад томоохон ордуудтай холбоотой асуудлаас болж Үндсэн хуулийн нэмэлт, өөрчлөлт заалт орсон. Энэ заалтыг бас одоо амилуулах. Тэр Баялгийн сангийн тухай хуулиа батлах. Энэ томоохон ордуудын үр өгөөжийг Монголын тал, Монголын ард түмэн илүү одоо хүртэх тал дээр Засгийн газраас цаашдаа.

**Г.Занданшатар:** Болорчулуун. Хаянгаагийн Болорчулуун гишүүн.

**Х.Болорчулуун:** Баярлалаа. Бидний хэдэн гишүүд Оюу Толгойн талаар асуулга тавьсан асуулгын хариуг сонслоо. Энэ Оюу Толгойн асуудлаар бол бас Их Хурлаас байгуулагдсан Түр хороо 25 гишүүнтэй түр хороо. Мөн Засгийн газрын ажлын хэсэг бол сайн ажилласан. Нямбаатараар ахлуулсан энэ дээр бол сайн ажилласан гэдгийг онцолж хэлмээр байна. Бид нар эхний уулзалтаа бол Рио Тинтогийнхонтой Туркойс Хиллийнхэнтэй хийсэн эхний уулзалтаар тэд бол Монголчуудыг дахин хуурч, баялгийг нь одоо дээрэмдэж чадахгүй юм байна гэдгийг ер нь ойлгосон байх. Ковидоор далимдуулаад буцсан сураг байсан.

Дубайн гэрээг цуцална гэж хоёр талд ярилаа гээд л аман яриа, хэвлэл мэдээлэл шуугиад байсан. Яг үнэндээ Дубайн гэрээг цуцлах биш бүр нэмэгдүүлээд 2.3 миллиард долларыг одоо нэмж авахаар зээл нэмж авахаар орж ирсэн шүү дээ. Тэр нь бол одоо үндсэндээ олон улсын шүүх дээр Рио Ринто. Тэр Туркойс Хилл компанидаа зардлын өсөлт, янз бүрийн юугаар одоо ялагдаад. Одоо буруу ажилласнаа бол хүлээн зөвшөөрөөд үндсэндээ бидний ойлголтоор бол Туркойс Хилл компанид 2.3 тэрбум доллароосоо мөнгө өгөх л ийм зорилготой. Дахин Монголын баялгийг тавьж одоо зээл авах ийм л зорилттой орж ирсэн юм байна лээ.

Ер нь тэгээд Оюу Толгой компани 2020 оны 1 сарын 1-ний байдлаар 4.3 миллард долларын алдагдалтай ажилласан. Манай Монголын Оюу Толгой. Гэтэл Люксембургт байгуулагдсан оффшор компани нэг хүний одоо байгуулсан оффшор компани Рио Тинтогийн тэр Оюу Толгойн мөнгийг оруулж гараад компани 2020 оны 1 сарын 1-ний байдлаар 3.4 миллард долларын ашигтай ажилласан байгаа шүү дээ.

Монгол нь өрөнд ороод байдаг нөгөө офшор компани нь мөнгийг нь гуйвуулж одоо гаргадаг оффшор компани ашигтай ажиллаад байдаг. Дэлхий хавтгай болчихсон юм болгон бол одоо цаасан дээр олдож байгаа байхгүй юу.

Манай бас Монгол гэсэн сэтгэлтэй залуучууд бас сайн ажиллаж байна. Тэгээд түрүүнд Нямбаатар сайд хэлсэн, одоо гүний уурхайгаа зургаан үе шаттай хийх юм байна лээ гээд, далд уурхайгаа. Эд нар бол далд уурхайгаа үе шат болгож байгаад тэр болгоноороо зардлаа өсгөх механизм явж байгаа юм шүү. Монголд дунджаар өнөөдрийг хүртэл жилд дунджаар 300 тэрбум доллар, 300 тэрбумын одоо төгрөгийн татвар бүх юм ордог бол тэрнээсээ 5-6 дахин өр одоо цаана нь бичигдэж байна. Бид энийг яаралтай засах ёстой. Тэгэхдээ Рио Тинтогийнхон барьсан уулзаад тийм амархан тавьчихгүй гэж бодож байна. Бид арбитрын шүүхэд өгч байж яг Туркойс Хиллсийн маргаан гаргаж байж Монголыг хохироосных нь төлөө, магадгүй тодорхой хэмжээнд зогсож байж энэ бид нар Монголын эрх ашгийг хангуулах байх.

Монголын эрх ашгийг хангуулах 92 дугаар тогтоолыг хангуулж Монгол жишигтэй болох байх. Өнөөдөр Эрдэнэт 18-20 хувиар рояалти төлж байхад Оюу Толгой компани 5-хан хувиар рояалти төлж байгаа. Гэтэл тэрний менежментийн зардал нь дээр суурилсан менежментийн зардал нь гэхэд түүнээс илүү 6 хувиар л явж байна шүү дээ. Хэн ч одоо харсан 10 жилийн хүүхэд ч ойлгохоор, дэндүү алдагдалтай юм болсон. Энийг бол одоо хуучин болоод цөөхөн гишүүд хэлдэг байлаа. Засах гэж зүтгэдэг тэмцдэг байлаа. Тав аравхан гишүүн. Одоо өнөөдөр нийт гишүүдийн одоо дийлэнх нь ойлгож энийгээ засахын төлөө Монголдоо ашигтай болгохын төлөө ажиллаж байгаа явдалд.

**Г.Занданшатар:** Монгол Улсын Их Хурлын гишүүн Сандагийн Бямбацогт, Хаянгаагийн Болорчулуун Бадмаанямбуугийн Бат-Эрдэнэ нарын таван гишүүнээс Монгол Улсын Ерөнхий сайдад хандан Монгол Улсын Оюу Толгойн ордын ашиглалтад Монгол Улсын эрх ашгийг хангуулах тухай Монгол Улсын Их хурлын 92 дугаар тогтоолын хэрэгжилтийн талаар тавьсан асуулгын хариуг сонслоо. Монгол Улсын Их Хурлын 92 дугаар тогтоол бол Монгол Улсын эрх ашгийг хангахад чиглэсэн анхны одоо Улсын Их Хурлын тогтоомж шийдвэр. Тэгээд энийг тууштай хэрэгжүүлж ажиллах нь бас ард иргэдийн нийтлэг хүсэл эрмэлзэл. Энийг олон жил ярьсан. Тэгээд энэ дээр түлхүүр асуудал нь бол энэ Дубайн гэрээгээр зохицуулж байсан асуудлуудыг цаашдаа яаж зохицуулах юм бэ гэдэг асуудал.

Хоёрт нь энэ нийгэмд бас энэ гишүүд нь тэр буруу ойлголтоор, ер нь Ганбаатар гишүүн эд нар татвар төлүүлчихсэн юм шиг эсвэл өөр гишүүд ч төлүүлчихсэн юм шиг татвар бол яг үнэн хэрэг дээрээ татварын актыг 2018 найман онд би Хэрэг эрхлэх газрын дарга байхдаа тавиулсан Сангийн яамаар. Энэ шинэ бид нарын баталсан. Татварын хуулиар татварын маргааны татварын байцаагч нэгэнт тавьсан л бол татвар төлөгч тэрнийгээ заавал төлөх үүрэг хүлээдэг болсон. Тэгэхдээ татварын маргаан бол дуусаагүй арбитр дээрээ явж байгаа шүү дээ. Тэгэхээр энэ чинь 100 хувь бас орлого бүрдэх ёстой юм уу, үгүй юм уу гэдэг асуудал гарч ирнэ.

Тийм учраас татварын маргааныг эцэслэх асуудал, зээлийн хүүг бууруулах асуудал лайбер +6.5 тэрэн дээр одоо эрсдэлийн үнэлгээ энэ тэр гэж, улс орны эрсдэлийн энэ тэрийг нэмээд ингэж өндөр хүүтэй зээлжүүлээд байгаа, нэн ялангуяа одоо бол зээлийн хүүгийн түвшин дэлхий даяар буурчихсан байхад ийм өндөр хүүгийн зардалд унаад байгаа энэ асуудлуудыг бууруулах асуудал одоо хамгийн гол асуудал байгаа юм.

Ийм учраас энэ зарчмын асуудлууд дээр бид ахиц дэвшил гарахгүй бол татварын маргаан дээр, жишээлбэл арбитр дээр ялагдах юм бол бид нөгөө сая тараачихсан нэг их наяд төгрөг чинь эргээд улсын өр болж буурах ийм эрсдэлтэй.

Тийм учраас аягүй их тодорхой конкретны асуудал бол энэ татварын маргаанаа ялгах, зээлийн хүүг бууруулах. Тэгээд энэ Дубайн гэрээгээр энэ зохицуулж байсан энэ харилцааг ер нь цаанаа бол 2-8 хүртэл хувийн хүүтэй байхад зээлүүдийг лайбер +6.5 гэдэг чинь одоо 10-аас дээш хувийн хүүтэй лайбер +6 хүрч байхад 12.5 хүртэл хүрч байсан ийм л өндөр хүүтэй зээлэнд л баригдаад байгаа хамгийн том санхүүгийн механизмын ажил байгаа шүү дээ. Энийг хуулиар бол бүгдийг нь хийчихсэн.

Олон улсын гэрээний зохицуулалтаар энийг санхүүгийн сайн мэргэжилтнүүд бас ажиллах хэрэгтэй байгаа юм. Тэр тийм тийм Үндсэн хуулийн нэмэлт, өөрчлөлтийн 6.2-т оруулсан байгалийн баялгийн үр өгөөжийг ард нийтэд хүртээмжтэй байлгах, үндэсний баялгийн санд төвлөрүүлэх гэсэн энэ агуулгуудын хүрээнд энэ хууль, тогтоомжийн өөрчлөлтөө бас шийдвэрлэх Үндсэн хуулийн нэмэлт өөрчлөлтийн дагуу Оюу Толгойн гэрээн дээр шинэ зарчмаар хандах асуудлуудыг хууль, эрх зүйн зарчмаар хандах зэрэг асуудлуудыг хууль, эрх зүйн талаас нь гаргаж тавих нэлээд өргөн том зураг гарж л Оюу Толгойн гэрээ хэлэлцээ хийхгүй бол яг энэ байдлаар бас удаашрах төлөв байдал ажиглагдаж байна.

Тэгээд энэ чиглэлүүдийг анхаарч Улсын Их Хурлын гишүүдийн саяын хэлсэн чиглэлийг ажлын хэсэг дээр анхаарч ажиллахыг 92 дугаар тогтоолыг тууштай хэрэгжүүлэхийг чиглэл болгож байна.

Өнөөдрийн нэгдсэн хуралдаанаар хэлэлцэх асуудал дээр. Ингээд Монгол Улсын Их Хурлын Оюутолгойн ордын ашиглалтад Монгол Улсын эрх ашгийг хамгаалах тухай 92 дугаар тогтоолын хэрэгжилтийн талаар асуулгын хариуг чуулганы нэгдсэн хуралдаанаар сонслоо.

Баталсан тогтоолын эцсийн найруулгыг сонсоно. “Монгол Улсын Үндсэн хуулийн цэцийн 2021 оны 03 дугаар дүгнэлтийн тухай” Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулга сонссонд тооцлоо.

Хоршооны тухай /Шинэчилсэн найруулга/ хуулийн эцсийн найруулга дээр саналтай гишүүн байна уу? Алга байна. Эцсийн найруулга сонссонд тооцлоо.

Хоршооны тухай хууль хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна. Эцсийн найруулга сонссонд тооцлоо.

Нэмэгдсэн өртгийн албан татварын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулга сонссонд тооцлоо.

Холбогдуулан боловсруулсан “Хууль баталсантай холбогдуулан авах арга хэмжээний тухай” Улсын Их Хурлын тогтоолын эцсийн найруулга дээр саналтай гишүүн байна уу. Алга байна. Эцсийн найруулга сонссонд тооцлоо.

Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ П.МЯДАГМАА